乌鹊雀燕鸠鸱反舌仓庚鹪鹩啄木鸳鸯鵁鶄鸂鶒白鹭鸊鹈鸥鹏精卫翡翠服鸟
◇乌
《尔雅》鸢乌丑，其飞也翔。
又曰：鸀，［浊。］山乌。
又曰：燕白脰乌。
《春秋运斗枢》曰：摇星散为乌。
《广志》曰：乌有白颈乌。
《毛诗》曰：具曰予圣，谁知乌之雌雄，［时若臣贤愚，適同如乌也。］
又曰：瞻乌爰止，于谁之屋，［集富人之屋也。］
又曰：弁彼鸒斯，归飞提提，［雅乌，一曰鵯居。］
《左传》曰：楚子元以车六百乘伐郑，诸侯救郑，楚师夜遁，郑人将奔桐丘，谍告曰：楚幕有乌，乃止。
又曰：晋侯伐齐，齐师夜遁，师旷告晋侯曰：乌鸟之声乐，齐师其遁，［鸟乌得空营，故乐。］
叔向告晋侯曰：城上有乌，齐师其遁。
《春秋元命苞》曰：火流为乌，乌孝鸟，何知孝鸟，阳［阳上疑有脱文。］精，阳天之意，乌在日中，从天，以昭孝也。
太公《六韬》曰：武王登夏台，以临殷民，周公旦曰：臣闻之，爱其人者，爱其屋上乌，憎其人者，憎其馀胥。
《燕丹子》曰：燕太子丹质於秦，秦王遇之无礼，不得意，欲归，秦王不听，谬言曰：令乌白头，马生角，乃可，丹仰天叹，乌即白头，马为生角，秦王不得已而遣之。
《淮南子》曰：尧时十日并出，尧命羿仰射十日，中其九乌。
谢承《汉书》曰：广汉儒叔林，为东郡太守，乌巢於厅事屋梁，兔产於床下。
王隐《晋书》曰：虞溥为鄱阳内史，劝励学业，虽威不猛，宽裕简素，白乌集郡庭，止枣树，就执不动。
《抱朴子》曰：荧惑火精，生朱乌。
《古今注》：所谓赤乌者，朱鸟也，其所居高远，日中三足乌之精，降而生三足乌，何以三足，阳数奇也，是以有虞至孝，三足集其庭，曾参锄瓜，三足萃其冠。
徐整《三五历》曰：天地之初，有三白乌，主生众鸟。
《述征记》曰：长安灵台，有相风铜乌。
《豫章旧志》曰：太守李仪，临郡二年，白乌见南昌。
蜀李雄书曰：武皇帝雄，泰成三年，白乌赤足来翔，帝以问范贤，贤曰：乌有反哺之义，必有远人怀惠而来，果关中流民请降。
师觉授《孝子传》曰：吴叔和，犍为人，母没，负土成坟，有赤乌巢门，甘露降户。
王韶《孝子传》曰：李陶，交阯人，母终，陶居于墓侧，躬自治墓，不受邻人助，群乌衔块，助成坟。
《异苑》曰：东阳颜乌，以纯孝著闻，后有群乌衔鼓，集颜所居之村，乌口皆伤，一境以为颜至孝，故慈乌来萃，衔鼓之兴，欲令聋者远闻，即於鼓处立县，而名为乌伤，王莽改为乌孝，以彰其行迹云。
南越记曰：乌贼鱼，常自浮水上，乌见以为死，便往啄之，乃卷取乌，故谓乌贼，今雅乌化为之。
【诗】梁元帝晚栖乌诗曰：日暮连翩翼，俱向上林栖，风多前鸟驶，云暗后群迷，路远声难彻，飞斜行未齐，应从故乡返，几过入兰闺，借问倡楼妾，何如荡子啼。
梁刘孝威乌生八九子篇曰：城上乌，一年生九雏，氄毛不自暖，张翼强相呼，羽成翮备各西东，丁年赋命有穷通，不见高飞帝辇侧，远讬日轮中，尚逢王吉箭，犹婴唐羿弓，岂如变采救燕质，入梦祚昭公，流声表师退，集幕示营空，灵台已铸像，流苏时候风。
梁朱超城上乌诗曰：朝飞集帝城，犹带夜啼声，近收毛虽暖，闻弦心尚惊。
隋虞世基晚飞乌诗曰：向日晚飞低，飞飞未得栖，当为归林远，恒长侵夜啼。
【赋】梁何逊穷乌赋曰：嗟穷乌之小鸟，意局促而驯逝，声遇物而知哀，翮排空而不矫，望绝侣於霞夕，听翔群於月晓，既灭志疃制霄，遂甘夷於园沼。
【序】晋成公绥乌赋序曰：有孝鸟集余之庐，乃喟尔而叹曰：余无仁惠之德，祥禽曷为而至哉，夫乌之为瑞久矣，以其反哺识养，故为吉乌，是以周书神其流变，诗人寻其所集，望富者瞻其爰止，爱屋者及其增叹，兹盖古人所以为称，若乃三足德灵，国有道则见，国无道则隐，斯乃凤鸟之德，何以加焉，服恶鸟而贾生惧之，乌善禽而吾嘉焉，惧恶而作歌，嘉善而赋之，不亦可乎。
◇鹊
《尔雅》曰：鹊鵙丑，其飞也〈羽夋〉，［竦翅上下。］
《说文》曰：鹊知太岁之所在。
《广雅》曰：鳱鹊鹊。
《礼记》曰：季冬之月，鹊始巢。
《毛诗》曰：鹊巢，夫人之德也。
《庄子》曰：鹊上高城，危而巢於高枝之巅，城坏巢折，凌风而起，故君子之居世也，得时则义行，失时则鹊起。
又曰：庄周游于雕陵之樊，［樊，蕃也，游於栗园。］睹一异鹊，自南方来，翼七尺，目大运寸，［可回一寸。］感周之颡，而集於栗林。
《孙卿子》曰：古之王者，其政好生恶杀，乌鹊之巢，可俯而窥。
《淮南子》曰：鹊巢知风之所起。
又曰：乾鹊知来而不知往，此脩短之分也。
《盐铁论》曰：中国所鲜，外国贱之，昆山之旁，以玉璞抵乌鹊。
【诗】魏太祖武帝歌诗曰：月明星稀，乌鹊南飞，绕树三匝，何枝可依，山不厌高，海不厌深，周公吐哺，天下归心。
魏曹植魏德论讴曰：鹊之彊彊，诗人取喻，今存圣世，呈质见素，饥食苕华，渴饮清露，异于畴匹，众鸟是慕。
◇雀
《春秋运斗枢》曰：瑶光星散为雀。
《礼记》曰：季秋，雀入大水，化为蛤。
《晏子》曰：齐景公探雀鷇，鷇弱，故反之，晏子再拜贺曰：吾君有圣人之道矣，道长幼也，曾禽兽之加焉，而况人乎。
《庄子》曰：一雀过羿，羿必得之，或曰：以天下为之笼，则雀无所逃，是故殷汤以庖人笼伊尹，秦穆以五羊之皮笼百里奚。
《吕氏春秋》曰：燕雀处一屋之下，子母相哺，呴呴然其相乐也，自以为安矣，灶突决，火上，栋宇将焚，燕雀颜色不变，不知祸将及也，为人臣免燕雀之智者寡矣。
《战国策》曰：庄辛谓楚王曰：夫雀俯啄白粮，仰栖茂树，鼓翅奋翼，自以为无患与人无争也，不知夫王孙公子，左挟弹，右持摄丸，以加其颈，昼迁乎茂树，夕调酸咸矣。
《史记》曰：赵武灵王号主父，废长子章，而传国於公子何，主父游沙丘，公子章作乱，与何战败，章走趋主父，主父开受之，何遂围主父，主父饥，探雀鷇而食之，三月馀，遂饿死沙丘。
《韩诗外传》曰：夫凤皇之初起也，遥遥千里，蕃篱之雀，喔咿而笑之，及其升少阳，一屈一信，辗转云间，蕃篱之雀，超然自知不及远矣。
《太玄经》曰：明珠弹雀，费不当也。
《孔丛子》曰：邯郸民，以正月旦献雀於赵王，而缀以五采，王大悦，申叔告子从，子从曰：非先王之法，且又不令，申叔曰：何谓不令，曰：夫爵者宜受之於上，不宜取之於下，民非所得制爵也，昔虢公祈神，神赐之土田，是失国而受田之祥也，今以一国之王，受民之爵，何悦乎。
《汉武内传》曰：西王母曰：仙次药，有昆丘神雀。
《陈留耆旧传》曰：圉人魏尚，高帝时为太史，有罪系诏狱，有万头雀，集狱棘树上，拊翼而鸣，尚占曰：雀者爵命之祥，其鸣即复也，我其复官也，有顷，诏还故官。
《益部耆旧传》曰：扬宣为河内太守，行县，有群雀鸣桑树上，宣谓吏曰：前有覆车粟，此雀相随，欲往食之，行数里，果如其言。
张显折言曰：万雀不及一凤皇，众星不如一月明。
沙洲记曰：寒岭去大阳川三十里，有雀鼠同穴，雀亦如家雀，色小白，鼠亦如家鼠，色如黄虺，无尾。
《异苑》曰：任城魏肇之，初生，有雀飞入其手，占者以为封爵之祥。
《南越志》曰：曾城县多白雀，大如鸠，素质疑映。
罗含传曰：含在家时，有百雀集堂宇，此德行幽感所致。
《说苑》曰：吴王欲伐荆，有谏者死，舍人少孺子，怀丸操弹於后园，露霑衣，如是三旦，王曰：子来何霑衣如此，对曰：园有榆，上有蝉，蝉高居，悲鸣饮露，不知螳螂在其后，螳螂之知捕蝉鸣，不知黄雀在其后，臣执弹丸，欲取黄雀，不觉露霑衣。
袁山松《后汉书》曰：陈弇学尚书，躬自耕种，常有黄雀飞来，随弇翱翔。
续齐谐记曰：弘农扬宝，尝见一黄雀，为鸱枭所搏，坠於树下。又为蝼蚁所困，宝愍之，取置巾箱中养之，唯食黄花，百馀日，毛羽成，放之，朝去暮还，后忽与群雀俱来，哀鸣绕室，数日乃去，尔夕三更，宝读书未卧，有黄衣童子，向宝再拜曰：我王母使臣，为鸱枭所搏，蒙君拯济，今当使南海，不得复往，极以悲伤以白环四枚与宝曰：令君子孙絜白，位登三事，於此遂绝，宝生震，震生秉，秉生赐，赐生彪，四世为三公。
萧广济《孝子传》曰：王祥后母病，欲得黄雀炙，祥自念卒难致，须臾，忽有数千黄雀，飞入其幕。
《风土记》曰：六月东南长风，海鱼化为黄雀。
《广志》曰：安息大雀，举头高八九尺，张翅丈馀，食大麦，卵如瓮。
《东观汉记》曰：永元十三年，安息王献条支大雀。
【诗】晋傅玄诗曰：鹊巢丘城侧，雀乳空井中，居不附龙凤，常畏蛇与虫，依贤义不恐，近暴自当穷，宋鲍昭空城雀操曰：雀乳四鷇，空城之阿，朝拾野粟，夕饮清河，高飞畏鸱鸢，下飞畏网罗，诚不及青雀，远食玉山禾，犹胜吴宫燕，无罪得焚窠，赋命有厚薄，长叹欲如何。
梁沈趋咏雀诗曰：肌溥少滋腴，色浅非丹翠，不惧越王羞，宁怀秦后珥，傍檐葺寒草，循场啄馀穗，且欣大厦成，焉须鸿鹄志。
【赋】后汉曹大家大雀赋曰：大家同产兄西域都护定远侯班超，献大雀，诏令大家作赋曰：嘉大雀之所集，生昆仑之灵丘，同小名而大异，乃凤皇之匹畴，怀有德而归义，故翔万里而来游，集帝庭而止息，乐和气而优游，上下协而相亲，听雅颂之雍雍，自东西与南北，咸思服而来同。
◇燕
《尔雅》曰：燕燕乙也。
《春秋运斗枢》曰：瑶光星散为燕。
《说文》曰：燕布翅枝尾，作巢，避戊己。
《广雅》曰：玄鸟燕也。
《礼》曰：仲春之月，玄鸟至，至之日，以太牢祠于高禖。
《毛诗》曰：燕燕，卫庄姜送归妾也，燕燕于飞，差池其羽，下上其音。
又曰：天命玄鸟，降而生商，宅殷土茫茫，［大雅。］
《左传》曰：郯子云，少皞时，玄鸟氏司分者也。
又曰：吴公子札，自卫如晋，将宿於戚，［戚孙文子邑。］闻锺声曰：异哉，夫子获罪於君以在此，［文子时以戚叛。］惧有不足，而又何乐，夫子之在此也，犹燕之巢於幕上也，［言至危。］
《史记》曰：秦之先，颛顼之苗孙曰女脩，女脩织，玄鸟陨卵，女脩吞之，生大业。
又曰：临江闵王荣，坐侵庙壖为宫，上徵荣，荣诣中尉府，中尉郅都责讯王，王恐，自杀，葬蓝田，燕数万，衔土置冢上，百姓怜之。
《汉书》曰：王莽开哀帝母丁姬冢，有燕数千，衔土投其窟中。
《淮南子》曰：大厦成而燕雀相贺。
《列仙传》曰：简狄，帝喾次妃，有娀之女也，姊妹浴於玄丘之水，有玄鸟衔卵而坠，五色甚好，相与竞取，简狄得而吞之，而生，［事具符命部。］玄中记曰：千岁之燕，户北向。
《九章筭术》曰：五雀六燕，飞集衡，衡適平，［原讹卒，据冯校本改。］一雀一燕，飞而易处，则雀重而燕轻。
《茅君传》曰：句曲山上有神芝五种，第三名燕胎芝，其色紫，形如葵叶，上有燕象，如欲飞状，光明洞彻，食一株，拜为太清仙君，正一郎中。
《晋中兴书》曰：中原丧乱，乡人遂共推郄鉴为主，与千馀家俱避难於鲁国峄山，山有重险，百姓饥馑，野无生草，时或掘野鼠蛰燕而食之。
《湘中记》曰：零陵有石燕，形似燕，得雷风则飞，颉颃如真燕。
《宣城记》曰：侍中纪昌睦初生，有白燕一双出屋，既表素质，宦途亦通。
段龟龙《凉州记》曰：吕光大安三年，白燕游酒泉郡，黑燕列从。
【诗】古诗曰：思为双飞燕，衔泥巢君屋。
又曰：翩翩堂前燕，冬藏夏来见，兄弟两三人，流宕在他县。
魏明帝短歌行曰：翩翩春燕，端集余堂，阴匿阳显，节运自常，厥貌淑美，玄衣素裳，归仁服德，雌雄颉颃，执志精专，絜行驯良，衔土缮巢，有式宫房，不规自圆，无矩而方。
宋鲍昭咏双燕诗曰：双燕戏云崖，羽翮始差池，出入南闺里，经过北堂陲，意欲巢君幕，层楹不可窥，沉吟芳岁晚，徘徊韶景移，悲歌辞旧爱，衔泪觅所知，梁简文帝双燕诗曰：双燕有雌雄，照日羽差池，衔花落北户，逐蝶上南枝，桂栋本曾宿，虹梁早自窥，原得长如此，无令双燕离。
又咏新燕诗曰：新禽应节归，俱向吹楼飞，入帘惊钏响，来窗碍舞衣。
梁吴筠咏燕曰：一燕海上来，一燕高堂息，一朝相逢遇，依然旧相识，问余来何迟，山川几纡直，答言海路长，风驶飞无力。
梁庾肩吾咏檐燕曰：双燕集兰闺，双飞高复低，向户疑新箔，登巢识故泥，依朓本相贺，近幕原同栖。
又和晋安王咏燕曰：可怜幕上燕，差池弄羽衣，夜夜同巢宿，朝朝相背飞，衔泥赡乐善，相贺奉英徽，秋蝉行寂寞，恋此未辞归。
陈萧诠咏衔泥双燕诗曰：衔泥金屋外，表瑞玉筐中，学飞疑汉妾，巢幕惮吴宫，爪截还犹短，窠成新尚空，讵并零陵石，飞舞逐春风。
隋江总咏燕燕于飞应诏诗曰：二月春晖晖，双燕理毛衣，衔花弄靃靡，拂叶隐芳菲，或在堂间戏，多从幕上飞，若作仙人履，应往日南归。
隋虞世基《赋得戏燕俱宿》诗：大厦初构与云齐，归燕双入正衔泥，欲绕歌梁自舞阁，偶为仙履往兰闺，千里争飞会难并，聊向吴宫比翼栖。
【赋】晋傅咸燕赋曰：有言燕今年巢在此，明岁故复来者，其将逝，翦爪识之，其后果至焉，燕燕于飞，差池其羽，何诗人之是兴，信进止之有序，秋背阴以龙潜，春晞阳而凤举，随时宜以行藏，似君子之出处，恶焚巢之凶丑，患林野之多阻，谅鸟兽之难群，非斯人而谁与，惟里仁［原作人，据冯校本改。］之为美，讬君子之堂寓，逮来春而复旋，意眷眷而怀旧，一委身乃无口，岂改適而更赴。
晋卢谌燕赋曰：爰集崇宇，依于其荣，布窠巢之列列，孕子鷇之嘤嘤，铨先后而均哺，迈尸鸠之能平，於是族类偕长，雄雌俱逝，颉颃水湄，下上云际，嘲哳间关，倏忽漂潎，来如隼击，去若凫跇，斗建午而子指，日在戍而后憩。
晋夏侯湛玄鸟赋曰：观羽族之群类，美玄鸟之翔集，顺阴阳以出处，随寒暑而游蛰，擢翾翾之丽容，挥连翩之玄翼，挺参差之羞尾，发缁素之鲜色，及至大火西景，商风授衣，遂匿形於深穴，敛六翮而不飞，含静泊以充肌，吸至和之精粹，澹恬心以去欲，故保生而不匮，虞众物之为害，独弃林而凭人，不惊畏以自疏，永归驯而附亲，有受祥而皇祇，故遗卵而生殷，惟帝皇之嘉美，置高禖以表神，类鸾皇之知德，象君子之安仁，尔乃衔泥构巢，营居傅桷，积一喙而不已，终累泥而成屋，拾柔草以自藉，采懦毛以为蓐，吐清惠之冷音，永吟鸣而自足。
【赞】晋郭璞燕赞曰：燕燕于飞，瑞娥以卵，玄玉爰发，圣敬日远，商人是颂，咏之弦管。
【颂】晋傅统妻辛女燕颂曰：翩翩玄鸟，载飞载扬，颉颃庭宇，遂集我堂，衔泥啄草，造作室房，避彼湫隘，处此高凉，孕育五子，靡夭靡伤，羽翼既就，纵心翱翔，顾影逸豫，其乐难忘。
◇鸠
《礼记》曰：仲春之月，鹰化为鸠。
《方言》曰：鸠自关而东，周郑之郊，韩魏之都，谓之郎睪，其大者谓之鳻鸠。
《列子》曰：邯郸之人，以正月之旦，献鸠於简子，简子大愧，［列子说符作悦。］厚赏之。
《说苑》曰：枭逢鸠，鸠曰：子将安之，枭曰：我将东徙，鸠曰：子改鸣则可，不能改鸣，东徙犹恶子之声也。
《续汉礼仪志》曰：仲秋之月，县道皆案户比民，年始七十者，授之以玉杖，餔之糜粥，八十九十，礼有加赐，玉杖长九尺，端以鸠为饰，鸠者不噎之鸟也，欲老人不噎，所以爱民也。
《风俗通》曰：俗说高祖与项羽战，败於京索，遁丛薄中，羽追求之，时鸠正鸣其上，追者以鸟在无人，遂得脱，及即位，异此鸟，故作鸠杖，以赐老者。
按，少皞五鸠，鸠者聚，聚民也，周礼罗氏，献鸠养老，汉无罗氏，故作鸠杖以扶老。
《琴操》曰：舜耕於历山，思慕父母，见鸠与母俱飞鸣相哺食，益以感思，乃作歌。
《会稽典录》曰：皮延，字叔然，会稽山阴人，养母至孝，居丧，有白鸠巢庐侧，遂以丧终。
又曰：郑弘迁临淮太守，郡人徐宪，在丧致哀，白鸠巢户侧，弘举为孝廉，朝庭称为白鸠郎。
《广州先贤传》曰：顿琦，苍梧人，至孝，母丧，琦独身立坟，历年乃成，居丧逾制，感物通灵，白鸠栖息庐侧，见人辄去，见琦而留。
《搜神记》曰：京兆长安有张氏，独处室，有鸠自外入，止于床，张氏祝曰：鸠来，为我祸也，飞上承尘，为我福耶，来入我怀，鸠飞入怀，以手探之，则不知鸠之所在，而得一金带钩，是后子孙过盛，有为必偶，赀财万倍，蜀客贾至长安中，闻之，乃厚赂婢，婢窃钩以与蜀客，张氏既失钩，渐渐衰耗，而蜀客亦数罹穷厄，不为己利，或告之曰：天命也，不可以力求，於是赍钩以反张氏，张氏复昌，故关西称张氏传钩云。
又曰：沛国戴文谌，居阳城山，有神降焉，其妻疑是妖魅，神已知之，便去，遂视作一五色鸟，白鸠数十只后，有云覆之，遂不见。
【诗】魏王粲诗曰：鸷鸟化为鸠，远窜江汉边，遭遇风云会，讬身鸾凤间，天姿既否戾，受性又不闲，邂逅见逼迫，俯仰不得言。
【赋】晋傅咸班鸠赋曰：集茂树之荫蔚，登弱枝以容与，体郁郁以敷文，音邕邕而有序，情钦乐而是悦，遂笼之於前宇，尔乃饮以神泉，食之稻粱，朝憩椒涂，夕宿兰房，时连翩於庭阿，见飞燕之颉颃，慨感物而哀鸣，声楚切以怀伤，仰华林而矫翼，纷憎逝而高翔。
【讴】魏陈王曹植魏德论讴曰：班班者鸠，爰素其质，昔翔殷邦，今为魏出，朱目丹趾，灵姿诡类，载飞载鸣，彰我皇懿。
【论】魏陈王曹植令禽恶鸟论曰：昔荆之枭，将徙巢於吴，鸠遇之曰：子将安之，枭曰：将巢於吴，鸠曰：何去荆而巢吴乎，枭曰：荆人恶予之声，鸠曰：子能革子之声，则无为去荆而巢吴也，如不能革子之声，则吴楚之民，不异情也，为子计者，莫若宛颈戢翼，终身勿复鸣也。
【序】晋阮籍鸠赋序曰：嘉平中，得两鸠子，常食以黍稷，后卒为狗所杀，故作赋。
◇鸱
《春秋运斗枢》曰：玉衡星散为鸱。
《尔雅》曰：鸢乌丑，其飞也翔。
《礼记》曰：前有尘埃，则载鸣鸢，［鸢鸣则将风。］
《庄子·内篇》：鸱鸦嗜鼠，{即虫}蛆甘螮。
《盐铁论》曰：泰山之鸱，啄腐鼠於穷泽，非有害人也，今有司盗主财而食之，焉得若泰山之鸱乎。
《列仙传》曰：季仲甫夜卧床上，或为鸱鸟，后至沓县巨山上，候北风，当飞度南海，山上有罗鹰者，罗得鸱，视之仲甫也，后留更三年，自云往昆仑山。
《东观汉记》曰：马援击交趾，下潦上雾，毒气上蒸，仰视乌鸢，跕跕堕水中。
《博物志》曰：汉旧事，綦国送鸢卵，给太官。
【诗】魏刘桢射鸢诗曰：鸣鸢弄双翼，飘飘薄青云，我后横怒起，意气陵神仙，发机如惊焱，三发两鸢连，流血洒墙屋，飞毛从风旋，庶士同声赞，君射一何妍。
◇反舌
《礼记》曰：仲夏之月，反舌无声。
《左传》曰：郯子云，少皞祝鸠氏，司徒也。
《易纬通卦》［《太平御览》九百二十三卦下有验字。］曰：百舌者，反舌鸟也，能反覆其口，随百鸟之音。
《风土记》曰：祝鸠反舌也。
春秋保乾［《太平御览》九百二十三乾下有图字。］曰：江充之害，其萌反舌鸟入殿。
【诗】梁沈约侍宴咏反舌诗曰：假客不足观，遗音犹可荐，幸蒙乔树恩，得以闻高殿。
梁刘孝绰咏百舌诗曰：山人惜春暮，旭旦坐花林，复值怀春鸟，枝间弄好音，迁乔声迥出，赴谷响幽深，下听长而短，时闻绝复寻，孤鸣若无对，百啭似群吟，昔闻屡懽昔，今听忽悲今，听闻非殊异，迟暮独伤心。
梁徐悱妻刘氏听百舌诗曰：庭树旦新晴，临镜出雕楹，风吹桃李气，过传春鸟声，净写山阳笛，全作洛滨笙，注意欢留听，误令妆不成。
陈〈身甹〉使韦鼎在长安听百舌诗曰：万里风烟异，一鸟忽相惊，那能对远客，还作故乡声。
【赋】梁沈约反舌赋曰：咨玄造之大德，播含灵於无小，有反舌之微禽，亦班名於庶鸟，乏嘉容之可玩，因繁声以自表，其声也，惊诡遒囋，萦纡离乱，骈浮回合，嵒危琐散，或发曲无渐，或收音云半，既含意於将晓，亦流妍於始旦，杂沓逶迤，噭跳参差，攒娇动叶，促啭萦枝，分宫析徵，万矩千规，因风起哢，曳响生奇，对芳辰於此月，属今余之遒暮，倦城守之喧疲，爱田郊之闲素，眷春物而怀之，闻好音於庭树。
梁萧子晖反舌赋曰：彼陶嘉之盛月，气依迟於池沼，眷霏霏之花落，爱翘翘之令鸟，无荣辱之可固，弄枢机而自表，尔其声也，嘹唳罥结，郁抑萦咽，繁音琐碎，众响攒〈山截〉，或急啭赴机，或缓引趋节，或洪纤共起，或长短俱折，意疑续而更断，谓当举而忽垂，声冯林而逾厉，响因风而益危。
◇仓庚
《说文》曰：离黄，仓庚也，鸣即蚕生。
《礼记》曰：仲春之月，仓庚鸣。
《毛诗》曰：春日载阳，有鸣仓庚。
又曰：仓庚于飞，熠燿其羽。
又曰：黄鸟于飞，集于灌木。
又，绵蛮黄鸟，止于丘阿。
又曰：睍睆黄鸟，载好其音。
又曰：黄鸟，哀三良也，交交黄鸟，止于棘，谁从穆公，子车奄息。
《诗义疏》曰：黄鸟，鸝鹠也，或谓黄栗留，幽州谓之黄鸯，或谓之黄鸟，一名仓庚，一名商庚，一名鹂黄，一名楚雀，齐人谓之抟黍，关西谓之黄鸟，常椹熟时，来在桑树间，皆应节趣时之鸟，或谓之黄袍。
【赋】魏文帝莺赋曰：堂前有笼莺，晨夜哀鸣，凄若有怀，怜而赋之曰：怨罗人之我困，痛密网而在身，顾穷悲而无告，知时命之将泯，升华堂而进御，奉明后之威神，唯今日之侥倖，得去死而就生，讬幽笼以栖息，厉清风而哀鸣。
魏王粲莺赋曰：览堂隅之笼鸟，独高悬而背时，虽物微而命轻，心凄怆而愍之，日掩蔼以西迈，忽逍遥而既冥，就隅角而敛翼，眷独宿而宛颈，历长夜以向晨，闻仓庚之群鸣，春鸣翔於南甍，戴纴集乎东荣，既同时而异忧，实感类而伤情。
晋王惲妻锺夫人莺赋曰：嘉京都之莺鸟，冠群类之殊形，擢末躯於紫闼，超显御乎天庭，惟节运之不停，惧龙角之西颓，慕同时之逸豫，怨商风之我催。
◇鹪鹩
《尔雅》曰：桃虫鹪，其雌鴱，俗名巧妇。
又曰：鹪鹩剖苇，［好剖苇皮，食其虫，因名云，江东呼为芦虎，似雀，青班长尾鹪。］又曰：鸱鸮鸋窸。
《毛诗》曰：鸱鸮，周公救乱也，鸱鸮鸱鸮，既取我子，无毁我室。
《诗义疏》曰：鸱鸮似黄雀而小，啄刺如锥，取茅为窠，以麻紩之，刺紩靴悬著树枝，幽州为之鸋窸，或曰巧妇，或曰女匠，关西谓之蔑雀。
《毛诗》曰：肇允彼桃虫，［今鹪鹩是也，见诗义疏。］故《尔雅》曰：桃虫鹪也，微小黄雀，其雏化为蜩，故俗语曰：鹪鹩生蜩，焦贡《易林》，亦谓桃虫生蜩，或云布穀生子，鹪鹩养之。
《庄子》曰：鹪鹩巢林，不过一枝。
《说苑》曰：孟尝君寄客於齐王，三年不见用，客反见孟尝君曰：不知臣罪耶，君之过也，孟尝君曰：缕因针而入，不因针而急，夫子之才必薄矣，客曰：不然，臣见鹪鹩巢於苇之苕，鸿毛著之，已建之安，工女不能为，可谓完坚矣，大风至则苕折卵破者，其所讬者使然也。
【赋】晋张华鹪鹩赋曰：何造化之多端，播群形於万类，惟鹪鹩之微禽，亦摄生而受气，飞不飘飏，翔不翕习，巢林不过一枝，每食不过数粒。
◇啄木
《临海异物志》曰：啄木大如雀，啄足皆青，毛色正青，翠鸟类也，凡与啄木异种，舌长五寸，杪有刺针。
【诗】排谐集，左氏诗曰：南山有鸟，自名啄木，饥则啄树，暮则巢宿，无干於人，唯志所欲，性清者荣，性浊者辱。
晋傅玄诗曰：啄木高翔鸣喈喈，飘摇林薄著桑槐，犭便猭树间喙如锥，嘤喔嘤喔声正悲，专为万物作倡俳，当此之时，乐不可回。
◇鸳鸯
《归藏》曰：有凫鸳鸯，有雁鹔鹴。
《毛诗》曰：鸳鸯，刺幽王也，思古明王，交於万物有道，自奉养有节，鸳鸯于飞，毕之罗之，君子万年，福禄宜之。
《魏志》：文帝问周宣曰：吾梦殿屋两瓦坠地，化为鸳鸯，何也，宣对曰：后宫当有暴死者，帝曰：吾诈卿耳，宣曰：夫梦者意耳，苟以形言，便占吉凶，言未卒，黄门令奏宫人相杀。
郑氏婚礼谒文赞曰：鸳鸯鸟，雄雌相类，飞止相匹。
《列异传》曰：宋康王埋韩冯夫妻，宿夕文梓生，有鸳鸯雌雄各一，恒栖树上，晨夕交颈，音声感人。
【诗】古歌辞曰：入门时左顾，但见双鸳鸯，鸳鸯七十二，罗列自成行，音声何噰々，鹤鸣东西厢。
晋嵇叔夜诗曰：鸳鸯于飞，肃肃其羽，嗈嗈和鸣，顾眄俦侣。
又曰：婉彼鸳鸯，戢翼而游，俯吮绿藻，讬身洪流，朝翔素濑，夕栖灵洲。
【赋】梁简文帝鸳鸯赋曰：朝飞绿岸，夕归丹屿，顾落日而俱吟，追清风而双举，时排荇蒂，乍拂菱华，始临涯而作影，遂蹙水而生花，亦有佳丽自如神，宜羞宜笑复宜嚬，既是金闺新入宠，复是兰房得意人，见兹禽之栖宿，想君意之相亲。
梁元帝鸳鸯赋曰：青田之鹤，昼夜俱飞，日南之雁，从来共归，双飞兮不息，自怜兮何极，一别兮经年，相去兮几千，雄飞入玄兔，雌去往朱鸢，岂如鸳鸯相逐，俱栖俱宿，胜林鸟之同心，迈池鱼之比目，朝浮兮浪华，夜集兮江沙，萍随流而博岸，网因风而缀花，见虹梁之春色，复相鸣而戢翼，兰渚兮相依，同盛兮同衰，魂上相思之树，文生新市之机，金鸡玉鹊不成群，紫鹤红雉一生分，原学鸳鸯鸟，连翩恒逐君。
周庾信鸳鸯赋曰：卢姬小来事魏王，自有歌声足绕梁，何曾织锦，未肯挑桑，终归薄命，著罢空床，见鸳鸯之相学，还欹眠而泪落，南阳渍粉不复看，京兆新眉遂嬾约，况复双心并翼，驯狎池笼，浮波弄影，刷羽看风，共飞詹几，全开魏宫，俱栖梓树，堪是韩冯，若乃韩寿欲婚，温峤原妇，玉台不送，胡香未有，必见此之双飞，觉空床之难守。
陈徐陵鸳鸯赋曰：飞飞兮海滨，去去兮迎春，炎皇之季女，织素之佳人，未若宋王之小史，含情而死，忆少妇之生离，恨新婚之无子，既交颈於千年，亦相随於万里，山鸡映水那相得，孤鸾照镜不成双，天下真成长合会，无胜比翼两鸳鸯，观其哢吭浮沉，轻躯瀺灂，拂荇戏而波散，排荷翻而水落，特讶鸳鸯鸟，长情真可念，许处胜人多，何时肯相厌，闻道鸳鸯一鸟名，教人如有逐春情，不见临邛卓家女，祗为琴中作许声。
◇鵁鶄
《尔雅》曰：鳽，鵁鶄。
《说文》曰：鵁鶄，鳽也，一曰鵁鸕，［似凫，脚高毛冠，江东人家养之，以厌火灾。］
《异物志》曰：鵁鶄巢於高树，生子在窟中，未能飞，皆衔其翼飞也。
【赋】晋挚虞鵁鶄赋曰：有南州之奇鸟，谅殊美而可嘉，生九皋之旷泽，游江淮之洪波，既翦翼以就养，遂婉娈乎邦家，鵁鶄呈仪，若刻若画，鸾颈龟背，戴玄珥白，班毛赪膺，駮羽朱掖，青不专绀，纁不擅赤，因宛点注，希稠有適，其在水也，则巧态多姿，调节柔骨，一低一仰，乍浮乍没，或游或舞，缤翻倏忽，若乃阳故多阴，殊方相求，见水则喜，睹火而忧。
梁简文帝鵁鶄赋曰：饮三芝之淳露，食六草之英芳，似金沙之符采，同锦质之报章，红毛覆臆，翠鬛垂心，浴波泳渚，浮广戏深，临高舞翮，映浅弄音，逐馀晖而顾景，乘清吹而微吟。
◇鸂鶒
《临海异物志》曰：鸂鶒水鸟，毛有五色，食短狐，其在溪中，无毒气。
【诗】齐谢朓咏鸂鶒诗曰：蕙草含初芳，瑶池暧晚色，得厕鸿鸾影，晞光弄羽翼。
梁简文帝咏飞来鸂鶒诗曰：飞从何处来，似出上林隈，口衔长生叶，翅染昆明苔。
【赋】宋谢惠连鸂鶒赋曰：览水禽之万类，信莫丽乎鸂鶒，服昭晰之鲜姿，糅玄黄之美色，命俦旅以翱游，憩川湄而偃息，超神王以字得，不意虞人之在侧，网罗幕而云布，摧羽翮於翩翻，乖沉浮之谐豫，宛羁畜於笼樊。
◇白鹭
《尔雅》曰：鹭舂锄。
《毛诗》：周颂曰：振鹭于飞，于彼西雝。
《诗义疏》曰：鹭，水鸟也，好而絜白，谓之白鸟，齐鲁谓之舂锄，辽东乐浪吴杨谓之白鹭，楚成王时，有朱鹭，合沓飞翔，复有赤色者，旧鼓吹音乐朱鹭曲是也。
【赋】宋谢惠连白鹭赋曰：有提樊而见献，寔振鹭之鲜禽，表弗缁之素质，挺乐水之奇心。
【诗】陈苏子卿鼓吹曲朱鹭诗曰：玉山一朱鹭，容与入王畿，欲向天池饮，过绕上林飞，金隄丽羽翮，丹水浴毛衣，非贪葭下食，怀恩自远归。
◇鸊鹈
《方言》曰：野凫甚小，好没水中，南楚之人，谓之鸊鹈，大者谓之鹘蹄。
《尔雅》曰：鹈鴮鸅。
【赋】晋张望鸊鹈赋曰：余睹鸊鹈之为鸟也，形濬丛蔑，尾翮燋陋，乐水以游。随波沦跃，汎然任性，而无患也，惟鸊鹈之小鸟，讬川湖以繁育，翩舒翮以和鸣。匪窘惕於笼畜，瀺灂池沼，容与河洲，翔而不淹，集而不留，值汙则止，遇泽则游，沦潭里以衔鱼，跃浪表而相求，萃不择渠，娱不择川，随风腾起，与涛回旋，沉窜则足拨圆波，浮泳则臆排微涟，率性命以闲放，独遨逸而获全。
◇鸥
《说文》曰：鸥，水鸮也。
仓颉解诂曰：鹥，鸥也。
《山海经》曰：玄股国，其人食鸥。
《列子》曰：海上之人好鸥者，每旦之海上，从鸥鸟游，鸥鸟之至者，百数而不止，其父曰：吾闻鸥鸟皆从汝好，取来吾玩之，明日之海，鸥鸟舞而不下。
《南越志》曰：江鸥，一名海鸥，在涨海中，随潮上下，常以三月风至，乃还洲屿，颇知风云，若群飞至岸，渡海者以此为候。
【诗】梁何逊咏白鸥诗曰：可怜双白鸥，朝夕水上游，何言异栖鸟，雌住雄不留，孤飞出浦溆，独宿下沧洲，东西从此去，影响绝无由。
◇鹏
《庄子》曰：北溟有鱼，其名曰鲲，化而为鹏，鹏之背不知几千里也，怒而飞，其翼若垂天之云，是鸟也，海运将徙於南溟，南溟者，天池也，水击三千里，抟扶摇而上者九万里。
《幽明录》曰：楚文王好猎，有人献一鹰，王见爪距殊常，故为猎於云梦，毛群羽族争噬搏，此鹰瞪目远瞻云际，俄有一物，凝翔鲜白，不辨其形，鹰便竦翮而升，矗若飞电，须臾，羽堕如雪，血下如雨，有大鸟堕地，度其两翅，广数十里，时有博物君子曰：此大鹏雏也，文王乃厚赏之。
《异类传》曰：汉武帝时，西域献黑鹰，得鹏雏，东方朔识之。
【赋】晋贾彪鹏赋曰：余览张茂先鹪鹩赋，以其质微处艺，而偏於受害，愚以为未若大鹏，栖形遐远，自育之全也，此固祸福之机，聊赋之云，叹大钧之播物，启块化於天壤，嘉有鹏之巨鸟，摄元气之夸象，揭宇内之逼隘，遵四荒以汎荡。
【赞】晋阮修大鹏赞曰：跄跄大鹏，诞自北溟，假精灵鳞，神化以生，如云之翼，如山之形，海运水击，扶摇上征。
◇精卫
《山海经》曰：炎帝之女，名曰女娃，游于东海，溺而不反，是为精卫，常取西山之木石，以填东海。
【赞】晋郭璞精卫赞曰：炎帝之女，化为精卫，沉形东海，灵爽西迈，乃衔木石，以填攸害。
◇翡翠
《尔雅》曰：翠，鹬也。
仓颉解诂曰：鹬，翠别名也。
《说文》曰：翡，赤雀，翠，青雀也。
《周书》曰：成王时，苍梧献翡翠。
《孝经援神契》曰：神灵滋液，则翠羽曜。
《离骚》曰：翾飞兮翠曾，［曾举。］
又曰：翡帷翠帱。
《汉书》曰：尉佗献文帝翠鸟千。
又曰：燕刺王旦，郎中侍从，貂羽黄金附蝉，［翠羽饰冠。］
《广志》曰：翡色赤，翠色绀，皆出交州兴古县。
吴录，薛综上疏曰：日南远致翡翠，充备宝玩。
徐广车服注曰：天子辂金根车翠羽盖，皇后首饰步摇，八雀九华，加翡翠。
杨孝元［原讹先，据本书九十一卷孔雀篇改。］交趾《异物志》曰：翠鸟先高作巢，及生子，爱之，恐堕，稍下作巢，子生毛羽，复益爱之。又更下巢也。
【诗】后汉蔡邕翠鸟诗曰：庭陬有若留，绿叶含丹荣，翠鸟时来集，振翼脩容形，回顾生碧色，动摇扬缥青。
【赋】梁江淹翡翠赋曰：彼一鸟之奇丽，生金洲与炎山，映铜陵之素气，灌碧磴之红泉，敛慧性及驯心，骞赪翼与青羽，终绝命於虞人，充南賝於内府，备宝帐之光仪，登美女之丽饰，杂白玉而成文，糅紫金而为色，专妙采於五都，擅精华於八极。
【赞】晋郭璞翠赞曰：翠雀麇鸟，越在南海，羽不供用，肉不足宰，怀璧其罪，贾害以采。
◇服鸟
盛弘之《荆州记》曰：巫县有鸟，如雌鸡，其名为鸮，楚人谓之服。
【赋】汉贾谊服鸟赋曰：谊为长沙王傅三年，有服飞入谊舍，止於坐隅，服似鸮，不祥鸟也，谊既以適居长沙，长沙卑湿，谊自伤悼，以为寿不得长，而为赋以自广，其辞曰：单阏之岁，孟夏庚子，鵩集于舍，止于坐隅，貌甚闲暇，异物来萃，私怪其故，发书占之，谶言其度，曰：野鸟入室，主人将去，请问於鵩，余去何之，鵩乃叹息，口不能言，请对以臆，曰：万物变化，固无休息，斡流而迁，或推而还，沕穆无穷，胡可胜言，斯游遂成，卒被五［原讹正，据冯校本改。］刑，傅说胥靡，乃相武丁，夫祸之与福，何以纠缠，命不可说，孰知其极，云蒸雨降，纠错相纷，大钧播物，坱圠无垠，且夫天地为炉，造化为工，阴阳为炭，万物为铜，合散消息，安有常则。
汉孔臧鸮赋曰：季夏庚子，思遁静居，爰有飞鸮，集我屋隅，异物之来，吉凶之符，观之欢然，览考经书，在德为祥，弃常为妖，寻气而应，天道不逾，昔在贾生，有识之士，忌兹服鸟，卒用丧己，咨我令考，信道执真，变怪生家，谓之天神，祸福无门，唯人所求，听天任命，慎厥所脩，栖迟养志，老氏之畴，时去不索，时来不逆，庶几中庸，仁义之宅，何思何虑，自令勒剧。


妒淫愁泣贫奴婢佣保
◇妒
《左传》曰：叔向之母妒，叔虎之母美而不使见，叔向谏，其母曰：深山大泽。实生龙蛇，彼美，余惧而生龙蛇以祸汝，我何爱焉，使往侍寝，生叔虎。
《毛诗序》曰：夫人无妒忌之行，惠及贱妾，进御於君，知其命有贵贱，能尽其心矣。
又曰：不妒忌则子孙众多矣。
《山海经》曰：秦室山有木，叶如梨而赤理，其名曰指木，服之不妒。
《文子》曰：爵高者人妒之，官大者王恶之，禄厚者怨处之。
《汉书》曰：武帝陈皇后为妒，别在长门宫，司马相如作赋，皇后复亲幸。
又曰：陈后宠衰，妒甚，令巫祭祀，以回上意。
又曰：吕氏妒戚夫人，髡钳赭衣使舂。又断手足，去目重身，饮瘖药，名曰人豕。
又曰：广川王去，尝有疾，阳城昭信侍疾甚谨，去爱之，立为后。又有幸姬望卿，［原作乡，据冯校本改，下同。］为脩孊夫人，主缯帛，昭信谮望卿曰：与我无礼，衣服常鲜我。又傅粉，数南户窥郎吏，疑有奸，去曰：伺之，益不爱望卿，昭信知去怒，诬言望卿，历指郎吏卧处，具知其名，去即与昭信从诸姬至望卿室，裸形系之，令诸姬各持铁共灼之，望卿自投井而死，昭信出之，椓阴中，割其鼻唇，断舌，遂解置大镬中，取桃灰毒药并煮之，令诸姬观糜尽，乃止。
冯敬通集曰：敬通有一婢，妻任酷妒之，击婢无所不至，敬通乃弃遣之，因与妇弟任武达书曰：不去此妇，则家不宁，不去此妇，则家不清，不去此妇，则福不生，不去此妇，则身不荣，不去此妇，则事不成，吾数奇命薄，端相逢遭。
《典论》曰：上洛都尉王琰，以功封，其妻哭於家，为琰富贵更取妾故也。
《魏志》曰：冯方女美，袁术纳焉，甚宠幸，诸妾害其宠，因共杀而悬之，言其自缢。
又曰：袁绍妇刘氏，甚妒，绍死未殡，宠妾五人，刘尽杀之。又毁其形，其少子尚。又尽灭死妾家焉。
王隐《晋书》曰：贾充妻郭，产子黎民，三岁，乳母抱向閤，充入，黎民喜勇，［《太平御览》五百二十一作踊。］充恶［御览作呜。］之，郭遥望见，疑充，即鞭乳母杀之，儿思乳母而死，郭又生一男，乳母抱在中庭，充过拈颊，郭又疑，复杀乳母，男又死。
《郭子》曰：孙秀妻蒯，尝妒骂秀为貉，秀大不平，遂出不复入，蒯氏请救於武帝，时大赦，帝曰：天下旷荡，蒯夫人可得从其例否，秀免冠谢，为夫妇如初。
妒记曰：王丞相曹夫人，性甚忌，禁制丞相，不得有侍御，时有妍少，必加诮责，王公不能久堪，乃密营别馆，众妾罗列，男女成行，后元会日，夫人於青疏中观望，忽见两三小儿骑羊，皆端正，夫人语婢云，汝出问，此是谁家儿，奇可念，给使不达旨，乃云，此是第四五等诸郎，曹氏惊恚，不能自忍，乃命驾车，将黄门及婢二十人，持食刀，欲自出寻讨，王公亦飞辔出门，犹患迟，乃以左手攀车拦，右手提麈尾，以柄打牛，狼狈奔驰，方得先至，蔡司徒闻之，乃谓王曰：朝廷欲加九锡，公知否，王为信，自叙谦志，蔡曰：不闻加馀物，惟闻短辕犊车，长柄麈尾尔，王大羞愧。
又曰：谢太傅刘夫人，不令公有别房，公既深好声乐，复遂颇欲立妓妾，兄子外生等，微达此旨，共问讯刘夫人，因方便，称关雎螽斯，有不忌之德，夫人知以讽己，乃问谁撰此诗，答云周公，夫人曰：周公是男子，相为尔，若使周姥撰诗，当无此也。
又曰：京邑有士人妇，大妒忌，於夫小则骂詈，大必捶打，常以长绳系夫脚，且唤便牵绳，士人密与巫妪为计，因妇眠，士人入厕，以绳系羊，士人缘墙走避，妇觉，牵绳而羊至，大惊怪，召问巫，巫曰：娘积恶，先人怪责，故郎君变成羊，若能改悔，乃可祈请，妇因悲号，抱羊恸哭，自咎悔誓，师妪乃令七日斋，举家大小悉避於室中，祭鬼神，师祝羊还复本形，婿徐徐还，妇见婿，啼问曰：多日作羊，不乃辛苦耶，婿曰：犹忆啖草不美，腹中痛尔，妇愈悲哀，后复妒忌，婿因伏地作羊鸣，妇惊起徒跣，呼先人为誓，不复敢尔，於此不复妒忌。
又曰：泰元中，有人姓荀，妇庾氏，大妒忌，荀尝宿行，遂杀二儿，为屋不立斋室，唯有厅事，不作后壁，令在堂上，泠然望见外事，凡无须人不得入门，送书之人，若以手近荀手，无不痛打，客若共床坐，亦宾主俱败，邻近有年少，径突前诣荀，接膝共坐，便闻大骂，推求刀杖，荀谓客曰：仆狂妇行，君之所闻，君不去，必误君事，客曰：仆不畏此，乃前捉荀手，妇便持杖，直前向客，客既大健。又有短杖在衣里，便与手，老妪无力，即倒地，客打垂死，荀走叛不敢还，妇密令賝荀，云近遭狂人，非君之过，君便可还，荀然后敢出，妇兄来，就荀共方床卧，而妇不知，便来捉兄头，拽着地欲杀，方知是兄，惭惧入内，兄称父命，与杖数百，亦无改悔。
又曰：诸葛元直妻刘氏，大妒忌，恒与元直杖，与杖之法，大罪十，小罪五，然得手摩，不得一一受也，常行杖小重，元直不胜痛，才得一两，仍以手摸，妇不［不下疑有脱文。］误打指节肿，从此作制，每与杖，辄令两手各捉纟忌跗，元直□□□遇见妇捉纟忌跗欲成衣，谓当与己杖，失色怖，妇曰：不也，捉此自欲成衣耳，乃欣然。
《异苑》曰：吴兴桑乞妻，临终执乞手云，我死，为当婚否，乞言不忍也，服竟更娶，白日见其死妇，语之云，君先结誓，云何负言，因以刀割其阳道，虽不致死，人性永废。
俗说，桓温平蜀后，以李势女为妾，南郡主甚妒，［已具美妇人也。］
【诗】魏陈王曹植诗曰：嗟尔同衾，曾弗是志，宁彼冶容，安此妒忌。
【赋】梁张缵妒妇赋曰：惟妇怨之无极，羌于何而弗有，或造端构末，皆莠言之在口，常因情以起恨，每传声而妄受，乍隔帐而窥屏，或觇窗而瞰牖，若夫室怒小憾，反目私言，不忍细忿，皆成大冤，闺房之所隐私，床笫之所讨论，咸一朝之发洩，满四海之嚣喧，忽有逆其妒鳞，犯其忌制，赴汤蹈火，瞋目攘袂，或弃产而焚家，或投儿而害婿。
◇淫
《周易上·系》曰：冶容诲淫，［诲，教也。］
《洪范五行传》曰：蜮射人者，生於南方，谓之短狐，故南越多蜮，蜮者，淫女惑乱之所生也。
《毛诗》曰：鄘柏舟桑中，刺奔也，卫公室乱，男女相奔，至于世族在位，相窃妻妾，期於幽远，期我乎桑中，要我乎上宫，送我乎淇之上矣，桑中上宫，所期之地，淇，水名也。
又曰：齐鸡鸣南山，刺襄公也，鸟兽之行，淫乎其妹。
《左传》曰：僖中［疑当作左传僖中曰：按本书所引《左传》：分卷或与今本不同如僖公昭公，有分卷为上中下者，本条见僖十七年，正值中卷，故云僖中，前卷五社篇引左传昭上曰：同此。］齐侯好内，多淫，内嬖如夫人者六人。
《战国策》曰：秦宣太后爱魏丑，后病，且令曰：我死，必以魏子为殉，庸芮为谏曰：以死为无知，何空以生所爱，葬无知之死，人若有知，先王积怒久，太后救过不暇，何得更殉魏丑，后乃止。
《列子》曰：郑公孙穆好色，后庭数十，皆择稚齿，屏亲昵，绝交游，於后庭以昼足夜，三月一出，意从未惬。
《博物志》曰：三身国，一头三身三手，昔容成氏有季子，好淫，白日淫於市，帝放之西南，季子妻马生子，人身有尾蹄。
《汉书》曰：五凤中，济北王终吉，所爱奴，与八子及诸御妾为奸，终吉与共被席，或昼日使裸伏，犬马交接，终吉亲观，产子，辄曰：乱不可知，丞相御史奏，终吉位诸侯王，以置八子，秩比六百石，所广嗣重祖，而终吉禽兽行乱，勃逆人伦，请削四县。
又曰：许皇后坐执左道，废处长信［汉书九十七下作定。］宫，姊孊为龙嵒思侯夫人，寡居，淳于长与孊私通，因娶为小妻，许后因孊赂遗，欲求复为婕妤，长受后金钱乘舆服物千馀万计，为白上，立为左皇后，孊每入长信宫。长与孊书，戏许后。
华峤《后汉书》曰：梁冀爱监奴秦宫，官至太仓令，得入妻寿所，寿见宫，屏御者以言事，因通焉，宫威权大震，二千石皆拜谒之。
范晔《后汉书》曰：赤眉发掘诸陵，取宝货，汙辱吕后，凡有玉匣者，皆如生，故赤眉多行淫秽。
臧荣绪《晋书》曰：贾充后妻郭氏。又生二女，少有淫行，年十四五，通於韩寿，充未觉，时外国献奇香，世祖分与充，充以赐女，充与寿坐，闻其衣香，心疑之，充家严峻，墙高丈五，荐以枳棘，周行东北角，有如狸鼠行迹，充潜杀知婢，遂以女妻之。
沈约《宋书》曰：楚王山阴公主，废帝姊也，肆情淫纵，以吏部褚渊貌美，请自侍十日，帝许之，渊虽遂旨，以死自固。
《列女传》曰：夏姬者，陈大夫徵舒母也，状美好，老而复壮者三，三为王后，诸侯争之，莫不迷惑，陈灵公与孔甯仪父皆通焉，或衣其衣，或装其幡，［幡，蔽膝衣。］以戏於朝。
《列异传》曰：汉桓帝冯夫人病亡，灵帝时，有贼盗发冢，七十馀年，颜色如故，但小冷，共奸通之，至斗争相杀，窦太后家被诛，欲以冯夫人配食，下邳陈公达议，以贵人虽是先所幸，尸体秽汙，不宜配至尊，乃以窦太后配食。
《论衡》曰：书云，齐桓公负妇人以朝诸侯，管仲曰：吾君背疽疮，不得妇人不愈，此虚也。
《风俗通》曰：平原君谳韽谭娶周碧为妻，谭阴阳不属，令碧与李方张少奸通，冀得其子。
《语林》曰：刘道真子妇始入门，遣婢［原作妇，据冯校本作婢。］虔，刘聊之甚苦，婢固不从，刘乃下地叩头，婢惧而从之，明日语人曰：手推故是神物，一下而婢服淫。
传曰：卫宣公烝於夷姜，生急子，［姜，公之母，淫上曰蒸。］
晋祁胜与邬臧，通室易妻。
◇愁
《左传》曰：晋人谋去故绛，诸大夫曰：必居郇瑕氏之地，沃饶而近盬，魏献子曰：不如新田，土厚水深，居之不疾，郇瑕氏土薄水浅，其恶易覯，覯则民愁，愁则垫隘，於是乎有沉溺重膇之疾。
又曰：吴公子札来聘，请观於周乐，为之歌颂，曰：至矣哉，哀而不愁，［知命也。］乐而不荒，［节之以礼。］《庄子》曰：不知乎人，谓朱愚，知乎则反愁我躯，不仁则害人，仁则反伤吾身，不义则伤彼，义则反愁我己。
《吴越春秋》曰：越王念吴，欲复雠，愁心苦志，中夜抱柱而哭，承之以啸，群臣闻之曰：君王何愁心之甚也，夫复雠谋敌，非君王之忧，自臣下之急务也。
《史记》曰：虞卿著书八篇，号曰虞氏春秋，太史公曰：虞卿非穷愁，不能著书，自见於后世。
《后汉书》曰：梁冀妻色美，善为妖态，作愁眉，［具美妇人。］
《楚辞》曰：天问者，屈原所作也，屈原放逐，忧心愁悴，彷徨山泽，经历陵陆，嗟号日闻，仰天叹息，楚有先王之庙，及公卿祠堂，图画天地山川，神灵奇伟，及古贤圣怪物行事，周流罢倦，休息其下，仰见图画，因书其壁，呵而问之，以洩愤懑，舒写愁思。
又曰：渔父者，屈原所作也，屈原驰逐江湘之间，忧愁吟叹，而渔父避世隐身，钓鱼江滨，欣然自乐，时遇屈原川泽之域，怪而问之，遂相应答。
《晋书》曰：王丞［按当作承，下同，参下郭子条。］去官东渡，是时道路寇盗，人怀危惧，丞每过艰险，处之若夷然，虽家人，不见其愁喜之色。
《郭子》曰：王东海初过江，［王丞(《太平御览》四百六十九作承。)字安期。］登琅邪山，叹曰：我由来不愁，今日直欲愁。
【诗】后汉张衡四愁诗曰：我所思兮在泰山，欲往从之梁甫艰，侧身东望涕霑翰，美人赠我金错刀，何以报之英琼瑶，路远莫致倚逍遥，何以怀愁心烦劳。
又曰：我所望兮在桂林，欲往从之湘水深，侧身南望涕霑襟，美人赠我翠琅玕，何以报之双玉盘。
又曰：我所思兮在汉阳，欲往从之陇坂长，侧身西望涕霑裳，美人赠我貂襜褕，何以报之明月珠。
又曰：我所思兮在雁门，欲往从之雪纷纷，侧身北望涕霑巾，美人赠我锦绣段，何以报之青玉案。
晋张载拟四愁诗曰：我所思兮在南巢，欲往从之巫山高，佳人遗我筒中布，何以报之流黄素。
又曰：我所思兮在朔湄，欲往从之白雪霏，佳人遗我云中翮，何以赠之连城璧。
又曰：我所思兮在陇原，欲往从之隔秦山，佳人遗我双角端，何以赠之雕玉环。
又曰：我所思兮在营州，欲往从之路阻脩，佳人遗我绿绮琴，何以赠之双南金。
宋王徽咏愁诗曰：自予抱羁思，眇与日月长，载离非宋远，谁谓河难航，忧随积霖密，慨因朗旭彰，负之苦不胜，即之竟无方，如彼引鲲鱼，待尽守空梁，天地岂私贫，运至岂固当，既悟非形兆，兹数讵可攘。
梁王僧孺夜愁示诸宾诗曰：檐露滴为珠，池水合如璧，万行朝泪泻，千里夜愁积，孤帐闭不开，寒膏尽复益，谁知心眼乱，看朱忽成碧。
又忽不任愁聊示固远诗曰：去秋客旧吴，今春投故越，泪逐东归水，心挂西斜月，未应岁贬颜，直以忧残发。
梁刘孝绰夜不得眠诗曰：夜长愁反覆，怀抱不能裁，披衣坐惆怅，当户立徘徊，风音触树起，月色度云来，夏叶依窗落，秋花当户开，光阴已如此，复持忧自催。
梁刘孝先和兄孝绰夜不得眠诗曰：夜愁眠不安，起望台南端，叶惨风声异，楼空月色寒，笙冷调簧数，弦脆上琴难，百年行讵几，万虑坐相攒，谁家有明镜，蹔借照心看。
【赋】魏陈王曹植叙愁赋曰：时家二女弟，故汉皇帝聘以为贵人，家母见二弟愁思，故令予作赋曰：嗟妾身之微薄，信未达乎义方，遭母氏之圣善，奉恩化之弥长，迄盛年而始立，脩女职於衣裳，承师保之明训，诵六列之篇章，观图像之遗形，窃庶几乎皇英，委微躯於帝室，充末列於椒房，荷印绂之令服，非陋才之所望，对床帐而太息，慕二亲以增伤，扬罗袖而掩涕，起出户而彷徨，顾堂宇之旧处，悲一别之异乡。
又愁思赋曰：四节更王兮秋气悲，遥思惝怳兮若有遗，原野萧条兮烟无依，云高气静兮露凝衣，野草变色兮茎叶希，鸣蜩抱木兮雁南飞，归室解裳兮步庭前，月光照怀兮星依天，居一世兮芳景迁，松乔难慕兮谁能仙，长短命也兮独何怨。
又九愁赋曰：嗟离思之难忘，心惨毒而含哀，践有畿之末境，超引领之徘徊，眷浮云以太息，原攀登而无阶，匪徇荣而愉乐，信旧都之可怀，恨时王之谬听，受奸枉之虚辞，扬天威以临下，忽放臣而不疑，登高陵而反顾，心怀愁而荒悴，念先宠之既隆，哀后施之不遂，虽危亡之不豫，亮无远君之心，刈桂兰而秣马，舍予车於西林，原接翼於归鸿，羌高飞而莫攀，因流景而寄言，乡一绝而不还，伤时俗之趍险，独惆怅而长愁，感龙鸾而匿迹，如吾身之不留，窜江介之旷野，独眇眇而汎舟，思孤客之可悲，愍予身之翩翔，岂天监之孔明，将时运之无常，谓内思而自策，筭乃昔之愆殃，以忠言而见黜，信无负於时王，俗参差而不齐，岂毁誉之可同，竞昏瞀以营私，害予身之奉公，共朋党而妒贤，俾予济乎长江，嗟大化之移易，悲性命之悠遭，愁慊慊而继怀，恒惨惨而情挽，旷年载而不回，长去君乎悠远，御飞龙之蜿蜿，扬翠霓之华旌，绝气霄而高骛，飘弭节於天庭，披轻云而下观，览九土之殊形，顾南郢之邦壤，咸芜秽而倚倾，骖盘桓让路以悲服，仰御骧以悲鸣，纡予袂而收涕，仆夫感以失声，履先王之正路，岂淫径之可遵，知犯君之招咎，耻干媚而求亲，顾旋复之无轨，长自弃於遐滨，与麋鹿而为群，宿林薮之葳蓁，野萧条而极望，旷千里而无人，民生期於必死，何自苦以终身，宁作清水之决泥，不为浊路之飞尘，践蹊径之危阻，登岧峣之高岑，见失群之离兽，觌偏栖之孤禽，怀愤激以切痛，若回刃之在心，愁戚戚其无为，游绿林而逍遥，临白水以悲啸，猿惊听而失条，亮无怨而弃逐，乃全行之所招。
魏繁钦愁思赋曰：何旻秋之惨凄，处闲夜而怀愁，潜白日於玄阴，翳朗月於重幽，零雨濛其迅集，潢淹汩以横流，听峻阶之回霤，心沉切以增忧，嗟王事之靡盬，士感时而情悲，原出身以徇役，式简书以忘归，时陟岵以旋顾，涕渐缨而鲜晞，听鸣鹤之哀音，知我行之多违，怅俯仰而自怜，志荒悃而摧威，聊弦歌以厉志，勉奉职於闺闱。
又弭愁赋曰：伤有闲之淑女，采薜荔於朝阳，露素质之皎皎，绾玄发以流光，结翠叶於珠簪，擢丹华於绿房，点圜的之荧荧，暎双辅而相望，袭游闲之妓服，褥阿縠之桂裳，纫畹兰於缨佩，动晻暧以遗芳，既容冶而多好，且妍惠之纤微，顾见予之独立，知我情之思归，鸣环瑱以回眄，若欲进而行迟，眷红颜之晔晔，何的皪之少群，整桂冠而自饰，敷綦藻之华文，从景炎而猗靡，粲绵邈以缤纷，时了眇以含笑，收婉媚以愁人。
梁简文帝序愁赋曰：情无所治，志无所求，不怀伤而忽恨，无惊猜而自愁，玩飞花之入户，看斜晖之度寮，虽复玉觞浮碗，赵瑟含娇，未足以袪斯耿，［句有脱文。］息此长谣。
【文】魏陈王曹植释愁文曰：予以愁惨，行吟路边，形容枯悴，忧心如焚，有玄虚先生见而问之曰：子将何疾，以至於斯，答曰：吾所病者愁也，先生曰：愁是何物，而能病子乎，答曰：愁之为物，惟惚惟怳，不召自来，推之弗往，寻之不知其际，握之不盈一掌，寂寂长夜，或群或党，去来无方，乱我精爽，其来也难进，其去也易追，临餐困於哽咽，烦冤毒於酸嘶，加之以粉饰不泽，饮之以兼肴不肥，温之以火石不消，摩之以神膏不稀，受之以巧笑不悦，乐之以丝竹增悲，医和绝思而无措，先生岂能为我蓍龟乎，先生作色而言曰：予徒辩子之愁形，未知子愁所由生，吾独为子言其发矣，今大道既隐，子生末季，沉溺流俗，眩惑名位，濯缨弹冠，谘诹荣贵，坐不安席，食不终味，遑遑汲汲，或惨或悴，所鬻者名，所拘者利，良由华薄，凋损正气，吾将赠子以无为之药，给子以澹泊之汤，刺子以玄虚之针，灸子以淳朴之方，安子以恢廓之宇，坐子以寂寞之床，使王乔与之［本集作子。］携手而游，黄公与子咏歌而行，庄生为子具养神之馔，老聃为子致爱性之方，趣遐路以栖迹，乘轻云以高翔，於是精骇意散，改心回趣，原纳至言，仰崇玄度，众愁忽然，不辞而去。
◇泣
《说文》曰：泣，无声出涕也。
《礼记》曰：高子皋执亲之丧，泣血三年，未尝见齿，君子以为难矣。
又曰：弁人有其母死而孺子泣者，孔子曰：哀则哀矣，而难为继矣。
《左传》曰：楚令尹子元，欲蛊文夫人，为馆於其宫侧，振万焉，夫人闻之，泣曰：先君以是舞也，习戎备也，今令尹不寻诸仇雠，而於未亡人之侧，不亦异乎。
又曰：叔孙婼聘于宋，宋公与宴，子［按子上当脱昭字。］饮酒乐，宋公使昭子右坐，语相泣，乐祁左，退而告人曰：今兹君与叔孙，其皆死乎，吾闻之，哀而乐，乐而哀，皆丧心也，何以能久。
《国语》曰：叔向见司马侯之子，抚而泣之曰：自其父死也，吾蔑与比而事君也，昔者其父始之，我终之，我始之，夫子终之。
《尸子》曰：曾子每读丧礼，泣霑襟，［已具孝篇。］
又曰：费子阳谓子思曰：吾念周室将灭，涕泣不可禁也，子思曰：然，今以一人之身，忧世之不治，而涕泣不禁，是忧河水浊，而以泣清之也。
《吕氏春秋》曰：吴起治西门之外，王错谮之魏武侯，武侯使人召之，吴起至於岸门，止车而望西河，泣数行而下。
《楚汉春秋》曰：吕后欲为惠帝高坟，使从未央宫坐而见之，东阳侯垂泣曰：陛下日夜见惠帝冢，悲哀流涕无已，是伤生也，臣窃哀之，太后乃止。
《史记》曰：箕子过故殷墟，咸生禾黍，箕子伤之，欲哭则不可，欲泣为近妇人，乃作麦秀之诗，以歌咏之，殷民皆流涕，［具麦篇。］
又曰：荆轲与高渐离，饮於燕市，酒酣，渐离共荆轲相和而歌於市中，相乐，已而相泣，傍若无人。
又曰：汉高欲自击陈豨，蒯成侯周緤泣曰：始秦攻破天下，未尝自行，今上自行，是为无人可使者乎。
又曰：戚姬爱幸，生赵王如意，常从之关东，日夜啼泣，欲立如意为太子。
又曰：窦皇后兄长君，弟曰广国，年五岁时，家贫，为人所略，卖之长安，闻窦后新立，广国上书自陈，后召见，具言其故，后持之而泣，侍御左右，皆伏地泣。
《说苑》曰：雍门周以琴见孟尝君，君曰：先生鼓琴，亦能令人悲乎，周曰：夫千秋万岁之后，高台既已坏，曲池即以堑，坟墓既已下，婴儿竖子樵采者，踯躅其足，而歌其上曰：夫以孟尝君贵尊，乃若是乎，於是孟尝君泫然涕泣曰：令文立若破国亡邑之人，［具琴篇。］
又曰：圣人於天下也，譬犹一堂之上，令满堂饮酒，有一人向隅而泣，则一堂之人，皆不乐矣。
又曰：禹出见辜人，问而泣之，左右问其故，禹曰：尧舜之民，皆以尧舜之心为心，今吾为君，百姓皆以其心为心，是以痛之。
《新序》曰：周舍事赵简子，居无几何，周舍死，后与诸大夫饮酒酣，简子泣曰：百羊之皮，不如一狐之腋，众人之唯唯，不如周舍之愕愕，自周舍死，吾未尝闻吾罪也，吾国几亡乎，是以垂泣。
《汉书》曰：高祖破黥布军还，过沛，置酒沛宫，上慷慨伤怀，泣数行下，［具怀旧篇。］
《东观汉记》曰：更始害齐武王，光武饮食语笑如平常，独居，辄不御酒肉，枕席有涕泣处。
又曰：来歙盖延攻公孙述，蜀人大惧，使刺客刺歙，歙未死，驰告盖延，延见歙，悲哀不能仰视，歙叱曰：欲属以军事，而反效儿女子涕泣乎。
《论衡》曰：昔周人有仕不遇，年老白首，泣涕於途者，或问何为泣乎，对曰：吾仕数不遇，自伤年老失时，是以泣。
又曰：苏秦张仪，学纵横之术於鬼谷先生，先生曰：能说我泣出，则能分天皇之地，秦说鬼谷先生，先生泣霑襟。
《汝南先贤传》曰：蔡顺母畏雷，后母卒，每有震，顺辄圜冢泣曰：顺在此。
邴原传曰：原年五六岁，过书舍而泣，师曰：何泣，原曰：孤者易伤感，夫书者皆有父母也，心原其得书，故恻然涕零也，师哀原而为之泣曰：欲之可书，须费也，［《太平御览》六百十一作不之求费也，此有脱文。］
《后汉书》曰：张奂与张公超书曰：下笔怆恨，泣先言泯。
《吴录》曰：孟宗为骠骑朱据军吏，将母在营，既不得志。又夜雨屋漏，因起涕泣以谢母，母曰：但当勉之，何足泣也。
《襄阳耆旧记》曰：羊公与邹闰甫登岘山，垂泣曰：有宇宙便有此山，由来贤达，登此远望者多矣，皆湮灭无闻，不可得知，念此令人悲伤。
《晋阳秋》曰：司马文王问刘禅曰：颇思蜀否，禅曰：此间乐，不思蜀也，郄正见禅曰：若王后问，宜泣以对，会王复问，禅曰：先人坟墓，远在陇蜀，乃心西悲，无日不思，因闭眼，王曰：何以似郄正语耶，禅惊视曰：如尊命。
◇贫
《尚书·洪范》曰：六极，四曰贫。
《礼记》：子路曰：伤哉贫，生无以为养，死无以为礼，子曰：啜菽饮水，尽其欢，斯之谓孝，敛手足形，还葬而无椁，称其财，之谓礼。
又曰：儒有一亩之宫，环堵之室，筚门圭窦。
《论语》曰：子曰：邦有道，贫且贱焉耻也。
又曰：衣敝缊袍与衣狐貉者立，而不耻者，其由也与，郑玄曰：缊，絮也，《毛诗》曰：出自北门，终窭且贫，莫知我艰。
又曰：小东大东，杼柚其空，注曰：谓无货，唯丝麻，今尽不作也。
《家语》曰：端木赐结驷连骑，以从原宪，宪居蓬蒿中，并日而食，子贡曰：甚矣子之病也，宪曰：予贫也，非病也。
《国语》曰：叔向见韩宣子，宣子忧贫，叔向贺之，宣子曰：吾有卿名，而无其实，无以从二三子，吾是以忧，子贺我何故，对曰：昔栾武子无一卒之田，诸侯亲之，戎翟怀之，以正晋国，今吾子有栾武子之贫，吾以为能脩其德也，是以贺，若不忧德之不脩，而患货之不足，将吊不暇，何贺之有。
吕悦［按当作忱。］《字林》曰：窭，贫空也。
《方言》曰：南楚人贫，衣被丑敝，谓之须捷，［捷谓俾迟。］或谓之褛裂，［褛，衣坏，具音。］或谓之蓝缕，［《左传》曰：荜辂蓝缕为贫也。］
《晏子》曰：晏子方食，景公使使者至，分食食之，使不饱，晏子亦不饱，使者反之，公曰：晏子如此贫乎，使致千金，以奉宾客。
《列子》曰：凡为名者必廉，廉斯贫，为名者必让，让斯贱，《庄子》曰：原宪处鲁，居环堵之室，茨以生草，蓬户不完，桑木为枢而瓮牖，上漏下湿，匡坐而弦歌，子贡乘大马，中绀而表素，轩车不容巷，往见原宪，宪杖藜应门，子贡曰：先生病也，宪应之曰：宪闻无财之谓贫，学而不能行之谓病，今宪贫也，非病也，子贡逡巡而退，有愧色。
又曰：孔子谓颜回曰：家贫居卑，胡不仕乎，对曰：不原仕，回有郭外之田五十亩，足以给餰鬻，郭内十亩，足以为丝麻，鼓琴可以自娱，所学夫子者，足以自乐也，回不原仕，夫子愀然变色曰：美哉。
又曰：庄周家贫，故往贷粟於监河侯，河侯曰：我将得邑金，贷子三百金，周忿然作色曰：周昨来，有中道而呼者，顾视车辙，有鲋鱼焉，问之曰：子何为者耶，对曰：我东海波臣也，君岂有斗升之水而活我哉，周曰：诺，我将南游吴越之王，激西江之水而迎子，可乎，鲋鱼忿焉作色曰：吾得升斗之水为活尔，君乃言此，曾不如早索我枯鱼之肆。
又曰：子舆与子桑友，而霖雨十日，子舆曰：子桑殆病矣，裹饭而往食之，子桑若歌若哭，鼓琴曰：父母岂欲吾贫哉，天地岂私贫吾哉，求其为之者不得也。
《孙卿子》曰：子夏贫若悬鹑，人曰：子何不仕，曰：诸侯之骄我者，吾不为臣，大夫之骄我者，吾不复见。
又曰：仁义之於人也，譬之若货财粟米之於家也，多有之者富，少有之者贫，至无有者穷。
《吕氏春秋》曰：世皆以珠玉为宝，宝愈多而民愈贫，失其所宝也。
《战国策》曰：齐人有冯暖者，贫乏不能自存，使人属孟尝君，原寄食门下。
《史记》曰：魏勃少时，欲求见齐相曹参，家贫，无以自通，乃常独早夜扫齐相门外，相舍人怪而以为物，而伺之，得勃，勃曰：原见相君无因，故为子扫门，欲求见，於是舍人见勃，曹参因以为舍人。
又曰：东郭先生久待诏公车，贫困饥乏寒，衣敝履不完，行雪中，履有上无下，足尽以践地，道中人笑之。
又曰：甘茂亡秦奔齐，逢苏代，代为齐使於秦，茂曰：臣得罪於秦，惧而逃，无所容迹，臣闻贫人女曰：我无以买烛，而子之烛光有馀，子可分我馀光，无损子之明，今臣困，原以馀光振之。
又曰：楚相孙叔敖死，谓其子曰：我死，汝必贫困，可见优孟，［已具讽篇。］
《汉书》曰：朱买臣，家贫好书，不治产业，妻求去，买臣笑曰：我五十当贵，今已四十馀，妻曰：如公子等，终当饿死，买臣不能留，即听之。
又曰：郦食其，好读书，家贫落魄，无衣食产业，为里监门，然县中贤豪不敢役，皆为之狂生。
又曰：王章，字仲卿，为诸生，学长安，独与妻居，病疾无被，卧牛衣中，与妻诀，涕泣，其妻呵怒之曰：仲卿，京师尊贵在朝廷人，谁逾仲卿者，今病疾困厄，不自激昂，乃反涕泣，何鄙也。
谢承《后汉书》曰：王充，字仲任，少孤，家贫无书，常游洛阳市肆，阅所卖书，［具杂文部读书。］
《续汉书》曰：王苑，字孙仲，安贫，茅屋蓬户，藜藿不餍。
又曰：范丹，桓帝时，以丹为莱芜长，不到官，遭党人禁锢，结草室居，歌之曰：甑中生尘范史云，釜中生鱼范莱芜。
范晔《汉书》曰：李元，［《太平御览》四百八十四作充。］字大逊，陈留人，事母至孝，家贫，兄弟六人，同衣出入。
《三辅决录》曰：弟［《太平御览》四百八十五作第。］五颉，字子陵，伦小子，洛阳无主人，乡里无田宅，寄上［御览作止。］灵台中，或十日不炊。
又曰：孙晨，字元公，家贫不仕，生居城中，织箕为业，明诗书，为郡功曹，冬月无被，有藁一束，暮卧中，旦收之。
先贤行状曰：胡定，字元安，至行绝人，在丧，雉兔游其庭，时雪霜满其室，县令遣户曹掾，排雪问定，定已绝穀，妻子皆卧在床，令即遣掾，以乾粮就遗之，定乃受半。
鱼豢魏书［《太平御览》四百八十四作略。］曰：杨师，［御览作沛。］前后宰城守，不以私计介意，故身退之后，家无馀财，蜗牛庐居其中，妻子冻饿。
《魏略》曰：裴潜每之官，不将妻子，妻子贫乏，织荆芘以自供，群弟之田庐，常步行，家人小大，或并日而食。
《楚辞》曰：坎壈兮贫士失耳［楚辞九辩作职。］而志不平，《六韬》曰：成王问太公，贫富岂有命乎，将理不得其意，太公曰：盗在其室，计之不熟，一盗收种不时，二盗取得无能，三盗养女太多，四盗其［《太平御览》四百八十五作弃。］事就酒，五盗衣服过度。
颜延之庭诰曰：富则盛，贫则病，甚矣，不唯形色粗黡，或亦神心沮丧，非但交友疏弃，必有家人讼误，非广絜深识者，何能不交移其植，故欲蠲忧患，莫若怀古之意，当自同古，见深则忧浅，识远则患浮，昔有琴歌於编蓬之中，用此道也。
【诗】晋张望诗曰：荒墟人迹希，隐僻闾邻阔，苇篱自朽损，毁屋正寥豁，炎夏无完絺，玄冬无暖褐，四体困寒暑，六时疲饥渴，营生生愈瘁，愁来不可割。
晋江逌诗曰：荜门不启扇，环堵蒙蒿榛，空瓢覆壁下，箄上自生尘，出问谁氏子，惫哉一何贫。
宋陶潜贫士诗曰：万族各有讬，孤云独无依，暧暧虚中灭，何时见馀晖。
又诗曰：安贫守贱者，自古有黔娄，好爵吾弗营，厚馈吾不酬，一旦寿命尽，蔽覆乃不周，岂不知其极，非道固无忧。
梁朱超咏贫诗曰：触涂皆可试，惟贫独未安，窗开两片月，霜足一重寒，藁湿铺床冷，荷脆补衣难，若言为客易，推剑与君弹。
【赋】汉杨雄逐贫赋曰：杨子遁世，离俗隐处，左邻崇山，右接旷野，邻垣乞儿，终贫且窭，礼薄义敝，相与群聚，惆怅失志，呼贫与语，汝在六极，投弃荒遐，好为庸卒，刑戮是加，匪惟幼稚，嬉戏土沙，亦非近邻，接屋连家，恩轻毛羽，义薄轻罗，进不由德，退不受呵，久为滞客，其意若何，人皆文绣，余褐不完，人皆稻粮，我独藜餐，贫无宝玩，何以接欢，宗室之宴，为乐不期，徒行负赁，出处易衣，身服百役，手足胼胝，或耘或耔，霑体露肌，朋友道绝，进官凌迟，厥咎安在，职汝为之，舍汝远窜，昆仑之巅，尔复我随，翰飞戾天，舍尔登山，嵒穴隐藏，尔复随我，陟彼高冈，舍尔入海，汎彼柏舟，尔复我随，载沉载浮，我行尔动，我静汝休，岂无他人，从我何求，今汝去矣，勿复久留，贫曰唯唯，主人见逐，多言益蚩，心有所怀，原得尽辞，昔我乃祖，宣其明德，克佐帝尧，誓为典则，土阶茅茨，匪彫匪饰，爰及季世，纵其昏惑，饕餮之群，贪富苟得，鄙我先人，乃傲乃骄，瑶台琼室，华屋崇高，流酒为池，积肉为肴，是用鹄逝，不践其朝，三省吾身，谓予无愆，处君之所，福禄如山，忘我大德，思我小怨，堪寒能暑，少而习焉，寒暑不忒，等寿神仙，桀跖不顾，贪类不干，人皆重闭，子独露居，人皆怵惕，子独无虞，言辞既罄，色厉目张，摄斋而兴，降阶下堂，逝将去汝，適彼首阳，孤竹之子，与我连行，予乃避席，辞谢不直，请不贰过，闻义则服，长与尔居，终无厌极，贫遂不去，与我游息。
又晋束晳贫家赋曰：余遭家之轗轲，婴六极之困屯，恒{勤心}身以劳思，丁饥寒之苦辛，无原宪之厚德，有民斯之下贫，有漏狭之草屋，无蔽覆之受尘，唯曲壁之常在，时弛落而压镇，食草叶而不饱，常嗛嗛於膳珍，涉孟春之季月，迄仲冬之坚冰，稍煎蹙而穷迫，无衣褐以蔽身，还趋床而无被，手狂攘而妄牵，何夜长之难晓，心咨嗟以怨天，责家至而相敦，乃取东而偿西，行乞贷而无处，退顾影以自怜，衒卖叶而难售，遂前至於饥年，煮黄当之草菜，作汪洋之羹饘，釜迟钝而难沸，薪郁绌而不然，至日中而不熟，心苦苦而饥悬，丈夫慨於堂上，妻妾叹於灶间，悲风噭於左侧，小儿啼於右边。
【笺】宋晃道元与天公笺曰：道居在城，南接水墟，草木幽郁，蚊虻所藏，茅茨陋宇，才容数床，积汙累燻，体濬萎黄，冬则两幅之薄被，心有牵黎与敝絮，撤以三股之丝綖，袷以四升之粗布，狭领不掩其巨形，促缘不覆其长度，申脚则足出，挛卷则脊露。
【书】魏应璩与韦仲将书曰：夫以原宪悬罄之居，而值皇天无已之雨，薪刍既尽，旧穀亦倾匮，屠苏发撤，机榻见谋，进无颜子不改之志，退无杨雄晏然之情，是以怀蹙，良不可堪，人非神仙，须仰衣食，方今体寒心饥，忧在旦夕，而欲东希诛［疑当作许。］昌治生之物，西望陕县厨食之禄，诚恐将为牛蹄中鱼，卒鲍氏之肆矣。
又与董仲连书曰：穀籴惊踊，告求周邻，日获数升，犹复无薪可以熟之，虽孟轲困於梁宋，宣尼饥於陈蔡，无以过此，夫挟管晏之智者，不有厮役之劳，怀陶朱之虑者，不居贫贱之地，出蒙讥於恤护，入见谪於嫔息，忽便邑愤，不知处世之为乐。
又与尚书诸郎书曰：夫秋节凉和，霖雨清闲，正高会之盛时，饮宴之良日也，而陋巷之居，无高密之宇，壁立之室，无旬朔之资，流潦浸於北堂，隙漏霑於衣服，藁蒸单竭，担石倾罄，中馈告乏，役者莫兴，饭玉炊桂，犹尚优泰，虽欣皇天之降润，亮水军之思雨，私怀蹙頞，良不可言，想诸夫子，亦斯困也，夫否泰潜升，盖由昏明，二三执事，以龙虎之姿，遭风云之会，方将飞腾阊阖，振翼紫微，运筹帷幄，显扬丰绩，岂久沉滞於下职，契阔於贫悴哉。
【文】后汉蔡邕九惟曰：八惟困乏，忧心殷殷，天之生我，星宿值贫，六极之厄，独遭斯勤，居处浮漂，无以自在，冬日栗栗，上下同云，无衣无褐，何以自温，六月徂暑，炎赫来臻，无絺无绤，何以蔽身，无食不饱，永离懽欣。
◇奴
《周礼注》：男奴女婢，郑司农注云，奴，罪隶也，男女同名。
又曰：其奴，男子入于罪隶，女子入于春［《太平御览》五百作舂。］藁。
又曰：奚三百人。注云，今时侍史官奴婢也。
《论语》曰：箕子为之奴。
《左传》曰：斐豹隶也，注曰：犯罪没为奴。
《方言》曰：臧甬［音勇。］海［方言，《初学记》十九作侮。］获奴婢贱称也，荆淮海岱之间，骂奴曰臧，骂婢曰获，齐之北鄙，燕之南郊，凡民男而婿婢，谓之臧，女而妇奴，谓之获，亡奴谓之臧，亡婢谓之获，亡［疑衍。］皆异方骂奴婢之丑称也。
《风俗通》曰：古制本无奴婢，犯事者原之，臧者被罪，没入为官奴，获者逃亡，复得为婢。
又曰：南阳庞俭，少失其父。后居庐里，凿井，得钱千馀万，行求老苍头，使主牛马耕种，直钱二万。有宾婚大会，奴在灶下，窃言堂上母，我妇也。婢即具白母，母使俭问，曰：是我翁也。因下堂，抱其颈啼泣，遂为夫妇。俭及子历二千石刺史七八人，时为之语曰：庐里诸庞，凿井得铜，买奴得翁。
又曰：将作大匠陈国公孙志节，有苍头地馀，年十七，攻书疏，志节为户曹吏，令地馀归取物，馀驰车马亡去，至丹阳，改姓王名斌，字文高，遂留为诸曹吏，志节拜杨州刺史，郡衣冠子弟皆出斌下，乃用之，斌乞屏左右，叩头涕洟曰：斌即使君地馀也，斌后为苍梧太守。
《史记》曰：卫青为侯家人，少时归，其父使牧羊，先母之子，皆奴畜之，不以为兄弟，青常至甘泉居室，有钳徒相青曰：贵人也，官至封侯，青叹曰：人奴之生，得无笞骂足矣，安望封侯。
又曰：栾布尝为人所略，卖为奴，卖与燕将臧荼，后为都尉。
又曰：齐俗贱奴虏，而刁闻［《太平御览》五百作间，下同。］独爱贵之，桀黠奴人之所患，唯刁闻收使之，终得其力。
又曰：季布为朱家钳奴。
又曰：诸吕擅权，陆贾曰：天下安危，注意将相，将相和则士豫附，陈遂结懽太尉，以奴百人遗贾。
又曰：卫将军舍人，过平阳主家，主令骑奴同席而食，持刀断席而坐。
《汉书》曰：武帝时，募民能入奴婢，得以终身复，为郎，增秩。
又曰：王凤群弟争为骄侈，奴僮以千数。
又曰：张安世家僮七百人，皆有手技。
又曰：王莽时，匈奴侵寇，乃大虏［汉书食货志，《初学记》十九作募。］囚徒人奴，名者［志，记作曰。］猪突倅［志，记作豨。］勇。
又曰：宣帝诏，大司马光，宿卫忠正，宣德明恩，前后赐奴婢百七十人。
《新序》曰：昌邑王以侧注冠赐师及儒者，后以冠冠奴，龚遂免冠归之，曰：今以冠冠奴，是奴虏畜恶也。
《东观汉记》曰：刘宽简略，嗜酒，尝坐客，使苍头市酒，大醉而还，对客骂曰畜生，宽遣人视奴，疑必自杀。
又曰：韩卓，腊日奴窃食祭其母，卓义其心，即日免之。
又曰：彭宠奴子密三人等，宠昼卧，密等遂缚宠着床，召其妻入缝缠囊，夜断宠及妻头，盛囊中，投世祖，世祖封子密为不义侯。
又曰：邓弘奴醉，击长寿亭长，弘见亭长，赏钱五千，异日，奴得复［《东观汉记》八复下有与字。］宫中卫士怒争，卫士箠奴，弘闻。又与五千。
前秦录曰：慕容冲进通［《太平御览》五百作逼，此讹。］长安，金城［○御览作坚登城，此有讹脱。］观之，大言责冲曰：尔辈群奴，正可牧羊牛，何为送死，冲曰：奴则奴矣，既厄奴苦，欲取尔相代。
《蜀志》曰：刘琰侈靡，侍婢奴能为声乐。又教诵灵光殿赋。
《三辅决录》曰：平陵孟佗，尽以家财赂张让监奴，众奴斩［《太平御览》五百作惭。］焉，时宾客求见让者，常数百乘，累日不得通焉，他后至，诸奴拜迎，径将他车独往入，众谓他与让善，争以珍物赂佗，佗得以赂让。
语［按本条事见宋书七十七沈庆之传，语上当有脱文，《初学记》十九引作宋书。］曰：虏据滑，太祖欲北伐，沈庆之固陈不可，丹阳尹徐湛之吏部尚书江湛在座，湛之等难庆之，庆之曰：理国譬如理家，耕当使奴，织当问婢，陛下欲伐国，而与白面书生辈谋之，何由济，上笑，曰传［按此左传桓二年文，有脱文，误连上，当另作条。］士有隶子弟，［以其子弟为仆隶。］
林邑记曰：范文，夷师奴也，以刀斫石障轩卢，［《初学记》十九作如斩芦苇，《太平御览》九百三十七作如斩卢，此有脱讹，疑当作以刀斫石障，如斩芦苇。］后遂为国王。
《江表传》曰：谷利，孙权奴。
【书】梁简文帝答安吉公主饷胡子书曰：方言异俗，极有可观，山高水远，宛在其邈，不使去来执辔，媲彼青衣，正当出入烧香，还依丹毂，岂直王济女奴，独有罗袴，方使乐府行胡，羞论歌舞，垂膝新奇，伏增荷抃。
汉王襃僮约曰：蜀郡王襃，以事止冤归［《初学记》十九，《太平御览》五百作寡妇。］杨惠舍，有一奴名便了，倩行酤酒，便捍大杖，上冢巅曰：大夫买便了时，但约守家，不约为他家男子酤酒也，襃大怒曰：奴宁欲卖邪，奴复曰：欲使便了，皆当上券，不上券，便了不能为也，襃乃为券曰：百役不得有二言，晨起早扫，饮食洗涤，居当穿臼缚帚，裁盂凿斗，出入不得骑马载车，踑坐大怒，下床振头，垂钩刈刍，织履作粗，黏雀张鸟，结网捕鱼，缴雁弹凫，登山射鹿，入水捕龟，后园纵鱼，雁鹜百馀，驱逐鸱乌，持梢牧猪，种姜养羊，长育豚驹，粪除堂庑，食［初学记食上有餧字。］马牛，鼓四起坐，夜半益刍，舍中有客，提壶行酤，汲水作餔，奴但当饭豆饮水，不得嗜酒，欲美饮［《初学记》作饮美。］酒，唯得染唇渍口，不得倾盂覆斗，不得晨出夜入，交关侔［《初学记》，御览作伴。］偶，多取蒲茅，益作绳索，雨堕无所为，当编蒋织薄，植种桃李，梨柿柘桑，三丈一树，八行［御览作尺。］为行，果类相从，踪横相当，果熟收敛，不得吮尝，犬吠当起，惊告邻里，抢门拄户，上楼击柝，持盾曳矛，环落三周，勤心疾作，不得遨游，奴老力索，种苋织席，事讫欲休，当舂一石，夜半无事，浣衣当白，若有私钱，主急宾客，奴不得有奸私，事事当开［○《初学记》作关。］白，奴不听教，当笞一百，读券文讫，辞穷诈索，仡仡叩头，两手自抟，目泪下落，鼻涕长一尺，审如王大夫言，不如早归黄土陌，丘蚓钻嵒，早知当尔，为王大夫酤酒，真不敢作恶。
◇婢
《管子》曰：齐桓公使管仲求甯戚，戚应之浩浩乎，仲不能，婢子问之，仲曰：非婢子所知也，婢子曰：诗有之，浩浩之水，育育之鱼，未有家室，我将安居，甯子其欲室乎，仲以其言告桓公。
《列女传》曰：周室大夫仕於周，妻淫於邻，主父还，恐觉之，为毒药，使婢进上，婢恐杀主父，因僵覆酒，主父怒而笞之，妻因他过，欲杀婢，婢就杖将死而不言，主父弟闻之，复以言告主父，主父乃厚币嫁之。
《汉书》曰：傅太后使谒者买诸官婢，贱取之，复取执金吾官婢八人。
《东观汉记》曰：刘宽向朝会，装已讫，婢奉肉羹翻，汙衣，宽神色不异，乃徐语曰：羹烂尔手。
又曰：朱晖为郡督邮，太守阮况当嫁女，欲买晖婢，晖不与，及况卒，晖送金三斤，问其故，晖曰：前不与婢者，以财汙府君，金重送，欲明使君。
谢承《后汉书》［《太平御览》五百，本条作东观汉记。］曰：长沙视［○御览作祝。］良为洛阳令，常侍樊丰妻杀侍婢，置井中，良收其妻杀之。
《晋书》曰：烈宗之母，本织坊中婢也，形长色黑，宫人谓之昆仑，太宗以大［原脱，据冯校本补。］计幸之，有身。
《语林》曰：裴秀母是婢，秀年十八，有令望，而嫡母妒，犹令秀母亲下食与众宾，宾见，并起拜之，答曰：微贱岂宜如此，当为小儿故耳，於是父母乃不敢复役之。
皇甫谧列女后传曰：会稽翟素，受娉，未及配適，遭贼，欲犯之，临之以白刃，素曰：我可得而杀，不可得而辱，素婢名青，乞代素，贼遂杀素，复欲犯青，青曰：向欲代素者，恐被耻获害耳，今素已死，我何以生为，贼复杀之。
《搜神记》曰：晋杜嘏家葬，而婢误不得出，十馀年开墓，婢尚生，云其始如眠，有顷渐觉，自谓一再宿，初婢之埋，年十五六，及开冢时，犹十五六，嫁之有子。
又曰：诸葛恪已被诛，其［《太平御览》五百其下有妻字，此脱。］在室，问婢，尔何故血臭，婢忽然起跃，头至栋，攘臂切齿。
《晋中兴书》曰：祖约为丞相从事中郎，於府内为婢所伤，司直刘隗奏约，患生婢仆，身被伤刑，解职还家。
《世说》曰：郑玄家奴婢读书，玄尝使一婢，不称旨，将挞之，方自陈说，玄怒，使人曳著泥中，须臾，复一婢来，问曰：胡为乎泥中，答曰：薄言往诉，逢彼之怒。
又曰：石崇富侈，厕常令婢数十，曳罗縠直之。
又曰：崇婢绿珠，天下美色，孙秀求之不与，因诛崇。
又曰：光祖［世说德行篇作祖光禄，此有脱倒。］少孤贫，至孝，常自炊爨，王北平［世说作平北。］闻而佳之，乃以二婢饷焉，因取为吏人，人戏之曰：奴贾倍於婢，祖答曰：百里奚亦何必不轻於五羖之皮也。
《三辅决录》曰：金祎为郡上计，留在许都，时魏武使长史王必，将兵卫天子於许，祎与必善，见祎有胡婢善射，必常从请之。
【赋】后汉蔡邕青衣赋曰：金生沙砾，珠出蚌泥，叹兹窈窕，生于卑微，玄发光润，领如螬蛴，脩长冉冉，硕人其颀，绮绣丹裳，蹑蹈丝韦，都冶妩媚，卓砾多姿，精慧小心，趣事若飞，寒雪翩翻，充庭盈阶，停停沟侧，噭々青衣，我思远逝，尔思来追，明月昭昭，当我户扉，条风狎猎，吹予床帷，河上逍遥，徙倚庭阶，南瞻井柳，仰察斗机，非彼牛女，隔于河维，思尔念尔，惄焉且饥。
后汉张安超讥青衣赋曰：彼何人斯，悦此艳姿，丽辞美誉，雅词斐斐，文则可嘉，志鄙意微，凤兮凤兮，何德之衰，醴泉可饮，何必洿泥，隋珠弹雀，堂溪刈葵，鸳雏啄鼠，何异于鸱，历观古今，祸福之阶，晏婴洁志，不顾景女，及俊不疑，奉霍不受，见尊不迷，况此隶竖，生女为妾，生男为虏，岁时醊祀，诣其先祖，或於马厩，厨门灶下，东向长跪，接神觞酒，悉请诸灵，辟邪富主，多乞步少，铜丸铁柱，绩缯累嘉，皆来集聚，臧获之类，盖不足数，古之赘婿，尚为尘垢，况明智者，欲作奴父，勤节君子，无当自逸，宜如防水，守之以一，秦缪思襃，故获终吉。
◇佣保
《史记》曰：荆轲死，高渐离变姓名，为人佣保，作於宋子，［县名。］久之作苦，闻其家堂上客击筑，不能去，徬徨，从者告其主，便击筑，一坐称善。
又曰：栾布与彭越为家人。
《鹖冠子》曰：伊尹酒保，立为世师。


宅舍庭坛室斋庐道路
◇宅舍
《晏子》曰：景公使更晏子之宅，曰：子之宅近市，湫隘嚣尘不可居，请更子宅，曰：臣之先臣，居此宅焉，臣不足以代之。
《汉书》曰：萧何买田宅，必居穷僻处，不治垣舍，曰：令后世贤，师吾俭，不贤，无为势家所夺。
又曰：鲁共王坏孔子旧宅，以广宫室，闻锺磬琴瑟之声，遂不敢坏，复於其壁中得古经传。
《续汉书》曰：吴汉尝出征，妻子在后买田业，汉还，让之曰：军师在外，吏士不足，何多买田宅乎，遂尽分以与昆弟外家。
裴楷别传曰：楷营新宅，基宇甚丽，当移住，与兄共游行，床帐俨然，棂轩疏朗，兄心甚原之，而口不言，楷心知其意，便使兄住。
王隐《晋书》曰：魏舒少孤为外家甯氏所养，甯起宅，相者云，当出贵外生，舒曰：当为外家成此宅相。
《汉旧仪》曰：高皇帝家在丰中阳里，为沛泗上亭长，及为天子，立沛庙，祠丰故宅。
《风俗通》曰：宅不西益，俗说西者为上，上益宅者，妨家长也，原其所以西益者，《礼记》曰：南向北向，西方为上，《尔雅》曰：西南隅谓之奥，尊长之处也，不西益者，难动摇之尔，审西益有害，增广三面，岂能独吉乎。
《三辅决录》曰：郭详为太尉长史，起大宅，在高陵城西，世称曰长史宅。
《吴志》曰：周瑜与孙策同年，相友善，瑜推道南大宅以舍策，升堂拜母，有无通共。
又曰：陈表家财，尽於养士，死之日，妻子露立，太子登为起居宅。
娄承先传曰：娄玄到广州，遂徘徊踯躅於仲翔宅故处，哀咽凄怆，不能自胜。
《搜神记》曰：魏郡张本富，忽衰死财散，卖宅与程应，应举家疾病，卖与何文，文先独持大刀，暮入北堂梁上，一更中，有一人长丈馀，高冠赤帻，呼曰：细腰，细腰应诺，何以有人气，答无，便去，文因呼细腰，问向赤衣冠是谁，答曰金也，在西壁下，问君是谁，答云，我杵也，今在灶下，文掘得金三百斤，烧去杵，由此大富，宅遂清宁。
□□［《太平御览》一百八十作抱朴。］子曰：葛庐有大功，受爵，立宅舍於博望里，于今基兆石蛇楚在焉。
又曰：临汜［《太平御览》九百八十五作沅。］县有廖氏，世老寿，后移，子孙辄残折，他人居其故宅，复累世寿，乃知是宅所为，不知其何故，疑井水赤，乃掘井左右，得古人埋丹沙数十斛，丹汁入井，是以饮水而得寿。
《襄阳记》曰：李衡每欲治家，妻辄不听，后密遣客十人，於武陵龙阳洲上作宅。种橘千树，临死，敕儿曰：汝母每恶吾治家，故穷如是，吾州里有千头木奴，不用汝衣食，岁上一匹绢，亦当足用尔，亡后二十馀日，儿白母，母曰：此当种柑橘也，汝家失十户客七八年，必汝父遣为宅，晋咸康中，其宅上枯树犹存。
范汪《荆州记》曰：宛有三女楼，作子胥宅。
又曰：义阳六县安昌里，有光武宅，枕白水陂，所谓龙飞白水也。
庾仲雍《荆州记》曰：秭归县有屈原宅伍胥庙，捣衣石犹存。
《赖乡记》曰：老子祠在赖乡曲仁里，谯城西出五十里，老子平生时，教化学仙故处也，汉桓帝修建屋宇，为老子庙，庙北二里，李夫人祠，是老子旧生宅也。
刘桢京口记曰：糖颓山，山周回二里馀，山南隅，隔路得郄鉴故宅，五十馀亩。
戴延之《西京记》曰：东阳门外道北，吴蜀二主第宅，去城二里，墟墓犹存。
又曰：潼关北去蒲坂城六十里，中有舜庙，城外有宅井，及二妃坛，南去城二十里，有山，舜所耕山，上亦有山。
《述征记》曰：丰圻，丰水西九十里，有汉高祖宅。
又曰：山阳县城东北二十里，魏中散大夫嵇康园宅，今悉为田墟，而父老犹谓嵇公竹林地，以时有遗竹也。
盛弘之《荆州记》曰：新野郡西七里，有梅溪，源出紫山，南流注淯，故老传溪西有百里奚宅。
【诗】齐竟陵王萧子良行宅诗曰：余禀性端疏，属爱闲外，往岁羁役浙东，备历江山之羡，名都胜境，极尽登临，山原石道，步步新情，回池绝涧，往往旧识，以吟以咏，聊用述心，访宇北山阿，卜居西野外，幼赏悦禽鱼，早性羡蓬艾。
陈江总岁暮还宅诗曰：悒然想泉石，驱驾出城台，玩竹春前笋，惊花雪后梅，青山殊可对，黄卷复时开，长绳岂系日，浊酒倾一杯。
又南还寻草市宅诗曰：红颜辞巩洛，白首入轘辕，乘春还故里，徐步采芳荪，径毁悲嵇仲，林残忆巨原，见桐犹识井，看柳尚知门，花落空难遍，湋啼静易喧，无人访语默，何处叙寒温，百年独如此，伤心岂复论。
【赋】魏陈王曹植闲居赋曰：何吾人而介特，去朋匹而无俦，出靡时以娱志，入无乐以销忧，何岁月之若骛，复民生之无常，感阳春之发节，聊轻驾而远翔，登高丘以延企，时薄暮而起予，仰归云以载奔，过兰蕙之长圃，冀芬芳之可服，结春蘅以延伫，入虚廓之闲馆，步生风之广庑，践密迩之脩除，即蔽景之玄宇，翡鸟翔於南枝，玄鹤鸣於北野，青鱼跃於东沼，白鸟戏於西渚，遂乃背通谷，对绿波，藉文茵，翳春华，丹毂更驰，羽骑相过。
晋潘岳闲居赋曰：岳读汲黯传，至司马安四至九卿，而良史书之，题以巧宦之目，未曾不慨然废书而叹曰：嗟乎，巧诚有之，拙亦宜然，於是览止足之分，庶浮云之志，池沼足以渔钓，舂税足以代耕，灌园鬻蔬，供朝夕之膳，牧羊酤酪，俟伏臈之费，此亦拙者之为政也，乃作闲居之赋，於是退而闲居洛水之涘，身齐逸民，名缀下士，背京溯伊，面郊后市，浮梁黝以径度，灵台桀而高峙，窥天文之秘奥，究人事之终始，爰定我居，筑室穿池，长杨映沼，芳枳树篱，游鳞瀺灂，菡萏敷披，竹木蓊郁，灵果参差，张公大谷之梨，梁侯乌椑之柿，周文弱枝之枣，房陵朱仲之李，靡不毕植，三桃表樱胡之别，二柰曜丹白之色，石榴蒲萄之珍，磊落漫衍乎其侧，梅杏郁棣之属，繁荣藻丽之饰，华实照烂，言所，不能极也，菜则葱若韭蒜芋，青笋紫姜，蘘荷依荫，时藿向阳，绿葵含露，白薤负霜，柳垂阴，车结轨，陆摘紫房，水挂赪鲤，或宴于林，或禊于汜。
晋庾阐闲居赋曰：於是宅邻京郊，宇接华郭，聿来忘怀，兹焉是讬，鸟栖庭林，燕巢子幕，既乃青阳结荫，木瑾开荣，森条霜重，绿叶云倾，阴兴则暑退，风来则气清，前临塘中，眇目长洲，晨渠吐溜，归潮夕流，顾有崇台高观，凌虚远游，若夫左瞻天宫，右盻西岳，甍飞彤素，岭敷翠绿，朝霞时清，沧浪靡浊，黄绮絜其云栖，渔父欣其濯足，至于体散玄风，神陶妙象，静因虚来，动率化往，萧然忘览，豁尔遗想，荣悴靡期，孰测幽朗，故细无形骸之狭，巨非天地之广，音兴於万韵，理绝乎一响。
晋束晳近游赋曰：世有逸民，在乎田畴，宅弥五亩，志狭九州，安穷赋於下里，寞玄淡而无求，乘荜辂之偃蹇，驾兰单之疲牛，连搥索以为鞅，结断梗而作鞦，攀荜门而高蹈，朅徘徊而近游，井则两家共一，园必去舍百步，贯鸡〈穀中 禾改卵 〉於岁首，收縘缡於牣互，其男女服饰，衣裳之制，名号诡异随迭，设系襦以御冬。胁汗衫以当热，帽引四角之缝，裙为素条之杀，书儿啼於客堂，设杜门以避吏，妇皆卿夫，子呼父字，及至三农间隙，遘结婚姻，老公戴合欢之帽，少年著蕞角之巾。
梁沈约郊居赋曰：惟至人之非己，固物我而自忘，自中智以下愚，咸得性以为场，伊吾人之褊志，无经世之大方，思依林而羽戢，原讬水而鳞藏，值龙颜之郁起，乃凭风而矫翼，指皇邑而南辕，驾脩衢以骋力，余平生而耿介，实有心於独往，思幽人而轸念，望东皋而长想，本忘情於徇物，徒羁绁於人壤，应属叹於牵幽，陆兴言於世网，尔乃傍穷野，指荒郊，编霜菼，葺寒茅，构栖噪之所集，筑町甿之所交，因犯檐而刊树，由妨基而翦巢，织宿楚而成门，藉外靡而为户，既取阴於庭樾。又因篱於芳杜，草则蘋萍芡芰，菁藻蒹菰，石衣海发，黄荇绿蒲，动红荷於轻浪，覆碧叶於澄湖，其陆卉则紫{艹龟}绿葹，天菁山韭，雁齿鹿舌，牛唇彘肩，若乃园宅殊制，田圃异区，李衡则橘林千树，石崇则杂果万株，并豪情之所侈，非俭志之所娱，欲令纷披蓊郁，吐绿攒朱，开丹房以四照，舒翠叶而九衢，其林鸟则翻泊颉颃，遗音下上，楚雀多名，流湋杂响，或班尾而绮翼，或绿衿而绛颡，好叶隐而枝藏，乍间关而来往，其水禽则大鸿小雁，天驹泽虞，秋鹥寒鹥，修鹢短凫，翅碎流而起沫，翼鼓浪而成珠，其鱼则赤鲤青鲂，纤鯈巨鳠，碧鳞朱尾，脩颅偃嵒，小则戏渚成文，大则喷流杨白，惟锺岩之隐郁，表皇都而作峻，盖望秩之所宗，含风云而起润，孤隥横插，洞穴斜经，千丈万仞，三袭九成，亘绕州邑，款跨郊坰，素烟晚带，白雾晨萦，近循则一岩异色，远望则百岭俱青，时言归於陋宇，聊暇日以翱翔，兽依庭而莫骇，鱼何沼而不纲，晚树开花，初英落蕊，异林而分丹素，因风而杂红紫，紫莲夜发，红荷晓舒，轻风微动，芬芳袭余，冰悬埳而带坻，雪萦松而被野，鸭屯飞而不散，雁高翔而欲下，伤余情之颓暮，忧与愁其相溢，悲异轸而同归，欢殊方而并失，时复讬情鱼鸟，归闲蓬荜，旁阙吴娃，前无赵瑟，唯以天地之恩不报，书事之官不述，徒重於高门之地，不载於良史之笔，长太息以何言，羞愧心之非一。
【铭】晋习凿齿诸葛武侯宅铭曰：达人有作，振此颓风，彫薄蔚采，鸱阑惟丰，义范苍生，道格时雄，自昔爰止，於焉盘桓，躬耕西亩，永啸东峦，迹逸中林，神凝岩端，罔窥其奥，谁测斯欢，堂堂伟匠，婉翮扬朝，倾岩搜宝，高罗九霄，庆云集矣，鸾驾亦招。
【启】梁元帝谢敕赐第启曰：窃以汉赐五伦，寔云清吏，魏宠卫臻，用旌庸直，未如灵光轮奂，睢阳爽垲，北连城阙，有似甄侯之舍，东望市鄽，荣深豫章之圃，昔狼望未平，冠军辞宅，马池犹隔，雍丘让邸，臣惭霍曹远志，但识君命无违，再思庸陋，九殒非答。
梁刘孝仪为王仪同谢宅启曰：昔晏婴湫隘，齐景营其爽垲，孙历无家，晋武为之筑馆，或功高千载，德重一时，故蒙考室之荣，以降葺宇之泽，并辞而处，传芳前载，臣才愧昔人，恩同往哲，岂宜妄荷，重增疵吝，但匈奴未灭，遽当轮奂之美，环堵为室，遂得歌哭於斯。
又为武陵王谢赐第启曰：窃以南望朱鸟，北距苍龙，右带御沟，左回青路，毕晏婴之湫隘，同潘岳之闲居，臣幼自宫掖，长游城府，虽轮奂之美多门，而馆第之私未暇，今轻舟将反，高门遽锡，遂葺宇筑室，百堵皆兴，云屋连甍，一朝弘敞。
梁庾肩吾谢东宫赐宅启曰：肩吾居异道南，才非巷北，流寓建春之外，寄息灵台之下，岂望地无湫隘，里号乘轩，巷转幡旗，门容幰盖，况乃交垂五柳，若元亮之居，夹石双槐，似安仁之县，却瞻锺阜，前枕洛桥，池通西舍之流，窗映东邻之枣，来归高里，翻成侍封之门，夜坐书台，非复通灯之壁，才下应王，礼加温阮，官成名立，无事非恩。
【表】晋陆云闻起西园第宜遵节俭之制表曰：臣闻有国者，不患宫室之不崇，患在令名之不立，是以贤人之在富贵，莫不卑身节欲，损己挹情，用能保其国家，令闻百世，历观古今，以约失之者实寡，以奢失之者盖多，世祖武皇帝，富有四海，贵为天子，居无离宫之馆，身御家人之服，先帝岂欲以此道止於治身而已者哉，固将必欲遗训百世，贻燕子孙，此固殿下所宜祗奉也。
【议】晋潘岳上客舍议曰：谨按客舍逆旅之设，其所由来远也，行者赖以顿止，居者薄收其直，交易贸迁，各得其所，因民成利，惠加百姓，语曰：许由辞帝尧之命，而舍於逆旅，外传曰：晋阳处父，遇甯戚於逆旅，魏武帝亦以为宜，其诗曰：逆旅整设，以通商贾，然则自唐到于今，未有不得客舍之法，唯商鞅有之，此固非圣世之所言也，方今四海会同，九服纳贡，八方翼翼，公私满路，近畿入辏，客舍亦稠，刍秣成行，器用取给。又诸劫盗，皆起於迥绝，而止乎人众，十里萧条，则奸宄生心，连陌接馆，则寇情震慑，且闻声有救，［原讹赦，据冯校本改。］已发有追，不救有罪，不追有戮，禁暴捕亡，恒有司存，凡此皆客舍之益，道路之要，奸吏所植也，率历代之旧俗，获行留之欢心，使客舍洒扫以待，征旅择家而息，岂非众庶颙颙之望。
◇庭
《左传》曰：初楚恭王无冢適，有宠子五人，无適立焉，既乃与巴姬密埋璧於太室之庭，使五人斋而入拜，平王弱，抱而入，再拜皆厌纽。
罗含别传曰：含致仕还家，庭中忽自生兰，此德行幽感之应。
《语林》曰：谢太傅问诸子侄曰：子弟何豫人事，正欲使其佳，［原讹往，据冯校本改。］诸人莫有言，车骑答曰：譬如芝兰玉树，欲使其生庭阶也。
【赋】陈沈蜅幽庭赋曰：矧幽庭之闲趣，具春物之芳华，转洞房而引景，偃飞阁而藏霞，筑山川於户牖，带林苑於东家，草纤纤而垂绿，树搔搔而落花，於是秦人清歌，赵女鼓筑，嗟光景之迟暮，咏群飞之栖宿，顾留情於君子，岂含姿於娇淑，於是起而长谣曰：故年花落今复新，新年一故成故人，那得长绳系落日，年年月月但如春。
◇坛
《管子》曰：桓公即坛而立，甯戚鲍叔隰朋宾须无，皆差肩而立。
《庄子》曰：孔子游乎淄帷之林，休坐于杏坛之上，弟子读书，孔子弦歌鼓琴，奏曲未终，有渔父者，下舡而来，左手据膝，右手持颐以听，曲终而招子贡子路二人俱对，客指孔子曰：彼何为者，子路曰：鲁之君子也。
《新序》曰：秦欲伐楚，使者往观楚王之宝器，楚王闻之，召昭奚恤问焉，恤对曰：此观吾国之得失而图之，宝器［《太平御览》六百二十一器下有在字。］於贤臣，夫珠玉玩好之物，非国之重宝也，遂使恤发精兵三百人，陈於西门之内，为东面之坛一，为西面之坛一，秦使者至，恤曰：贵客也，请就上位。
徐灵期南岳记曰：南岳山上有飞坛，悬水激石，飞湍百仞，即孙温伯所丧身处也。又有曲水坛，水行石上，成沟渎，如世人临河坛也，三月三日，时来逍遥，《梁州记》曰：沔阳城，先沔阳县所治也，在汉水南，旧萧何所筑也，刘备为汉王，权住此城，盟於城下，今门外有盟坛犹存。
【铭】周庾信尧登坛铭曰：登坛洛汭，沉玉河湄，丹图驭马，练甲乘龟，荣光上幕，休气连帷，虽存尧让，终见文思。
◇室
《毛诗》曰：斯干，宣王考室也，筑室百堵，西南其户。
《老子》曰：凿户牖以为室，当其无，有室之用。
楚辞九歌曰：糜何食兮庭中，蛟，何为兮水裔，朝驰余马兮江皋，夕济兮西澨，闻佳人兮召余，将腾驾兮皆逝，筑室兮水中，葺之兮以荷盖。
《管子》曰：尧有衢室之问者，下听於民也。
《晏子》曰：景公谓《晏子》曰：寡人欲朝夕相见，为夫子筑室於闺内，可乎，对曰：臣闻之，隐而显，近而结，唯至贤耳，如臣者，饰其容止以待命，犹恐罪戾也，今君近之，是远之也。
又曰：景公问《晏子》曰：吾欲服圣人之服，居圣人之室，如此则诸侯其至乎，对曰：法其节俭则可，法其服室，无益。
《楚辞》曰：凿山楹而为室，下披衣於水渚，雾濛濛其晨降兮，云依斐而成宇。
又曰：网户朱缀刻方连，冬有突夏夏室寒。
《尚书大传》曰：子夏读书毕，见夫子，夫子问焉，子何为於书，对曰：书之论事，昭昭若日月之明，离离若参辰之错行，上有尧舜之道，下有三王之义，商所受於夫子者，志之不敢忘也，虽退而穷思河济之间，深山之中，壤室编蓬为户，於中弹琴，咏先王之道，则可发愤慷慨矣。
《神异经》曰：西北荒有石室，有二十人同居，齐寿千二百岁。
《十洲记》曰：昆仑山上有琼华之室。
《淮南子》曰：西方有金室。
《列仙传》曰：彭祖，殷大夫也，历夏至商末，号七百岁，历阳有彭祖仙室。
《汉书》曰：文帝徵贾谊入见，上方受釐，坐宣室，因感鬼神事，与谊言之。
《三辅黄图》曰：明堂有十二室，法十二月。
谢承《后汉书》曰：陈蕃家贫，不好扫室，客怪之者，或曰：可一扫乎，蕃曰：大丈夫当为国扫除天下，岂徒室中乎。
杨龙骧洛阳记曰：显阳殿北有避雷室，西有御龙室。
雷次宗豫章记曰：望秦县有一石室，入室十馀里，有水广数十步，清浅，游者伐竹为筏以过水，幽邃无极，莫能究其源，出好锺乳。
盛弘之《荆州记》曰：始兴机山东，有两岩相向，如鸱尾，石室数十所，经过时闻有金石丝竹之声。
嵩高山记曰：山下岩中有石室，中有自然经书，自然饮食。
汉宫殿名曰：神明台，武帝造，高五丈，上有九室，今人谓之九天台，武帝求神仙，恒置九天道士百人。
洛阳宫殿名曰：洛阳有望舒凉室含章鞠室灵芝鞠室清暑凉室
【诗】宋吴迈远游庐山观道士石室诗曰：蒙葺众山里，往来行迹稀，寻岭达仙居，道士披云归，似著周时冠，状披汉时衣，安知世代积，服古人不衰，得我宿昔情，知我道无为。
齐王融移席琴室应司徒教诗曰：雪崖似留月，萝径若披云，潺湲石溜写，绵峦山雨闻，梁任豫夏潦省宅诗曰：风棹出天街，星言指沈室，顿楫俄毁垣，恻然悼穷陌，春为发大道，夏为溆潮折，贵者陋怀居，鄙人安朝夕，生长数十载，幸祐见衰白，堂遗孤孩音，庭馀笄龀迹，入似聚族慰，出为里仁惜。
【赋】晋潘岳狭室赋曰：历甲第以游观，旋陋巷而言归，伊余馆之褊狭，良穷弊而极微，阁了戾以互掩，门崎岖而外扉，室侧户以攒楹，檐接秬而交榱，当祝融之御节，炽朱明之隆暑，沸体惄其如铄，珠汗挥其如雨，若乃重阴晦冥，天威震曜，潢潦沸腾，丛溜奔激，臼灶为之沉溺，器用为之浮漂，彼处贫而不怨，嗟生民之攸难，匪广厦之足荣，有切［原讹功，据冯校本改。］身之近患，青阳萌而畏暑，白藏兆而惧寒，独味道而不闷，喟然向其时叹。
晋庾阐狭室赋曰：居不必阨，食不求箪，岂独蓬蓼可永，而隆栋招患，奚必膏粱非美，而饮疏以餐，醪俎可以充性，不极欲以析龙肝，清室可以游暑，不冽泳而兴夏寒，于时融火炎炎，鹑精共耀，南羲炽暑，夕阳傍照，尔乃登通扉，辟棂幌，絺幕褰，闲堂敞，微飚凌闺而直激，清气乘虚以曲荡，温房悄凄以兴凉，轩槛寥豁以外朗。
◇斋
王孚安成记曰：太和中，陈郡殷府君，引水入城穿池，殷仲堪又於池北立小屋读书，百姓于今呼曰读书斋。
【诗】晋湛方生后斋诗曰：解缨复褐，辞朝归薮，门不容轩，宅不盈亩，茂草笼庭，滋兰拂牖，抚我子侄，携我亲友，茹彼园蔬，饮此春酒，开棂攸瞻，坐对川阜，心焉孰讬，讬心非有，素构易抱，玄根难朽，即之匪远，可以长久。
梁简文帝山斋诗曰：玲珑绕竹涧，间关通槿蕃，缺岸新成浦，危石久为门，北荣下飞桂，南柯吟夜猿，暮流澄锦碛，晨冰照采鸾。
梁庾肩吾和竹斋诗曰：百栱横筇节，千栌跨篻竿，回龙仍作柱，置笛且成栾，向岭分花径，随阶转药栏，蜂归怜蜜熟，燕入重巢乾，欲仰天庭掞，终知学步艰，陈徐陵奉和简文帝山斋诗曰：架岭承金阙，飞桥对石梁，竹密山斋冷，荷开水殿香，山花临舞席，水影照歌床。
【赋】宋谢灵运山居赋曰：上古巢居穴处曰岩栖，居山曰山居，在林野曰丘园，在郊郭曰城傍，四者不同，可以理推，昔仲长原言，流水高山，应叟作书，邙阜洛川，势有偏侧，地阙周员，至若凤丛二台，云梦青丘，漳渠淇园，橘林长洲，虽千乘之珍苑，孰嘉遁之所游，览明达之抚运，乘机感而理默，悼三闾之浮江，矜望诸之去国，仰前哲之遗训，俯性情之所便，奉微躯以宴息，保息事以乘闲，爰初经略，杖策孤征，入涧涉水，登岭山行，纡顶不息，穷泉不停，栉风沐雨，犯露乘星，研其浅思，罄其短规，非龟非筮，择良选奇，剪榛开径，寻石觅崖，四山周回，双流逶迤，陵名山而屡止，过岩室而披情，虽未偕於至道，且缅绝於世缨，若乃南北两居，水通陆阻，观风瞻云，方知厥所，九泉别涧，五谷异巘，抗北顶以葺馆，瞰南峰以启轩，罗层崖於户里，镜清澜於窗前，修竹葳蕤以翳薈，灌木森丛以蒙茂，萝茑蔓延以攀援，香花芬薰而媚秀，日月投光於柯间，风露披清於嵔岫，夏凉寒燠，随时取適，此焉卜寝，玩水弄石，及其二川合流，异源同口，赴隘入险，俱会山首，濑排沙以积岸，岛倚渚以超阜，畦町劚艺，含蕊藉芳，绿葵春节以怀露，白薤感时而负霜，伊昔龆龀，宝爱斯文，援纸握管，会性通神，诗以言志，赋以敷陈，爰暨山栖，弥历年祀，幸多暇日，自求诸己。
【赞】宋颜延年新喻侯茅斋赞曰：辇草作壮，采茅昭俭，哲人素节，贵而能贬，羁结茨危，瞰临涯隒。
【铭】隋江总永阳王斋后山亭铭曰：丛台造日，淄馆连云，锦墙列缋，绣地成文，吾王卓尔，逸趣不群，梅梁蕙阁，桂栋兰枌，竹深盖雨，石暗迎曛，激流疑疏，构峰似削，苔滑危磴，藤攀耸崿，树影摇窗，池光动幕，月澄遥溆，风清近壑，雪岸难销，花园易落，高桐百尺，垂杨五株，开荣九畹，结秀三珠，山条紫的，水叶红须，抽芳绕霤，接翠分衢，亭讙旅鹤，浦噪惊凫，前列牧马，后招郇伯，讽诵楚诗，精微沛易，丛桂留赏，散金匪惜，不羡睢阳，还蚩碣石，驰声终古，服义无斁。
◇庐
《周官》曰：凡国野之道，十里有庐，庐有饮食。
《汉书》曰：武帝诏严助，居厌承明之庐。
《东观汉记》曰：耿纯率宗族归光武，时郡国多降邯郸，纯兄归烧宗家庐舍，上以问纯，纯曰：恐宗人宾客，卒有不同，故焚烧庐舍，绝其反顾之望，上大笑。
又曰：承宫少孤，年八岁，为人牧猪，乡里徐子明春秋，授诸生数百人，宫过其庐下，见诸生讲，好之，因亡其猪而听经，猪主怪其不还，行求索，见宫，欲笞之，门下生共禁，乃止，《魏志》曰：管宁闻公孙度令行於海外，遂至辽东，度虚馆以俟之，既往见度，乃庐於山下，时避难者多居郡南，而宁居北，示无迁志。
皇甫谧《高士传》曰：世莫知焦先所出，或言生汉末，无父母兄弟，见汉衰，乃不言，常结草为庐，冬夏袒露，垢汙如泥，后野火烧其庐，先因露寝，遭大雪，先袒卧不移，人以为死，就视如故。
洛阳故宫名曰：侍中庐，在南宫中。
【碑】后汉张超灵帝河间旧庐碑曰：赫赫在上，陶唐是承，继德二祖，四宗是凭，上纳鉴乎羲农，中结轨乎夏商，元首既明，股肱惟良，乃因旧宇，福德所基，修饰经构，农隙得时，树中天之双阙，崇冠山之华堂，通楼闲道，丹阶紫房，金窗郁律，玉璧内珰，青蒲充庖，朱草栖箱，川鱼踊跃，云鸟舞翔，煌煌大汉，含德乾纲，体效日月，验化阴阳，格于上下，震畅八荒，三光宣曜，四灵效祥，天其嘉享，丰年穰穰，驺虞奏乐，鹿鸣荐觞，二祝致告，福禄来将，永保万国，南山无量。
◇道路
《楚辞》曰：心不怡之长久，忧与忧之相接，惟郢路之辽远，江与夏之不可涉。
《史记》曰：文帝行至灞陵，是时慎夫人从，上示慎夫人新丰曰：此走邯郸道也。
《三辅故事》曰：桂宫周迊十里，内有複道，横北［原讹此，据冯校本改。］渡，西至神明台。
《汉书》曰：惠帝为东朝长乐宫，作複道，方筑高帝庙南，叔孙通曰：陛下筑複道，高帝寝衣冠，月出游高庙，子孙奈何宗庙道上行哉，惠帝惧，曰：急坏之，通曰：人主无过举，今已作，百姓皆知矣，原陛下益广宗庙，大孝本也，帝从之。
又曰：元帝即位，成帝为太子，上尝召太子，出龙楼门，不敢绝驰道，直至城门得绝，乃度，上迟之，问其故，以状对，上乃令太子得绝驰道。
《东观汉记》曰：逢萌被徵上道，迷不知东西，云朝所徵我者，为聪明叡智，有益於政，方面不知，安能济政，即驾而归，《博物志》曰：文王以太公为灌坛令，期年，风不鸣条，文王梦一妇人甚丽，当道而哭，问其故，曰：我太山之女，嫁为西海妇，欲归，灌坛令当道有德，吾不敢以乘风雨过。
任豫《益州记》曰：江曲由［《太平御览》一百九十五作江油，此有衍文。］左担道，按图在阴平县北，於城都为西，［其道至险，自北来者，担在左肩，不得度担也。］邓艾束马悬车之处。
【碑】陈徐陵丹阳上庸路碑曰：臣闻在天成象，咸池属於五潢，在地成形，沧海环於四渎，国险者固其金汤，储蓄者因於转漕，货财为礼，专俟会通，厥田为上，皆资渗漉，大矣哉，坎德之为用也，是以握图之主，财以利民，御斗之君，因之显教，上哉少昊，初命水官，逖矣高阳，爰重冥职，舜为太尉，於是九泽载疏，禹作司空，然后百川咸导，开华山於高掌，凿灵沼於周原，莫匪神功，皆由圣德，我大梁之受天明命，劳己济民，有道称皇，无为曰帝，若夫云雷草创，翦商黜夏之勋，铸宝鼎於昆吾，安能纪勒，陈鸣锺於丰岳，岂议揄扬，斯固名言之所绝也，及乎膺斯宝运，大拯横流，屈至道於汾阳，劳凝神於{艹狼}［本集作姑，疑此当作藐。］射，圣人作乐，箫韶备以九成，尽礼春官，总於三代，岂止金门桴竹，玉尺调锺，公带献明堂之图，匡衡建后土之议，若斯而已矣，天降丹鸟，既序孝经，河出应龙，乃弘周易，若夫固天将圣，垂意艺文，五色相宣，八音繁会，不移漏刻，才命口占，御纸风飞，天章海溢，皆紫庭黄竹之词，晨露卿云之藻，汉之两帝，徒有咏歌，魏之三祖，空云诗赋，以为彭老之教，终没爱河，儒墨之宗，方难火宅，岂如五时八会之殊文天上人中之妙典，雪山罗汉，争造论门，鹫岭名僧，俱传经藏，香象之力，特所未胜，秋兔之毫，书而莫尽，忠信为宝，禳祈免於白驹，明德惟馨，山川舍於骍犊，至如月离金虎，泥染石午，［本集作牛。］薈蔚朝兴，滂沱晚注，而清跸才动，纤罗不摇，高闬将临，油云自辟，阳乌驭日，宁惧武贲之弓，飞雨门［本集作弥。］天，无待期门之盖，震维举德，非曰尚年，若发居酆，犹庄在汉，涛如白马，既碍广陵之江，山曰金牛，用险梅湖之路，专州典郡，青凫赤马之舡，皇子天孙，鸣凤飞龙之乘，莫不欣斯利涉，玩此脩渠，乍拥楫而长歌，乃摐金而鸣籁，斯实旷世之奇功，无疆之鸿烈者也，铭曰：后王降德，于众兆民，高文象纬，妙义几神，业冠迁夏，功逾入秦，时惟大畜，世久同人，慧雨方霤，禅枝独春，帝德惟厚，皇恩甚深，观乎禹迹，见我尧心。


录尚书尚书令仆射吏部尚书尚书吏部郎侍中黄门侍郎散骑常侍给事中中书令中书侍郎骠骑
◇录尚书
应劭《汉官仪》曰：章帝诏曰：司空牟融，典职六年，勤劳不怠，其以融为太尉，录尚书。
又曰：和帝策书曰：故太尉邓彪，元公之族，三让弥高，海内归仁，为群贤首，其以彪为太尉，录尚书事，百官总己以听。
又曰：殇帝策书曰：司徒徐防，以台阁机密，施政牧守，其以防为太尉，录尚书事，百官总己以听。
又曰：冲帝策书曰：太尉赵峻，二世常典机衡，有匪石不贰其心，大司农李固，公族之苗，忠贞不回，今以峻为太傅，固太尉，参录尚书事。
又曰：灵帝策书曰：故太尉陈蕃，忠亮謇谔，有不吐茹之节，司徒胡广，敦德允元，五世从政，今以蕃为太傅，与广参录尚书事。
王隐《晋书》曰：贾充为太尉，录尚书，五年伐吴，为大都督，吴平，上遣侍中程咸犒劳，增邑八千户。
《晋中兴书》曰：明帝后庾氏，为皇太后，九月癸卯，皇太后临朝，制司徒王导，录尚书事。
沈约《宋书》曰：高祖永初三年，尚书令扬州刺史徐羡之为司空，录尚书事。
又曰：孝武帝即位，以大将军江夏王义恭为太尉，录尚书事。
又曰：诸公录尚书事，古制也，王肃解尚书纳于大麓曰：尧纳舜於尊显之官，使大录万机之政，案汉氏诸吏，平尚书奏事，后霍光以大司马大将军平尚书事。
傅畅故事曰：何劭王戎张华裴楷杨济和峤，为愍怀太傅，通省尚书事，张华为光禄大夫，尚书七条事，皆谘而后行，惠帝之世，太保卫瓘，太宰河间王颙，太傅东海王越，皆录三省尚书秘书事。
【表】齐谢朓为明帝拜录尚书表曰：升降玉阶，对扬休命，六辔在手，千里何偕，司会天官之统，尚书百僚之本，弘之即庶绩惟凝，替之则彝伦斯斁，修身践言，本惭五美，果行育德，未阶六正，妄属负图之寄，多谢五仁之绩，操桧楫於龙津，荷梓梁於云构，无以辅位明堂，遗象麟阁。
【启】陈徐陵安成王让录尚书表后启曰：臣闻间平就国，乃盛汉之常仪，郕霍无官，实宗周之明典，何则，皇季之重，非待历阶，王爵之隆，自高群辟，况臣戢翼要荒，亟离寒暑，进惭赵胜，能定楚从，退匪齐文，驰免秦厄，固以内切皇心，外贻家耻，甘输重饵，降礼单于，迾城十五，如诸和璧，市乡三十，聊同宝剑，武夫力而获诸原，微臣还而反诸敌，瞻言马骏，著陇右之功，追念曹彰，克乌丸之虏，前王子弟，若此勋庸，偏其反而，岂可胜愧。
◇尚书令
《汉书》曰：张安世，字子孺，少以父任为郎，因善书，令给事尚书，精力於职，休沐未尝出，行幸河东，亡书三箧，诏问莫能知，唯安世识之，具作其事，后购求得书，以相校，无所遗失，上奇其才，擢尚书令。
汉杂事曰：尚书黄香，为东郡太守，乞留宿卫，拜为尚书令，秩二千石。
汉官仪职曰：尚书令，主赞奏，总典纲纪，无所统，秩二千石。
《东观汉记》曰：侯霸为尚书令，深见任用，樊准为尚书令，明习汉家旧事，周密畏慎，申屠刚为尚书令，謇謇多直言，无所屈桡。
又曰：永平七年，宋均徵为尚书令，忠正直言，数纳策谋，每駮议，未尝不合上意。
张璠《汉书》曰：左雄为尚书令，限年四十，先试经，然后举孝廉。
《续汉书》曰：陈蕃出为豫章太守，性方峻，不接宾客，徵为尚书令，送者不出郭门。
百官表曰：尚书令，是谓文章［《初学记》十一作昌。］天府，铜印墨绶，五时朝服，纳言帻，进贤两梁冠，佩水苍玉，总摄诸曹，出纳王命，敷奏万机，书曰：龙，命汝纳言，夙夜出纳朕命，惟允，诗云，惟仲山甫，王之喉舌，盖此谓也。
《魏志》曰：明帝即位，进陈峤为尚书令，车驾常幸，至尚书门，峤跪问帝曰：陛下何之，帝曰：欲案行文书耳，峤曰：此自臣职分，非陛下所宜临也，若臣不称其职，则请就黜退，陛下宜还，帝惭，回车而返。
又曰：太祖进荀彧为汉侍中，守尚书令。
又曰：裴潜为尚书令，奏正分职，简名实，出事使断官府者，百五十馀条。
费祎别传曰：祎代蒋琬为尚书令，以朝脯听事，其间接纳宾客，加之博弈不废，后董允代之，旬日之间，事多愆积，允曰：人之才力，相悬若此。
曹羲九品议曰：尚书，尊官也，亲作纳言，易曰：枢机之发，荣辱之主，汉和帝，南阳左雄为尚书令，天下皆慎选举，选举所知，自其职也。
山涛启事曰：尚书令李胤，迁处，缺宜得其人，征南将军羊祜，体义玉立，可以肃整朝廷。
王隐《晋书》曰：乐广为尚书令，所在无当时之功誉，然为后人所思。
又曰：咸宁二年，李胤为尚书令，虽历职内外，而在公退食，家室至贫俭，儿病，无以市药，上赐钱十万，齐职仪曰：秦汉之世，委政公卿，尚书之职，掌於封奏，令赞文书，仆射主开闭，令不在，则仆射奏下其事，魏氏重内职，八座尚书，任同六卿，舜举八元八凯，以隆唐朝，令［《太平御览》二百十作今。］号八座为元凯，谓以贤能用事，义如昔也。
【箴】晋挚虞尚书令箴曰：舜纳大麓，七政以齐，内成外平，风雨不迷，补我衮阙，阐我王繇，王繇允塞，四海咸休，虽圣虽明，必赖良才，无曰我智，官不能任，发言如丝，其出成纶，千里之应，枢机在身。
【碑】后汉潘勖尚书令荀彧碑曰：夫其为德也，则主忠履信，孝友温惠，高亮以固其中，柔嘉以宣其外，廉慎以为己任，仁恕以察人物，践行则无辙迹，出言则无辞费，纳规无敬辱之心，机情有密静之性，若乃奉身蹈道，勤礼贵德，动咨事间，匪云予克，然后教以黄中之叡，守以贞固之直，注焉若洪河之源，不可竭也，确焉若华岳之停，不可拔也，故能言之斯立，行之斯成，身匪隆污，直哉惟情，紊纲用乱，废礼复经，於是百揆时序，王猷允塞，告厥成功，用俟万岁。
【表】后魏温子升临淮王或［魏书十八作彧］谢封开府尚书令表曰：臣道愧山东，气惭陇右，激水弗堪，抟风无力，但以平源带地，资绪极天，发趾自高，理融以远，出临侯服，既乏刺举之能，入践帝阍。又无应对之美，空复受戈清庙，推毂朱门，效阙泪河，功惭汗海，大宝遂隆，横草未树，顾以有涯，原言知止。
又为魏南阳王允宝炬［原讹拒，据冯校本改。］让尚书令表曰：臣闻立而讬乘，乃成致远之功，坐以运舟，遂有利涉之用，若以轻任重课，凭虚责实，虽欲自勤，终焉靡效。
梁范云为柳司空让尚书令初表曰：陛下继明南面，复垂显录，增荣益观，岂侧身限，而露不广海，尘不增山，微物知止，敢忘自退，诚以怀音感遇，久妨彝序，尸禄昧宠，取蹈风歌，中寐轸心，方餐凝虑，宁可冒釐综之重，负学制之谈，将玷朝徽，匪伊身议。
第二表曰：臣闻圣人在上，愚智无以息隐，天下有道，方圆归其能是，如以驽蹇之才，不致问於千里，瓦砾之质，伫待价於十城，伏原陛下，矜臣负乘之尤，照臣匪饰之情，迹言观用，允授上才，敛会流恩，曲蠲下第，则云序斯平，彝章载穆。
梁沈约拜尚书令到都坐表曰：窃位之讥，允当斯责，王命私请，有事相倾，油云湛露，从降旻昊之德，弱缟轻蝉，不载丘岳之重，登阶望席，怳焉失步。
北齐邢子才为文襄皇帝让尚书令表曰：扬职万机，总任百揆，想衔庶物，准纳群寮，何以助日月之光华，增天地之高厚，反鉴取照，匹此何难，倒裳求领，方之为易。
又表曰：正以昼览太山，不假秋毫之察，夜仰列宿，岂藉烛龙之明，爵人以世，既非盛德之举，公门有私，故足陵夷之运。
隋江总让尚书令表曰：臣弱岁立朝，本无奇志，每谓任登常伯，足承基绪，值梁季不造，牧拙人间，东窜三江，南徂百越，不知秦汉，十有七年，心迹退黜，平生毕矣，但野性疏懒，不屑死增，俯仰乖时，人物多忤，天飞践阼，任寄隆布，谬以商丘之木，遂比舟栰之材，燕岱之石，混同瑚琏之器，当由崇贤传举，早守名节，窃以天府文昌，万方之薮，天官冢宰，无所不统，礼革三独，事昭百揆，旷职云久，三十馀载，一旦开置，必资望实，岂期廷典私偏，滥庸菲薄，陛下听览馀辰，曲垂昭纳，遂斯反汗，高选具瞻，则敝盖敝帷，使臣暮齿，岁制月制，赊臣皓发。
隋江总除尚书令谢台启曰：窃以昔之冢司，今日端揆，顷同台衮，无人则阙，臣之朽薄，安可叨贲，谨当奏承夜月，冀奉三思之旨，声寄浮云，方祈九天之路。
又除尚书令断表后启曰：司会治本，冢宰朝端，搢绅所属，仪形攸在，皇代以来，无人则阙，陛下将备厥职，用穆巨僚，不容始自庸菲，以讙物议，当今藩翰至戚，不无其才，廊庙重臣，亦有其器，伏原检俞往之则，阐平章之道，臣沿心布款，有理存焉。
◇仆射
《汉书》曰：仆射，秦官也，古者重武，官有主射，以督课之，自侍中尚书博士及驺宰永巷官人皆有，取其领事之号。
又曰：郑崇，哀帝擢为尚书仆射，数求见谏争，上初纳用之，每闻曳革履，上叹曰：我识郑尚书履声。
《续汉书》曰：尚书仆射一人，六百石，令不在，则奏下众事。
百官表注曰：仆射一人，铜印墨绶，五时朝，［《初学记》十一，《太平御览》二百十一朝下有服字，此脱。］纳言帻，进贤两梁冠，佩水苍玉，建安以来，执金吾荣劭，为尚书左仆射，仆射之有左右，自此始也。
锺离意别传曰：意为尚书仆射，其年匈奴羌胡归义，诏赐缣三百匹，尚书侍郎广陵暨酆，误以为三千匹，诏大怒，鞭酆欲死，意入谏曰：海内遐迩，谓陛下贵徵［《太平御览》六百四十九引会稽典录作微。］财而贱人命，愚臣所不安，明帝以意谏，且酆错合大义，贳酆，敕大官赐酒药，诏谓意曰：非锺离尚书，朕几降威於此郎。
《魏志》曰：桓范荐徐宣为仆射，车驾幸许昌，总留事，帝还，主者奏呈文书，诏曰：吾省与仆射何异，竟不视。
又曰：陈泰为尚书左仆射，典选举。
晋诸公赞曰：司马珪，时多令望，早历显职，晋受禅，为尚书左仆射，时年三十七，众论以为美。
晋公卿礼秩曰：司马珪，三十七为尚书仆射，魏晋以来，或置左右，或不置。
《世说》曰：周顗，字伯仁，过江，积年恒大饮酒，尝经三日醒，时论谓之三日仆射。
王隐《晋书》曰：太康元年，以山涛清虚恬简，转为仆射。
齐职仪曰：魏朝以尚书仆射毛玠领选曹。
晋武以仆射山涛领吏曹，后依拟，至今或领焉。
沈约《宋书》曰：刘延孙为尚书左仆射，延孙疾病，不任拜起，上使乘船，自青溪至平昌门，入尚书下舍。
【墓志】梁沈约尚书右仆射范云墓志铭曰：合契兴王，匪劳物色，乘风郁起，化成龙翼，乃作喉唇，帝猷必举，乃作铨衡，彝伦有序，北京徂峻，东川回薄，蕴吾名臣，终天靡作。
【表】宋傅亮让尚书仆射表曰：自皇基肇创，豫班策勋，纤善微绩，未闻朝野，百揆治枢，总贰殷要，诚非庸臣所宜叨拟，臣闻权衡既悬，锱铢靡遁，厉驽习骥，终莫之近，败驾伤锦，备之前诰，必将上增国垢，下招私黩。
齐王俭让左仆射表曰：待臣於常均之外，眄臣於代僚之右，亲乖其章，乘非其器，霸府方隆，超居元佐，国朝草昧，参赞百揆。
梁沈约让仆射表曰：臣闻役壮休老，上典所优，晨行暮息，事身恒分，若夫玄黄未已，非狄驾之卫，筋力为用，岂强饭之时，养老杖乡，抑推前典，服戎告谢，亲学匪任，宿肉极其虚惫，岁制防其不辜，寔所以蠲假衰疾，收屏沦暮，梁张缵让尚书仆射表曰：加以矫心饰貌，酷非所闲，不喜俗人，与之共事，虽复吐言如伤，屈体无骨，动容窃斧，犹成多憾，曾闱如阙，坐客须满，情态参差，世涂盈虚，薏苡兴谤，舍尘见猜，疑似虽分，圣贤致惑，人之包藏，山川非险，况在於臣，焉可证综。
陈徐陵让左仆射初表曰：臣闻七十之岁，杨雄拟经，六十之年，平津对策，若斯彊壮，无叹耆老，臣励［据陈书十七王劢传当作劢，后同。］则胄华轩冕，才允卿相，出纳流誉，朝野具瞻，臣弘正国老儒宗，情尚虚简，玄风胜业，独王当年，臣种气怀沉密，文史优裕，东南贵秀，朝廷亲贤，并见壮猷，皆宜左执，若汉武好少，则微臣已老，若周文爱老，则有此群才，伏原天明，更谋梓匠，求其妙选，称是能官。
又让右仆射初表曰：加以言寻盟好，仍属乱罹，千［汉书苏武传作丁。］零盗其牛马，乌孙窃其印绶，子卿如雪，叔向为国，虽获东归，备离此厄，昔李广遗恨，不值汉初，甯戚自归，悲逢尧换，臣随望圣运，实在权舆，时参决胜之筹，颇奏发兵之谶，当涂锡舍，非无董昭之诚，典午禅文，不降张华之赏。
隋江总让尚书仆射表曰：藻镜官方，品裁人物，门惊如市，不惭屋漏，心抱如冰，无欺暗室，但屡淹星乌，每知忝素，世网拘束，事归黾勉，今此召会，尤增据蒺，窃以端揆副职，官称师长，革履升降，传呼宠赫，仪形朝首，冠冕彝伦，兼复户总衡流，匡佐繁俗，忘膺重责，必践危机。
◇吏部尚书
《魏志》曰：卢毓为侍中，在职三年，多所駮易，诏曰：官人秩才，圣帝所难，必须良佐，进可替否，侍中毓，禀性贞固，心平体正，可谓明试有功，不懈于位者也，其以毓为吏部尚书，使毓自选代，曰：得如卿者乃可，毓举常侍郑冲，帝曰：文和吾自知之，更举吾所未知者，乃举阮武孙邕，帝於是用邕。
袁子曰：魏家置吏部尚书，专选天下百官，夫用人人君之所司，不可以假人者也，使治乱制在一人之手，权重而人才难得，居此职，称此才者，未有一也。
王隐《晋书》曰：山涛为太常，遭母丧，手植松柏，诏曰：今风俗凌迟，岂宜镇以退让，山太常虽在谅阴，古人亦墨绖从戎，其以涛为吏部尚书，涛用人，皆先密启，然后公奏。
又曰：邓攸迁吏部尚书，牧马於家庭，妻自素食，不受一饭於人。
《世说》曰：王濬冲裴叔则二人，总角诣锺士季，须臾去，后客问向二童是谁，曰：裴王，客何如，锺曰：裴楷清通，王戎简要，后二十年，此贤当为吏部尚书，冀尔时天下无复滞才。
《语林》曰：袁真为监军，范去［《太平御览》二百十四作玄，此讹。］平作吏部尚书，大坐语袁，卿此叚还，不失护军，袁曰：卿何事人中作市井。
百官表注曰：吏部尚书一人，秩六百石，掌选举斋祠。
晋诸公赞曰：李胤为吏部尚书，正身率职不桡，故能行其所见，遂刊定选例，而著于令。
沈约《宋书》曰：蔡廓为吏部尚书，廓因傅隆问傅亮，选事若悉以见付不论，不然，不能拜，亮以语录尚书徐羡之曰：黄门以下，悉以委蔡，自此上，宜共参同异，廓曰：我不能为徐干木署纸尾，遂不拜，干木，羡之小字也，选案录尚书与吏部尚书连名，故廓云纸尾。
又曰：江湛为吏部尚书，家甚贫约，不营求利，饷馈盈门，一无所受，无兼衣馀食，常为上所召，值澣衣，称疾经日，衣成后起。
又曰：颜竣为吏部尚书，留心选举，自强不息，任遇既隆，奏无不可，后谢庄代竣，意多不行，竣容貌严毅，庄风姿甚美，宾客喧诉，常懽笑答之，时人语曰：颜竣嗔而与人官，谢庄笑而不与人官。
【箴】晋傅玄吏部尚书箴曰：明明王轨，制为九秩，君执常道，臣有定职，各有攸司，非用不慝，昔舜举皋陶，而俊乂在官，夔龙出入朕命，周仲山甫，亦允内言。
【诔】齐丘迟侍中吏部尚书何府君诔曰：远量夷雅，淹姿英茂，进德方新，循名以旧，分镳先达，争驱俊秀，匪直羽仪，实惟领袖，知人斯哲，在帝之难，佥谓往谐，是则能官，园阿望币，钓屿投竿，金张之贵，允兹七侍，有美一人，柔貂三珥，服冕乘轩，鸣玉飞翠，不贪为宝，贵而能贫，唯静是悦，惟寂是珍，履信兹从，积善方庆，如何斯德，曾是知命，彼高者天，与人焉咏，眇望周行，式瞻林壑，洒汰纷埃，摈扬流俗，言必玄远，神惟珠玉，色恬喜愠，心岂荣辱。
宋谢庄让吏部尚书表曰：招才琴钓之上，取士歌牧之中，终能克夷景命，荣怀万宇，岂容先私首曲，近有经过，且不习冠制，赵客兴鉴，未闲统驭，郑臣有规，匪痗身讥。
后魏温子升广杨［魏书十八作阳。］王让吏部尚书表曰：假势风云，非由羽翮，徒得推迁就列，黾勉当官，曾无辟雍议礼之名，讵有铜爵献赋之敏，而政本寔繁，司会攸切，抑扬智地，用舍时流，实当年之准的，乃一世之权衡，得其人则分职之任隆，非其才则旷官之失起。
梁任昉为范云让散骑常侍吏部尚书霄城侯表曰：夫铨衡务重，阙语［明本作关治，文选三十八，《初学记》十二作关诸。］隆替，远惟则哲，在帝犹轻，［《文选》、《初学记》作难。］汉魏以降，远识经轨，雅俗所归，唯称许郭，齐季凌迟，官方淆乱，草创惟始，议存改作，恭己南面，责成斯在，岂宜妄加宠私，以乏王事，附蝉之饰，空成宠章，求之公私，授受交失，近世侯者，功绪参差，或足食关中，或成军河内，或盛德如卓茂，或师道如桓荣，四姓传祠，已无定纪，五侯外戚，且非旧章，而臣之所附，唯在恩泽，且去岁冬初，国学之老博士耳，今兹首夏，将亚冢司，虽千秋之一日九迁，荀奭［《文选》作爽。］之十旬远至，方之微臣，未为速达。
梁沈约为褚炫让吏部尚书表曰：窃惟玄素未辩，必谬朱紫之察，规矩或昧，理丧方圆之功，东西两汉，左雄孤绝於前，南北二晋，山涛莫嗣於后，良由性藏於貌，才隐乎心，楚越无以况其迥殊，山川未足方其险阻，虽复拂暗为明，免过生智，亦何以登奇牧异，离渭分泾。
梁张缵让吏部尚书表曰：汉革民曹，魏仍东掾，毛孝先以清公见美，卢子加以贞固任职，降及晋代，希睹其人，乐彦辅雍容自守，当时恨其寡誉，山巨源意存赏拔，不免与世浮沉，邓攸牧马家庭，何益心竞之操，卞壸如金丸在右，未闻检裁之功。
梁王筠为弟六叔让重除吏部尚书表曰：臣闻剸犀截雁，必俟昆吾之锋，逐日追风，信资伯乐之骏，未有骖驽骞足，而方骋遥涂，采蓺铅刀，而求其断割，伏惟则哲为体，事艰历代，明别攸奇，义重前王，必使玉石薰莸，区别靡杂，泾渭玄黄，条流不爽，自非伯豪之天下称能，仲子之时人归德，孝先之拔真抑伪，巨源之黜恶举善，然后可以铨镜流品，平均衡石。
隋江总让吏部尚书表曰：窃以汉置五曹，方今六尚，魏隆八凯，拟古六卿，延喻喉舌，远膺枢斗，至如东京许郭，西晋裴王，仰首伸眉，可得论列此矣，但臣门基世绪，晋宋已来，内侍帷扆，入尸衡尺，或年甫将立，或岁未强仕，是以退思弱冠，追伤畴昔，早尘华位，见知名辈，常谓忝窃，匪朝伊夕，岂期梁室多故，有志无时，平生意气，飒尔零落，特由邀奉嘉运，千载一时，惟奋宠灵，遂臻於此。
又为沈尚书君理让右仆射领吏部表曰：辛香［疑讹。］以来，安石以后，遵其轨躅，必大厦之栋梁，总其寄任，亦巨川之舟楫，未有绵力薄材，轻膺此举。
◇尚书
应劭《汉官仪》曰：尚书，唐虞官也，书曰：龙，命汝作纳言，朕命惟允。
又曰：汉明帝诏曰：尚书盖古之纳言，出纳朕命，机事不密则害成，可不慎欤。
韦昭辩《释名》曰：尚，上也，言最在上，总领之也，辩云，尚犹奉也，百官言事，当省案平处奉之，故曰尚，尚食尚方亦然。
《汉书》：百官表曰：成帝罢中书官，初置尚书员五人，如淳曰：主天子文书曰尚书，如主婿曰尚主。
《桓子新论》曰：昔尧言［《太平御览》二百十二作试。］舜於大麓者，录天下事，如今之尚书官矣，宜得大贤智，乃使处议持平焉。
谢承《后汉书》曰：朱穆为尚书，谠言正直。
华峤《汉书》曰：韦彪上疏曰：欲急民所务，当先除其患，其原在尚书，典枢机，天下事一决之，不可不察。
《东观汉记》曰：章帝东巡，过任城，乃幸郑均舍，敕赐尚书禄，以终其身，故时人号为白衣尚书，《续汉书》曰：李固上疏曰：陛下之有尚书，犹天之有北斗，北斗为天喉舌，尚书为陛下喉舌。
《魏志》曰：陈群为尚书，制九品为官人之法，群所建也。
王昶考课事曰：尚书侍中考课，一曰掌建六材，以考官人，二曰综理万机，以考庶绩，三曰进视惟允，以掌谠言，四曰出纳王命，以考赋政，五曰罚法，以考典刑，《会稽典录》曰：郑弘拜尚书郎，旧典，科满补县长，令史为丞尉，弘奏以为台职位尊而赏薄，人无乐者，诸［《太平御览》二百十二作请。］使郎补县令，令史为长，上从其议，自此为始。
齐职仪曰：尚书六人，品第三，秩六百石，进贤两梁冠，纳言帻，绛朝服，佩水苍玉，执笏负荷。
沈约《宋书》曰：顾琛传曰：寺门有制，八座以下，门生随入者有差，不得杂以人士，琛以宗人顾硕顾，［宋书八十一顾琛传作头。］寄尚书张茂度闻［○宋书作门。］名，而去［宋书作与。］硕头同席坐遣出，凡尚书官，大罪则免，小罪则遣出，出者百日无代人，听还本职。
【箴】汉杨雄尚书箴曰：允敕百工，命作斋栗，龙惟纳言，是机是密，出入王命，王之喉舌，献善宣美，而谗说是折，我视云明，我听云聪，载夙载夜，惟允惟恭，故君子在室，出言如风。
【诔】晋潘岳庾尚书诔曰：宽而能怀，威而不猛，化行如形，民应如影，曀曀虚坐，翩翩玄幕，几筵生尘，空馆寥廓。
晋卢湛尚书武强侯卢府君诔曰：湛罪重五岳，衅深四海，身不灰灭，延于家门，方今斩焉在疚，死已无日，大惧先意遗烈，将坠乎地，罔极之哀，终不宣写，是以忍在草土之中，撰述平素之迹，笃生我君，天挺贤俊，弘阐大风，光隆洪胤，蔚矣其姿，绰乎其韵，天不予晋，厄运时臻，阳九之会，虽圣莫振，君实振惶，国难是图，跋履山川，东征西徂，方协遐任，言复皇舆，不见楚申，致命郢都，往古来今，自远及近，凡在丧亲，犹思俱殒，况我荼毒，靡经不尽，日月逾迈，寒暑代迁，恩慈弥远，穷思日缠，撰述遗迹，临文烦冤。
隋江总度支尚书陆君诔曰：陆公国士之眷，惠好之深，临丧能诔，久原摇笔，时事迍邅，不惶削藁，梁季適越，未戢干戈，陈世入仕，累牵物役，杼抽於怀，三十馀载，隋开皇九年，於长安致仕，悬车以洎，就木何几，但东海成田，南冠承絷，龟山更徙，空想吹笛之哀，马角徒生，绝望通波之水，呜呼哀哉，於是揽涕操觚，乃为诔曰：雁行攸序，龙作间才，让珠不拜，锡剑恩来，世故天祸，臣悲主辱，露尽朝阳，风惊夜烛，悠悠世路，辛苦艰虞，寻戈满道，曝骨交衢，家无半菽，地绝飞刍，念群桑梓，零落彫枯，伤君井邑，了盘崎岖，凄凉故友，擗树遗孤，临穴别野，抚榇穷涂。
梁张缵故左氏尚书忠子沈憎旻墓志铭曰：渐东振古，龟组三袭，政若解绳，吏如燥湿，十升龙管，四至九卿，居高首暎，比德腰明。
【表】梁沈约让五兵尚书表曰：臣闻百舍之赵，非宿舂所资，千里之越，岂一苇能溯，何者，装轻適於路远，舟弱疲於济深，丑貌悴容，不藉鉴於淄水，驽足蹇步，终取踬於盐车。
梁丘迟为范尚书拜表曰：昔滕公移晷於泗亭，陈遂留懽於博进，禄止一守，官穷九列，臣获照秋阳，取沃淮海，发蒙去吝，已若松乔，匪富伊荣，须臾至此，赏参十乱，躬越五水，历览前载，孰与为匹。
梁萧子范为兄宗正让都官尚书表曰：纳言之授，皇命所由，五星悬曜，差池紫宫之曲，百官根本，联曹建礼之内，孔蔡诣博，垂芳於两京，陈锺令才，比肩於魏世，逖望前英，俯修薄义，无尸素礼，而绝祗奉。
隋徐陵让五兵尚书表曰：臣闻仲尼大圣，犹云书不尽言，士衡高才，当［本集作常］称文不逮意，臣比衰痾日积，思绪茫然，频讬朋游，为裁章表，虽复陈琳健笔，未尽愚怀，孙惠辞人，颇加烦饰，所以高天缅邈，弗降昭回，瞻拜丝纶，更增忧惫，臣虽不敏，弱冠登朝，伊言承华，豫游多士，晚逢兴运，爰滥宠私，尔时四郊多垒，七雄分争，国家制度，日不暇给，赵宫论受命之宜，高邑奏升坛之礼，而参闻秘计，弗解单于之兵，飞箭驰书，未动聊城之将，不期枚乘老叟，忽降特恩，冯唐暮年，见申明主，擢宰京邑，朝坐棘林，遂致洛阳无雨，非止长安多盗，其宜屏锢，用寘严科，犹处名僚，久为叨窃，但著书天禄，虽如刘向，朔望登朝，转同王隐，於其朽劣，尚可从容，司会文昌，邈然非据。
◇吏部郎
《郭子》曰：许允妻，阮德如妹，允为吏部郎，多用其乡里，帝遣虎贲收允，妇出閤戒允曰：明主可以理夺，难以情求，允至，明帝核之，允答曰：举尔所知，臣之乡人，臣所知也，原陛下检校，为称职与不，若不称职，臣宜受其罪，既检校，皆其人，於是乃释，允旧服败坏，诏赐新衣，初被收，举家号哭，允新妇自云无忧，寻还，作粟粥待之，须臾允至。
《魏志》曰：诸葛诞为吏部郎，有属讬，则显其言而承用之，后有当否，则云议其得失，自是群僚莫不慎其所举。
山涛启事曰：人才既自难知，中人以下，情伪又难，吏部郎与碎事日夜相接，非但当正己，乃当能正人。
王隐《晋书》曰：李胤为吏部郎，精慎选举，号为廉平，山涛为吏部郎，文帝与书曰：足下在事清明，洁操迈时，念多所乏，今致钱二十万，丝百斤，穀二百斛。
又曰：王戎名位清赏，二十四为吏部郎。
《晋中兴书》曰：毕卓，字茂世，新蔡人，少亦放达，泰兴末，为吏部郎，常饮酒废职，比舍郎酿熟，卓因醉，夜至其瓮间取酒饮，掌酒者不察，执而缚之，郎往视之，乃毕吏部也，遽释其缚，卓遂引主人宴於瓮侧，取醉而去，卓常谓人曰：右手持酒卮，左手持蟹螫，拍浮酒池中，便足了一生。
又曰：阮放与从弟孚齐名，在铨管之任，甚有称誉，性清俭，终不治产业，为吏部郎，不免饥乏，王导庾亮，以其名士，给衣食，放由是得立。
王蕴别传曰：蕴字叔仁，为吏部郎，欲使时无屈滞，曾下鼓急出，日迭乃至家，去台数里，高褰车帷，先后与语，不得进也，一官缺者，求者十辈，蕴连状呈宰录曰：某人有地，某人有才，不得者甘心无怨。
《世说》曰：吏部缺，文帝问其人於锺会，会曰：裴楷清通，王戎简要，皆其选也，於是用裴。
又曰：山公举阮咸为吏部郎，曰：情真寡欲，万物不能移也。
沈约《宋书》曰：王微，字景玄，吏部尚书江湛，举微为吏部郎，微与湛书曰：君平生云，［宋书王微传作云生，此倒。］我名者杀我身，天爵犹灭名，安用吏部郎哉，其举可陋，其事不经，非独搢绅者不道，仆妾皆笑之。
【表】梁陆倕拜吏部郎表曰：铨衡庶品，历选宾僚，阮盛真素，屡荐未登，陆亮忠心，裁居败职，自非季重清识，季文恬正，可以区分管库，式鉴胥吏。
梁王僧孺吏部郎表曰：臣生轻飞箨，品细疏壤，寂寞州闾，取沦窐窦，不自求於善管，宁许人以能官，从班随牒，自安疏远，岂望翰飞，终知迹滞，一逢浸漉，几闻昭晋，假拙为心，变奇成偶，宁为天覆地长，复与雨露相滋，秋成春发，必如暄寒无爽，自变况［全梁文五十一作泥。］涂，多超嵩邓，屡考固其比越，在累诚於可闻，方愧朱紫，永懵钧衡，固惟许李，终非王毕，取其清尚，固所经企，求之碎密，宁可庶几。
梁任昉数［疑讹。］吏部郎表曰：郎官之重，千金非譬，爰在前世，实光选造，清通为首，终遂弗居，深识为度，累荐无获，承乏摄官，顾知其望，方今皇明御宇，昇长咸亨，泾渭搢绅，无谬衡石，抑扬庶品，亦俟能官，顾已循涯，孰用祗荷，唯知死所，未识所报。
【启】梁陆倕迁吏部郎启曰：臣器均濩落，材同拥肿，效非积山，勤乖附地，自叨荣秩列，裁移气序，而坐延曲私，遂被洪造，自非割蚌识珠，睹石知玉，宁可以获名理俗，见操敦教。
梁王僧孺除吏部郎启曰：自一遇休明，多逢渥泽，出斯沟壤，置之霄汉，清涂华辙，叨厕累仍，显职名阶，俄来倏至，而智效必其无取，尤怠忽焉已彰，不意涵养更滋，雱霈愈此，始职枢华，纷体恒选，知非腆族，必待俊民，何言贱劣。所或叨假，循涯测限，生所不胜，瞻恩奉德，死何能报。
◇侍中
环济要略曰：侍中，古官也，或曰：风后为黄帝侍中，周时号常伯者，言其道德可常遵也，秦始皇复古，［《太平御览》二百十九作故。］冠貂蝉，汉因而不改，此内官，侍帷幄，受顾问，拾遗於左右，出则负玺以从，秩二千石。
《汉旧仪》曰：侍中无员，或列侯将军卫尉光禄大夫为侍郎，［《太平御览》二百十九作为之。］得举非法。
又曰：侍中左右近臣，见皇后，如见帝，见婕妤，行则对壁，坐则伏茵也。
应劭《汉官》曰：侍中，周官也，金蝉有貂，金取坚刚，百炼不耗，蝉居高食絜，目在掖下，貂内劲悍而外温润，侍中便繁左右，与帝升降，卒思近对，拾遗补阙，百僚之中，莫密於兹，秦始皇破赵，得其冠，以赐侍中。
《汉书》曰：桑弘羊，雒阳贾人子，以心计，年十二为侍中。
又曰：霍去病，以皇后姊子，年十八为侍中，善骑射。
又曰：留侯子张辟强，为侍中，年十五。
又曰：孝惠时，侍中皆冠鵕鸃，贝带，傅脂粉。
又曰：张安世子孙，自宣元以来为侍中。
又曰：元帝以史丹为侍中，出则陪乘。
又曰：侍中金敞，与刘更生拾遗左右，萧望之周堪四人，同心辅政。
又曰：卫尉金敞病甚，成帝拜子涉为侍中，使绿车载送卫尉府，［载以皇孙车，宠之。］
《三辅故事》曰：金日磾忠勤守节，七世为侍中。
《魏志》曰：苏则拜侍中，与董昭同寮，昭常枕则膝卧，则推之曰：苏则之膝，非佞人之枕。
又曰：陈群为侍中，领丞相东西曹掾。
《华阳国志》曰：谯隆为上林令，武帝欲广上林苑，隆言尧舜至治广德，不务林苑，帝后思其言，徵为侍中。
《益部耆旧传》曰：蜀郡张宽，汉武帝时为侍中，从祀甘泉，至渭桥，有女子浴於渭水，乳长七尺，上怪其异，遣问之，女曰：帝后第七车知我所来，时宽在第七车，对曰：天星主祭祀者，斋戒不严则女人见。
《文士传》曰：张衡拜侍中，恒居帏幄，仪容讽议，拾遗左右。
挚虞决疑要注曰：汉末丧乱，绝无玉珮，侍中王粲识旧珮，始复作之，今之玉珮，受法自於王粲也。
王隐《晋书》：韦诞以能书，留补侍中，魏氏宝器铭题，皆诞书也。
七贤传曰：山涛，太始七年为侍中，诏书曰：涛清风淳履，思心通远，宜侍帏幄，尽规左右。
颜含别传曰：颜髡，字君道，仪状严整，风貌端美，大司马桓公叹曰：廊庙之望，喉舌机要。
《续搜神记》曰：程咸，字延休，其母始怀咸，老公授药与之，服此当生贵子，晋武帝时，历位至侍中，有名於世。
《语林》曰：晋孝武好与虞啸父饮酒，不醉不出，后临出拜，殆不复起，帝因呼人扶上殿，虞［《太平御览》二百十九虞上有扶字。］侍中，啸父答曰：臣位未及扶，醉未及乱，非分之赐，所不敢当，帝美之，敕左右疏其语。
相书占气杂要曰：气如连珠入阙门，为侍中。
沈约宋书，陆仲元者，晋太尉玩曾孙也，为侍中，吴郡太守，自玩至仲元，四世为侍中，时人方之金张二族。
又曰：殷景仁迁侍中，与王华王昙首刘湛四人，并时为侍中，皆以风力局幹，冠冕一时，同升之美，近代莫及。
又曰：王僧绰迁为侍中，任以机密，时年二十九，始兴王濬，尝问其年，僧绰自嫌早达，逡巡良久乃答，其谦虚自退若此。
【碑】晋裴希声侍中嵇侯碑曰：夫君亲之重，非名教之谓也，爱敬出於自然，而忠孝之道毕矣，朴散真离，背生殉利，礼法之兴，於斯为薄，悲夫，晋弋阳子嵇绍，字延祖，资乾刚之纯粹，体中和之淑虚，少有清劭之风，长怀弘仁之度，加以通朗淹济，靡才不经，学为儒宗，庶绩光被，弱冠登朝，则敷文秘阁，晚节强仕，则纳言枢极，太安之初，权臣擅命，皇舆亲征，次於荡阴，六军奔攻，兵交御辇，绍俨然端冕，正色以扞锋刃，遂殒命于御侧，忠诚感人神，义声震四海，铭曰：二仪肇建，君臣攸序，峨峨侍中，应期作辅，外播仁风，内举心膂，执慈弗勇，靡仁不武，见危授命，背生殉主，确乎其操，邈乎其崇，矫矫王臣，宪慈遗风，在亲成孝，於敬成忠。
宋傅亮侍中王公碑曰：体亚黄中，道及微管，元勋盛德，光于晋载，于时运距无妄，陵夷有渐，至于兵缠象魏，垒结四郊，公以民望晋朝，居疑间之际，怀方履顺，处艰以贞，颠沛不能回其操，彊御无以荡其守，铄矣公侯，乘和挺生，识深冬潭，文艳春荣，爰初素履，好是冲默，亦既端委，振风育德。
【墓志】宋孝武故侍中司徒建平王宏墓志曰：含荣幼耀，膺和早慧，徘徊天人，优游经艺，鸿沴才流，皇根中绝，体孝尽性，怀追孝烈，反我宸居，毁网更结，管机凝务，端朝赞契，召辉才融，士颖风折，秘路长阴，昭涂永灭。
梁元帝侍中新渝侯墓志铭曰：爰始降神，诞兹初载，方琮有烛，圆珠无颣，义若联朅，文同藻绘，三分竹使，再徙建旟，朱帷自举，白鹿随车，武实威边，文能怀远，乍歌去速，时谣来晚，昔我往矣，千驷连辀，今兹旋旆，双雁随舟，山回素旐，水导丹旒，寂寥原野，摇落徂秋。
又侍中吴平光侯墓志曰：惟岳降神，表山甫之德，敬如君所，显成季之徵，絜静精微，岐嶷天挺，学兼义府，谈均理窟，历太子洗马，八人掌藉，为崇贤之领袖，五日来朝，冠承华之楷模，迁豫章内史，洪井鸾峰，甘露岁下，萧崖鹤岭，连理成阴，徵为太子左卫率，遘疾薨于道，颇类陶基，民号夫比，取譬羊祜，巷哭荆南，副君早垂隆眄，悯其石火，瞻斯翠盖，忽变丹旒，方使桓侯石椁，载铭盛夏，滕令嘉诚，式镌韶濩。
隋江总故侍中沈钦墓志曰：早结南阳之亲，致兴沛市之役，四埏多难，三江屡梗，君敦淳化，以励浇风，庶涤清流，以荡浊俗，早遘紫云，遂濡碧海，奋里闬之宠，跃车马之贵，哂窦氏之青山，耻郭家之金穴。
【诔】魏陈王曹植侍中王粲诔曰：维建安二十三年，侍中王君薨，皇穹神察，哲人足恃，如何灵祇，歼我吉士，谁谓不痛，早世即冥，谁谓不伤，华孕中零，存已分流，天坠同期，朝闻夕没，先民所思，何以诔德，表之素旟，何以赠终，哀以送之，强记洽闻，幽赞微言，文若春华，思若涌泉，发言成咏，下笔成篇，予与夫［原讹失，据冯校本改。］子，义贯丹青，庶几遐年，携手同征，如何奄忽，弃我宿零。
【表】梁任孝恭为羊侍中让表曰：抟风扇翮，不觉高升，击水扬鬐，遂迷远大，犹原长城巨防，射鲁仲之书，白羽朱旗，振武安之几，深入五千，张空拳以报主，横行十万，勒燕岭而酬君。
梁丘迟为范［《太平御览》二百十九作范，按梁书十三范云传云卒，追赠卫将军。当作范。］卫军让梁台侍中表曰：是以怀铅早岁，不以陨获累心，蹑屦晚坐，岂以充诎在念，易农伊泰，仕焉已幸，遂复分竹九嶷，拥旄百越，值天地中开，神武再廓，麻丝是蓄，菅蒯靡遗，今霸运肇基，四海明目，枢捷规献，寔在得人，况处庸微，何用膺荷。
又为何尚书重让侍中领骁骑表曰：臣擢自散辈之中，寘彼周行之上，既惭伯豪，使天下慎选。又乖平叔，令内外得人，且玉壶独掌，见荣昌期，当尺可参，必简英俊。
梁王筠为从兄让侍中表曰：至如元勋奋儒之胄，积德累仁之基，九世七叶之华，相韩事汉之贵，不然则子骏之学洞古今，平子之思侔造化，仲宣之言，［《初学记》十二言字无。］辩识无滞，次重之解经不穷，然后可以喻旨公卿，问对帷扆，陪六尺之身，通四方之意，求之微臣，此涂顿隔。
梁任昉为王思远让侍中表曰：行则六尺之内，陪接天光，语则亲玺甲［《初学记》十二作申］命，诚信区宇，献可替否，出纳惟几，敷表日［二字初学记作奏。］於声华之上，进让於玉堂之下，金迁七贵之茂，玉粲二公之孙，虽复仲蔚孤绪，元卿末名，不阶民誉，妄承典私者也。
北齐邢子才为彭城王韶让侍中表曰：貂鼹［《太平御览》二百十九作鼲。］暎首，日月在前，冠盖庶僚，跨蹑多士，虽智惭量力，明阙自知，在梁之讥，无得喧华之议，素餐之责，岂须噂〈口沓〉之口，何悟天之情眷，复延今宠，遂总录百揆，寅亮万机，文昌治本，得失所系，用才长短，隆替［《御览》替下有以之二字。］何容以斯岂得，［御览作寡薄。］用膺兹忝。
【启】梁陆倕张侍中启曰：陈力就列，不能者止，实欲强饭据鞍，自穷心力，濡足磨顶，少报洪私，徒课虚无，空延锺箭，不悟爰降曲慈，复叨清显，职司近切，任掌总纶，魏选异才，汉求高德，官次恪居，鲜非民誉，仰瞻内省，无一可阶。
◇黄门侍郎
汉书百官表曰：中黄门有给事黄门，位从将军大夫，皆秦制。
《汉书》曰：张禹为太傅，有疾，成帝临视，拜於床下，禹有少子在侧，目之，帝知其意，於前拜黄门侍郎。
又曰：刘向，字子政，宣帝时，以中郎为给事黄门侍郎。
又曰：董贤，字圣卿，云阳人，为太子舍人，随太子官，为郎二岁为，［汉书董贤传作馀。］贤传漏在殿下，为人美丽白皙，哀帝望见，悦其仪貌，识而问之曰：是舍人董贤耶，因引上与语，拜为黄门侍郎。
又曰：杨雄，成帝时为郎，至平帝，犹黄门侍郎。
《汉旧仪》曰：黄门郎，日暮入对青璅门，名曰夕郎。
三辅诀录曰：杜恕，字务伯，拜黄门侍郎，每宣省閤，威仪矜严。
又曰：卓茂，字子康，元帝时，游学长安，以儒行为给事黄门郎。
又曰：马后志在克己辅王，不以私家干朝廷，兄为虎贲中郎将，弟为黄门郎，讫永平世不迁。
《魏略》曰：董遇，字季直，为黄门侍郎，旦夕侍讲，为天子所爱信。
《魏略》曰：王粲，字仲宣，山阳人，年十七，司徒辟，诏除黄门侍郎，以西京扰乱，皆不就。
又曰：夏侯玄，字太初，少知名，弱冠为散骑常侍黄门侍郎，尝进见，与皇后弟毛曾并坐，玄耻之，不悦，形之於色，明德［《太平御览》二百二十一作帝］恨之，左迁为羽林监。
又曰：锺毓，年十四，拜散骑侍郎，迁黄门郎。
《英雄记》曰：曹纯，字子和，年十六，为黄门侍郎。
任嘏别传曰：嘏字昭先，魏文帝以嘏为黄门郎，每纳中言，辄手坏其本，自在禁省，归不书封，帝嘉其淑慎。
王隐《晋书》曰：张华为黄门侍郎，博览图籍，四海之内，若指诸掌，世祖问华，长安千门万户，画地便成。
齐职仪曰：给事黄门侍郎四人，秩六百硕，武冠，绛朝服，汉有中黄门，位从诸大夫，秦制也，与侍中掌奏文案，赞相威仪，典署其事。
沈约《宋书》曰：给事黄门侍郎，秦官也，有事郊庙，则一人持盖，与侍中俱管门下众事。
【墓志】梁元帝黄门侍郎刘孝绰墓志铭曰：蔡墨攸陈，有草有茵，梁荆世樻，或魏或秦，积善馀庆，时惟俊民，孝乎惟孝，其德有邻，曰风曰雅，文章动神，鹤开阮瑀，鹏翥杨循，身兹惟屈，扶摇未申，人罔石火，山有楸椿，佳城无曙，寒野方春。
【诔】宋谢庄黄门侍郎刘琨之诔曰：秋风散兮凉叶稀，出吴州兮谢江几，瞻国门兮耸云路，睇旧里兮惊客衣，魂终朝而三夺，心一夜而九飞，过建春兮背阙庭，历承明兮去城辇，旌徘徊而北系，轜逶迟而不转，挽掩隧而辛嘶，骥含愁而鸣俯，顾物色之共伤，见车徒之相泫。
◇散骑常侍
应劭《汉书》曰：秦官，及汉，置散骑及中常侍各一人，献可替否也。
华峤集曰：散骑，以从容侍从，承答顾问为职。又掌赞诏命，平处文籍，故前世多参用言语文学之士。
王隐《晋书》曰：郑默为散骑常侍，世祖祀南郊，侍中已陪乘，诏曰：使郑常侍默，曰：卿之何以得参乘，昔州内举卿相辈，常愧有累清谈。
七贤传曰：阮籍，高贵乡［按乡下当脱公字。］以为散骑常侍，非其好也。
《晋中兴书》曰：庾阐有文章才义，议者以为宜综国史，於是召为散骑常侍。
又曰：谢万，升平五年诏曰：前西中郎万，才义简亮，宜居献替，其为散骑常侍。
【墓志】梁元帝散骑常侍裴子野墓志铭曰：几原博闻，裁为典坟，比良班马，等丽卿云，董籍既别，泾渭以分，圣皇御极，钦贤盱顾，储后特圣，降情文苑，既匹严朱，复同徐阮，如何不慭，卜期斯远。
【诔】晋潘岳散骑常侍夏侯湛诔曰：英英夫子，灼灼其俊，飞辩摛藻，华繁玉振，畴昔之游，二纪于兹，斑白携手，何欢如之，居吾语尔，众不胜悲，人恶俊异，世疵文雅，执戟疲扬，长沙役贾，无位尔高，耻居物下，子乃洗然，变化易容，慨然叹曰：道固不同，为仁由己，匪我求蒙，谁毁谁誉，何去何从，莫涅匪缁，莫磨匪磷，子独正色，居屈志申，我闻积善，神降之吉，宜享遐纪，长保天秩，如何斯人，而有斯疾，曾未知命，中年殒卒。
晋刘琨散骑常侍刘府君诔曰：爰自上叶，帝尧之胤，堂堂汉祖，豁豁高韵，茂载孝景，克绍前训，穆矣靖王，开国作镇，惟祖惟父，乃光有晋，积行累仁，世笃忠顺，是用感和，诞育奇俊，淑质英挺，金声玉振，嗟乎君侯，仍寝斯疾，命不可延，中年殒卒，冲飚摧华，阆风彫实，如可赎兮，人百其质，存若烛龙衔曜，没若庭燎俱灭，搢绅颓范於高模，邦国弥悴於陨哲。
【表】陈徐陵让散骑常侍表曰：臣闻五十知命，宗师之格言，六百辞满，通贤之高槩，昔墨子诸生，褰裳求楚，鲁连隐士，高论却秦，况乎谬蒙知己，宁无感激，洪私过误，寘以通班，司宪文昌，遂偕常伯，今者昆吴［本集作吾］小器，谛视不见玄黄，均天并奏，静听能［本集能下有闻字。］锺鼓，虽神农分药，歧伯提针，冥众因缘，难可匡救，陛下嗣临宝历，光阐大猷，属意铨衡，留情槱棫，燕台装玉，傥不精真，齐客吹竽，谅宜澄简，南郊奉乘，当求部黜之才，西省文辞，应用罗含之学。
◇给事中
东方朔记曰：东方朔为中郎，赐帛百匹，拜给事中。
《汉书》曰：萧望之，元帝诏，望之傅朕八年，可赐爵关内侯，给事中。
汉书百官表曰：给事中，亦加官，或大夫博士议郎，掌顾问应对，位次中常侍。
胡广曰：给事中，常侍从左右，无员，位次侍中之下，常侍，或名儒，或国亲。
《汉书》曰：刘向，字子政，谏议大夫，给事。
《魏略》曰：邯郸淳，字子淑，黄初初，为博士，给事中。
束晳集曰：员外侍郎及给事冗从，皆是帝室茂亲，或贵游子弟。
晋武帝诏，燕上临［《初学记》十二。］《太平御览》二百二十一作王师，陈劭，清贞廉絜，博通六籍，宜在左右，以敦儒训，可给事中。
荀绰兖州记曰：袁淮，字孝尼，有俊才，太始中，为给事中。
【诔】宋颜延之给事中杨［《文选》五十七作阳，下同。］瓒诔曰：瓒少禀志节，资性忠淳，永初之末，佐守滑台，獯虏间衅，剂［《文选》作劘。］剥司兖，［原讹衮，据冯校本改。］瓒立乎将帅之间，以缉华裔之众，疲困相保，坚守四旬，兵尽器竭，毙于旗下，非夫贞壮之气，勇烈之志，岂能临死殉义，以死偿节者哉，之子间，［按间下有脱文，文选作之子之生，下简兵授才句，衍一生字，疑当作之子间生，误衍在彼。］立绩宋皇，如彼竹柏，负雪怀霜，如彼騑驷，亲骖衡骧，边兵丧律，王略未恢，函陕湮阻，缠路蒿莱，朔马东惊，胡风吹埃，帝图斯难，简生丘［《文选》生字无，丘作兵。］授才，实命杨子，佐师危台，过矣獯虏，乘障犯威，鸣骥厉霜，羽镝高翚，轶我河县，俘我洛畿，攒锋成林，投鞍为围，师老变形，地孤援阔，卒无菽麦，马乏刍秣，烈烈杨子，在困弥达，力虽可穷，气不可夺，义立边疆，身终锋楯。
◇中书令
《汉书》曰：马迁既被刑之后，为中书令，尊宠在职。
臧荣绪《晋书》曰：潘尼性澹退，唯以著述为事，永兴末，为中书令。
晋诸公赞曰：陈准为中书令，张华为监，准与华俱处机密，而准崇之，每至宣日，有诏书，无大小，辄先示华，了不厝意，华得诏书，不以示准。
又曰：怀帝以缪播为中书令，朝事莫不谘之，人君之所取信於臣下，无以尚也。
《晋中兴书》曰：肃祖以温峤为散骑常侍，侍讲，大宁初，手诏曰：卿既以令望中允之怀，著於周旋，且文清而旨远，宜居深密，今欲以卿为中书令，朝论亦咸以为宜。
又曰：显宗加王洽中书令，帝曰：敬和清裁贵重，昔为中书郎，吾尚小，数呼见，意甚亲之，今以为中书令，欲共讲文章之事也。
又曰：褚裒授卫将军中书令，以中书铨管诏命，不宜以亲居之，固让。
檀道鸾［《初学记》十一，《太平御览》二百二十鸾下有晋字。］阳秋曰：温峤为中书令，诏曰：中书之职，酬对多方，斟酌礼宜，非唯文疏而已，非望士良才，何可妄居。
王导表曰：臣乞得除中书监，专壹所司，竭诚保傅，惟力是视，诏曰：昔荀公曾从中书监为尚书令，人贺之，乃发恚云，夺我凤皇池，卿诸人贺我耶，原足下处之勿疑。
王珉别传曰：珉字季琰，诏曰：新除侍中王珉，才学广赡，理识清通，宜处机近，以参时务，其以珉为长兼中书令。
沈约《宋书》曰：傅亮，永初元年，为太子詹事中书令，专典诏命，以亮任总国权，听於省中见客，神虎门外，每旦车尝数两。
世语曰：司马景王，令尚书令虞松作表，辄不可意，令更定，松思竭，不能改，锺会为定五字，松悦服焉。
【墓志】梁简文帝中书令临汝灵侯墓志铭曰：若太祖时，其惟宣武，讲道开天，仪嵩作辅，是曰邢弟，籍规承矩，如康嗣卫，以禽居鲁，息辔岩隈，涂穷夜台，灵檐永阒，松路方开，草茂故辙，松插新枚，月明泉暗，暑往寒来。
梁元帝中书令庾肩吾墓志曰：荆山万重，地产卞和之玉，随流千仞，水出灵蛇之珠，故能胤兹屈景，育斯唐宋，掌庚［按当作庾。］命族，世济琳琅，遂昌开国，蝉联冠冕，父易高尚其道，遁肥贞吉，关吏早逢，威［按当作恒。］表真人之气，少微晚映，还彰隐士之星，肩吾气识淹通，风神闲逸，锺鼓辞林，笙簧文苑，入为度支尚书，任同北斗，锡韩棱之剑，朝此南宫，识郑崇之履，余以其为人也，瑚琏之器，无惭垂棘，杞梓之材，有均廊庙，故赠散骑常侍中书令，盖旌贤也。
梁张缵中书令萧子显墓志曰：君状貌丘墟，风神磊落，闲赡动于容止，英弈发於流眄，笔锋席上，皆如素蓄，切问近思，见称闲敏，帝尝顾谓君曰：我撰通史若成，众史可废，乃答，诏云，仲尼赞易道，黜八索，述职方，除九丘，圣制符同，复在兹日，储君毓德少阳，情协陈阮，亲□妙思，式表玄右。
【表】宋谢庄让中书令表曰：伏惟陛下，登取震维，临齐璿政，泽与风翔，恩从云动，臣闻壁门天邃，凤沼神深，丝纶王言，出内帝命，自非望允当时，誉宣庠塾，未有谬垂曲宠，空席兹荣，在於平壮，犹不可勉，况今绵痼，百志俱沦。
◇中书侍郎
《魏志》曰：明帝举中书郎，谓吏部尚书卢毓曰：得其人与不得其人，在卢生尔，选举莫取有名，如画地作饼，不可啖也，毓举韩暨，敦笃至行，帝乃用也。
王隐《晋书》曰：华表子简，字奉骏，有智器文藻，官至中书郎。
又曰：陈寿举孝廉，为著作郎，与张华友善，华垂当启转中书郎，荀勖党疾寿，华语吏部，出为长广太守。
臧荣绪《晋书》曰：夏侯孝若为野王令，居邑累年，朝野多叹其屈，除中书郎。
曹嘉之《晋纪》曰：汝南史曜，为山涛所知，曜字季茂，父为征南府小吏，乡人周浚，一见曜而友之，配之妹，官至中书郎。
沈约《晋书》曰：裴潜风神高迈，为中书郎，出入禁门，见者皆肃然改容。
《晋中兴书》曰：范甯为临淮太守，徵拜中书郎，专掌西省，以职在机近，固辞不许，多所献替，有益治道。
晋起居注，诏曰：今之士大夫，多不乐出宰牧，而好内官，今皆先经外郡，治民著绩，然后入为常伯中书郎。
沈约《宋书》曰：王微与弟绰书曰：阖门皆蒙时私，吾高卧家巷，遂至中书郎，此足以阖棺也。
王濛别传曰：濛为中书郎，在职四年，首尾如一人，难与比肩故也。
【诗】齐卞伯玉赴中书诗曰：大方信苞容，优泥遂不以，跃鳞经凤池，挥翰紫宸里。
【表】梁庾肩吾为宁国公让中书表曰：臣闻陟彼太行，伯后之车屡怠，望慈吴坂，少游之马体进，是知美非流水，立致摧辕，骏靡浮云，便其顿辔，起登天汉，宁陪九万之风，坐济星桥，非使千年之翼，岂有功称辨慧，足对元礼，弱摽后颖，能嘲子叔，玉重组长，空见休宠，深宫邃宇，孰知怀忧。
◇骠骑将军［位次丞相］
《汉书》曰：武帝以霍去病为嫖姚校尉，征匈奴，累有功，宠冠群臣，始置骠骑将军，秩与大将军同。
韦昭辨《释名》曰：骠骑将军，车骑将军，秩皆比三公，辨云，此三将军，秩本二千石。
百官表注曰：骠骑将军，汉官也，长史司马各［《太平御览》二百三十八，各下有一字。］人，金章紫绶，五时朝［御览朝下有服字。］武冠，佩山玄玉，光武中兴，诸将皆称大，后天子［御览作下。］既定，武官悉省。
《东观汉记》曰：其将军不常置，比公者。又有骠骑将军，建武二十年，复置骠骑将军，位次公，有长史一人。
又曰：光武以景丹为骠骑将军。
又曰：明帝诏曰：东平王苍，宽博有谋，可以讬六尺之孤，临大节而不可夺，其以苍为骠骑将军。
又曰：永平二十五年，左中郎将刘隆，为骠骑将军，即日行大司马事。
《魏志》曰：王昶距毌丘俭，进位骠骑将军，世说曰：何骠骑弟五，以高情避世，而骠骑劝令仕，对曰：然弟五之称，何必骠骑。
【诔】晋张华魏刘骠骑诔曰：昔在殷周，惟伊惟吕，穆穆公侯，绍兹勋绪，如何上天，歼我鼎辅，金刚玉润，水絜冰清，郁郁文彩，焕若朝荣，功遂身退，致仕悬舆，志邈留侯，心迈二疏，风凛凛以翼衡，云霏霏以承盖，旐联翩以飘铜，旌缤纷以奄薄。
【表】梁简文帝让骠骑扬州刺史表曰：常原亲侯就列，希同特进之班，角弓还地，不竞龙骧之赏，天泽无涯，名器总集，窃以骠骑之官，既为上将，神州之重，实号中士，［《太平御览》二百三十八作土中。］故以弹麾六戎，冠冕九牧，岂止司隶绛节，金吾提骑，况复任总皇畿，位重连率，何则，骠骑之号，历选为重，元狩之中，始自去病，永平之建，特授刘苍，齐宪［御览作献。］为公主所申，吴汉因群臣之举。


象犀兕駮貔熊鹿獐兔狐猿猕猴果然狌々貂鼠
◇象
《尔雅》曰：南方之美者，有梁山之犀象焉。
《山海经》曰：巴蛇食象，三岁而出其骨。
《左传》曰：象有齿，以焚其身。
《孟子》曰：周公驱犀象而远之，天下大悦。
《万岁历》曰：成帝咸康六年，临邑王献象一，知跪拜，御者使从之。
《吴志》曰：贺齐为新都郡守，孙权出祖道，作乐舞象，权谓齐曰：今定天下，都中国，使殊俗贡珍，百兽率舞，非君而谁。
《江表传》曰：孙权遣使诣献驯象二头，魏太祖欲知其斤重，咸莫能出其理，邓王冲尚幼，乃曰：置象大舡上，刻其所至，秤物以载之，校可知也，太祖大悦。
又曰：魏文帝遣使於吴，求象牙，群臣以非礼，欲不与，孙权敕付之。
蜀将诸葛亮，讨贼还成都，孙权遣劳问之，送驯象二头与刘禅。
吴时外国传曰：扶南王盘况，少而雄桀，闻山林有大象，辄生捕取之，教习乘骑，诸国闻而伏之，《博物志》曰：昔日南有四象，各有雄雌，其一雌死百有馀日，其雄泥土著身，独不饮酒食肉，长吏问其所以，辄流涕焉。
法显记曰：迦维罗卫国，从佛生处东行五由旬，有国名蓝莫，此国王得佛一分舍利，还归起塔，塔边有池，池中有龙，常守护此塔，昼夜供养，乃有群象，以鼻取水洒地，取杂花香而供养，诸国道人来，欲礼拜塔，遇象大怖，依树自翳，见象如法供养，道人太息悲感，即舍大戒，还作沙弥，自挽水平治处所，使得净絜。
《异苑》曰：会稽张茂，尝梦大象，以问万推，曰：君当为大郡，而不能善，夫象者大兽，取其音，兽者守也，象以齿焚其身，后必为人所杀，茂永昌中为吴兴太守，值王敦问鼎，执正不移，敦遣沈充杀之。
【赞】晋郭璞赞曰：象实魁梧，体巨貌诡，肉兼十牛，目不逾豕，望头如尾，动若丘徙。
◇犀
《尔雅》曰：犀似豕，［形似牛，猪头大腹卑脚，脚有三节，黑色，二角，一在顶，一在鼻。］
《战国策》曰：张仪为秦破纵连横，说楚王，楚王遣车百乘，献骇鸡之犀，夜光之璧於秦王。
《韩诗外传》曰：太公使南宫适至义渠，得骇鸡犀，以献纣。
《汉书》曰：元始二年，黄支国献犀牛。
又曰：尉他献文帝犀角十。
又曰：乌弋国出犀牛。
蜀王本纪曰：江水为害，蜀守李冰作石犀五枚，二枚在府中，一枚在市桥下，二在水中，以厌水精，因曰石犀里。
《抱朴子》曰：通天犀有一白［原讹百，据冯校本改。］理如线者，以盛米，置群鸡中，鸡欲往啄米，至辄惊却，故南人名为骇鸡也，得其角一尺以上，刻为鱼而衔以入水，水常为开，方三尺，可得气息水中，以其角为叉导者，得煮毒药为汤，以此叉导搅之，皆生白沫，无复毒势。
刘欣期交州记曰：犀出九德县，其毛如豕，蹄有三甲，头如马，有二角，鼻上角长，额上角短。
《南州异物志》曰：玄犀处自林麓，食惟棘刺，体兼五肉，或有神异，表灵以角，含精吐烈，望若华烛，置之荒野，禽兽莫触。
【赞】晋郭璞犀赞曰：犀之为状，形兼牛豕，力无不倾，吻无不靡，以贿婴灾，因乎角椅。
【序】晋傅咸犀钩序曰：世称鸡骇之犀，闻之父常侍曰：犀之美者有光，鸡见影而惊，故曰骇鸡，有以此钩见遗者，乃为之铭。
◇兕
《尔雅》曰：兕似牛，［一角，肉重千斤。］
《说文》曰：兕，如野牛，青皮坚厚，可以为铠，嶓冢之山，其兽多兕。
《毛诗》曰：酌彼兕觥。
《战国策》曰：楚王游於云梦，有狂兕忽至，王弯弓而射之，应发而殪，仰天而叹曰：乐矣今日之游，万岁千秋之后，谁与乐此。
《论衡》曰：太师尚父，为周司马，将师伐纣，到孟津之上，杖钺把旄，号其众曰仓兕，夫仓兕水中之兽也，善覆人舡，因神以化，令汝急渡。
【赞】晋郭璞山海图赞曰：兕惟壮兽，似牛青黑，力无不倾，自焚以革，皮充武备，角助文德。
◇駮
《尔雅》曰：駮如马，倨牙，食虎豹。
《山海经》曰：中曲之山，有兽焉，其状如马，而白身黑尾，一角，虎牙爪，音如鼓，其名曰駮，是食豹，可以御兵。
【赞】晋郭璞赞曰：駮惟马类，实畜之英，骧首腾旄，嘘天雷鸣，气无不凌，吞虎辟兵。
◇貔
《尔雅》曰：貔白狐，其子豰，［呼鹿反，一名执夷。］
《说文》曰：貔，豹属，出貉国。
《尚书》曰：如虎如貔。
《礼记》曰：前有挚兽，则载貔貅。
《毛诗》曰：献其貔皮，赤豹黄罴。
【赞】晋郭璞貔赞曰：书称猛士，如虎如貔，貔盖豹属，亦曰执夷，白狐之云，自是而非。
◇熊
《说文》曰：熊兽似豕，山居冬蛰。
《本草经》曰：熊脂一名熊白，味甘，微温无毒，止风痺。
《六韬》曰：文王囚羑里，散宜生得黄熊而献之於纣。
《周书》曰：成王时，不屠国献青熊。
《毛诗》曰：维熊维罴，男子之祥。
《诗义疏》曰：熊能攀缘上高树，见人则颠倒投地而下，冬入穴而蛰，始春而出。
《左传》曰：晋灵公使宰夫胹熊蹯，不熟，杀之，寘诸畚，载以过朝。
又曰：郑子产聘于晋，晋侯有疾，韩宣子曰：寡君寝疾，於今三月，并走群望，有加而无瘳，今梦黄熊入於寝门，其何厉鬼也，对曰：以君之明，子为大政，其何厉之有，昔尧殛鲧于羽山，其神化为黄熊，实为夏郊，三代祀之，晋为盟主，其或者未之祀乎，韩子祀夏，晋侯有间。
《孟子》曰：生［按生字衍。］鱼我所欲，熊掌亦我所欲，我所欲二者不兼，舍鱼取熊掌，义者我欲，生亦我欲，二者不得兼，舍生取义。
《史记》曰：赵简子病，不知人，五日寤，而曰：我之帝所，见一熊，欲援我，帝命我射之，中熊，熊死，后有当道者，曰：帝令主君灭二卿，熊其祖也。
《汉书》曰：孝元帝冯昭仪，上幸虎圈斗兽，后宫皆坐，熊出圈，攀槛欲上殿，昭仪乃当熊而立，及左右格杀熊，上问人情惊惧，汝何故前当，昭仪对曰：夫猛兽得人而止，妾恐熊至御座，故身当之耳，帝嗟叹，以此倍敬重之。
《东观汉记》曰：安帝永初九年，永昌献象牙熊子。
建武故事曰：咸和七年，左右启以米饴熊，上曰：此无益而费於穀，且是恶兽，所不宜畜，使遣打杀，以肉赐左右直人。
《抱朴子》曰：玉策记称，熊寿五百，五百岁则能化。
《续搜神记》曰：晋升平中，有人入山射鹿，忽堕一坎，窅然深绝，内有数头熊子，须臾，有一大熊来入，瞪视此人，人谓必害己，良久，出藏得果栗，分与诸子，末后作一分，以著此人前，人饥久，於是冒死取啖之，既转相狎习，熊每旦觅食果还，辄分此人，此人赖以支命，后熊子大，其母一一负将出，子既尽，人分死坎中，穷无出路，熊母寻复还入，坐人边，人解其意，便抱熊之足，於是跳出，遂得无他。
《异苑》曰：邵陵高平黄秀，以元嘉三年入山，经月不还，其儿根生寻觅，不［不字疑衍。］见秀蹲空树中，从头至腰，毛色如熊，问其何故，答曰：天谴如此，汝但自去，生哀恸而归，逾年，伐山人见形尽为熊矣。
又曰：熊兽藏於山穴，穴里不得见秽及复［《太平御览》九百零八作伤。］残，则合［御览作舍。］穴自死，人欲捕者，便令一人卧其藏内，馀伴执杖，隐在崖侧，熊辄共舆出人，不使伤挞，傍人仍将骋其矛。又有居大树孔中，东土呼熊为子路，以物击树，云子路可起，於是便下，不呼则不动也。
【启】梁刘孝威谢熊白启，窃以馆有射熊之名，台无走狗之号，上林绝胡人之搏，禁地无张京之犯，而突出羽川，来攀御槛，光逾厚璧，殆惑朱公之价，色丽烛银，将堪穆王之宝。
◇鹿
《尔雅》曰：鹿牡麀，其子麛，其迹速，绝有力{鹿弁}，肩。
《毛诗》曰：野有死鹿。
又曰：鹿鸣，宴嘉宾也，呦呦鹿鸣，食野之萍。
《国语》曰：周穆王征犬戎，得四白鹿。
《穆天子传》曰：天子赐曹奴之人，黄金之鹿。
又曰：天子射鹿于林中。
《韩子》曰：夫马似鹿者千金。
《史记》曰：赵高欲为乱，恐群臣不听，乃先设验，持鹿於二世，曰：马也，二世笑曰：丞相误耶，谓鹿为马，问左右，或言马以阿赵高，或言鹿者，高因阴中言鹿者以法。
又曰：高祖诏捕蒯通至，问曰：若教淮阴侯反乎，对曰：然，秦失其鹿，天下共逐之，狗固吠非其主。
《东方朔传》曰：武帝时，有杀上林鹿者，下有司收杀之，朔时在旁曰：是故当死者三，陛下以鹿杀人，一当死，天下闻陛下重鹿贱人，二当死，匈奴有急，须鹿触之，三当死。
《列仙传》曰：苏躭与众儿俱戏猎，常骑鹿，鹿形如常鹿，遇崄绝之处，皆能超越，众儿问曰：何得此鹿骑而异常鹿耶，答曰：龙也。
谢承《后汉书》曰：郑弘为临淮太守，行春，有两白鹿随车，侠毂而行，弘怪问主簿黄国，鹿为吉凶，国拜贺曰：闻三公车辎画作鹿，明府当为宰相，弘果为太尉。
范晔《后汉书》曰：云南县有神鹿，两头，能食毒草，［华阳国志云，此鹿出云南雄仓山。］
《古今注》曰：明帝永平中，三角鹿出江陵，孝和帝永元中，豫章徐汗，得白鹿，高丈九寸。
《三辅决录》曰：辛缮，字公文，少治春秋诗易，隐居弘农华阴，弟子受业者六百馀人，所居旁有白鹿，甚驯，不畏人。
《魏略》曰：成公英先随韩约，后降太祖，从行出猎，有三鹿走过公前，命英射之，三发三中，皆应弦而倒。
《魏志》曰：文帝猎，失鹿，帝大怒，据胡床，拔刀收吏，将欲斩之，苏则谏，乃止。
魏末传曰：初明帝为平原王，王母甄后妒，文帝杀之，故不立为太子，尝从帝猎，见鹿子母，帝射杀鹿母，语明帝射其子，对曰：陛下既已杀其母，臣不忍复杀其子，因涕泣，帝放弓矢叹曰：此语一何痛哉，由是帝立太子意定矣。
《抱朴子》曰：鹿寿千岁，满五百岁则色白。
《神仙传》曰：鲁女生者，饵术绝穀，入华山，后故人逢女生，乘白鹿，从玉女数十人。
又曰：沈羲尝於道路逢白鹿车一乘，龙车一乘，从数十人骑，迎羲。
《广州先贤传》曰：丁茂，字仲虑，交阯人也，至孝，母终，负土治冢，列植松柏，白鹿游乎左右。
《濑乡记》曰：老子乘白鹿，下讬於李母也。
【序】袁山松白鹿诗序曰：荆门山临江，皆绝壁峭峙，壁立百馀丈，亘带激流，禽兽所不能履，北岸有一白鹿，鹿泅过江，行人见之，乘刀竞逐，谓至山下必得鹿，忽然若飞，超冈而去，于今此壁谓之白鹿。
上［疑当作古，按本诗系节古乐府乌生八九子四句，全诗见宋书二十一乐志。］诗曰：白鹿乃在上林西苑中，射工尚复得白鹿哺唶之，黄鹄摩天极高飞，后宫尚得烹煮之。
【表】魏陈王曹植猎表曰：於七月伏鹿鸣塵，四月五月射雉之际，此正乐猎之时。
晋殷仲堪上白鹿表曰：巴陵县清水山，得白鹿一头，白者正色，鹿者景福嘉义。
【笺】宋孝武帝在彭城参佐庆获白鹿笺曰：伏承获白鹿於彭城之东山，皓质玉映，育性驯和。
◇獐
《春秋运斗枢》曰：枢星散为獐。
《说文》曰：麕，獐也。
《尔雅》曰：麕牝麜，栗音，其子麆，助音，其迹解，绝有力豜。［育音，○《太平御览》九百零七作肩。］
《毛诗》曰：野有死麕，恶无礼也。
《穆天子传》曰：天子赐曹奴之鹿，白银之麕，［今地中得玉胜金大，即古路夷狄质，○穆天子传二金大作金犭苟，疑此当作犬。又，穆天子传路作赂，质作货。］
《吕氏春秋》曰：使麕疾走，马弗及也，而得之者，时顾也。
建武故事曰：咸和六年，计贡合集於乐堂，有野麕走至堂前，左右逐之，於池中而获之焉。
《论衡》曰：都尉王子凤时，麕入府中，其后迁为丹阳太守。
晋《起居注》曰：咸宁中，白獐见魏郡，后诸州各送白獐。
《晋中兴书》曰：中兴所在献白麕。
萧广济《孝子传》曰：萧国遭丧，有鹄游其庭，至暮而去，獐暮入其门，与犬马旅，至旦而去。
【诗】魏文帝诗曰：巾车出邺宫，校猎东桥津，重罝施密网，罕罼飘如云，弯弓忽高驰，一发连双麕。
【表】晋王述上白獐表曰：所领阮藻之江宁县界，得白獐一头，毛色絜素於其类，信斯诚之嘉祥也。
【启】陈徐陵谢赉麕启曰：臣昨既陪羽猎，仍宴上林，固谢长卿之文，弥惭子云之赋，预割鲜禽，已同监浦，频蒙大脔，更异梁王，诘旦归来，犹为饱饫，虞衡所献，复降命恩，赐细君以为欢，非屠门而大嚼。
◇兔
《尔雅》曰：兔子嬎，其迹迒，绝有力欣。
《春秋运斗枢》曰：玉衡星散而为兔。
又曰：行失瑶光则兔出月，《毛诗》曰：有兔斯首，炰之燔之。
又曰：肃肃兔罝，施于中逵。
《周易参同契》曰：燕雀不生凤，狐兔不乳马。
《庄子》曰：蹄者所以在兔，得兔而忘蹄。
《韩子》曰：宋人有耕者，田中有株，兔走触，折颈而死，因释耕守株，冀复得兔，为宋国所笑。
《史记》曰：李斯出狱，与其中子俱执，顾谓其子曰：吾欲与汝，复牵黄犬，俱出蔡东门，逐狡兔，其可得乎。
又，范雎谓秦昭王曰：夫以秦而治诸侯，譬若纵韩卢而抟蹇兔也。
谢承《后汉书》曰：方储幼丧父，负土成坟，种奇树千株，白兔游其下。
张璠《汉记》曰：梁冀起兔苑於河南，移檄在所，调发生兔，刻其毛以为识。
《抱朴子》曰：兔寿千岁，满五百岁则色白。
《论衡》曰：儒者言月中有兔，夫月水也，兔在水中则死，夫兔月气也。
张衡《灵宪》曰：月者，阴精之宗，积而成兽，象兔蛤。
【序】晋王廙白兔赋序曰：丞相琅邪王，始受旄节，作镇北方，仁风所被，回面革心，昔周旦翼成，越裳重译而献白雉，著在前典，历代以为美谈，今在我王，匡济皇维，而有白兔之应，可谓重规累矩，不忝先圣也。
【诗】古歌诗曰：采取神药山端，白兔捣［《太平御览》九百零七捣下有成字。］虾蟆丸，奉上陛下一玉柈。
【颂】张浚白兔颂曰：其毛春素，织毫秋黑，点缀五采，渐染粉墨，盖久隐时见，应世德也，徐疾备体，达消息也，姿质皓朗，民之则也，被白含文，好无极也，秦失鹿於近郊，晋得兔於远境。
【表】晋桓温贺白兔表曰：臣闻至德通玄，则祯祥降，灵和所感，则异物生，今白兔见于春穀县，皓质纯素，皦然殊观。
梁简文帝上白兔表曰：瑞表丹陵，祥因旧沛，四灵可迈，既验玉衡之精，千岁变采，有符明月之状，岂殊丹岫之羽，不止帝梧，庶比素质之禽，得游君囿。
周庾信上白兔表曰：光鲜越雉，色丽秦狐，月德符徵，金精表瑞。
◇狐
《山海经》曰：青丘之国，有狐九尾。
《说文》曰：狐妖兽，鬼所乘也，有三德，其色中和，小前大后，死则丘首，易曰：田获三狐。
《毛诗》曰：狐裘逍遥。
又曰：狐裘豹裒。
《礼记》曰：天子狐白之裘，诸侯青，卿大夫狐掖。
《穆天子传》曰：天子猎於渗泽，得白狐。
《管子》曰：代出狐白衣之皮裘，狐应阴阳之变，六月而一见，公卿买之，代人忘其难得，喜其贵价，必相率而求之，取此物者，因令齐载金钱买之，代各求狐白皮，代王闻之，果去其农，处山林求狐，二十四月，不得一狐，离支闻而伐之，代王即将其士卒服於齐。
《慎子》曰：廊庙之材，非一木之枝，狐白之裘，非一狐之皮。
《韩子》曰：翟人献狐玄豹之皮於晋文公，文公受皮而叹曰：以皮之美，自为罪也。
《汉书》曰：陈胜吴广，次所旁丛祠中，［次人所止处也，丛鬼所冯。］夜构火狐鸣曰：大楚兴，陈胜王。
名山记曰：狐者，先古之淫妇也，其名曰紫，化而为狐，故其怪多自称阿紫。
《白虎通》曰：狐死首丘，不忘本也，九德至，则九尾能得其所，子孙繁息，於尾，明后当盛也。
【赞】晋郭璞九尾狐赞曰：青丘奇兽，九尾之狐，有道祥见，出则衔书，作瑞於周，以摽灵符。
◇猿
《山海经》曰：堂庭之山，发爽之山，其上多白猿。
《吕氏春秋》曰：荆王有神白猿，王自射之，则搏树而熙，使养由基射之，始调弓矫矢，未发，猿拥树而号。
《淮南子》曰：楚王亡其猿，而林木为之残。
《汉书》曰：李广猿臂善射。
《吴越春秋》曰：越王问范蠡手战之术，范蠡曰：臣闻越有处女，国人称之，原王请问手战之道，於是王乃请女，女将北见王，道逢老人，自称袁公，袁公问女，闻子善为剑，原得一观之，处女曰：妾不敢有所隐也，唯公所试，公即挽林内之竹，似枯槁，未折堕地，女接取其末，袁公操其本而刺处女，处女应即入之，三入，因举杖击袁公，袁公则飞上树，化为白猿。
《抱朴子》曰：猿寿五百岁，则变为玃，千岁则变为老人。
又曰：周穆王南征，一军皆化，君子为猿为鹤，小人为虫为沙。
张载论曰：白猿玄豹，藏於棂槛，何以知其接垂条於千仞。
宜都山川记曰：峡中猿鸣至清，诸山谷传其响，泠泠不绝，行者歌之曰：巴东三峡猿鸣悲，猿鸣三声泪霑衣。
【诗】梁沈约石塘濑听猿诗曰：噭々夜猿鸣，溶溶晨雾合，不知声远近，唯见山重沓，既欢东岭唱，复伫西岩答。
陈萧诠赋得夜猿啼诗曰：桂月影才通，猿鸣回入风，隔岩还啸侣，临潭自响空，挂藤疑欲饮，吟枝似避弓，别有三声泪，霑裳竟不穷。
【赋】晋傅玄猿猴赋曰：余酒酣耳热，懽颜未伸，遂戏猴而纵猿，何〈環夂〉畋之惊人，戴以赤幩，袜以朱巾，先装其面。又丹其唇，扬眉蹙额，若愁若瞋，或长眠而抱把［把字明本无。］勒，或嚄咋而龌龂，或颙仰而踟蹰，或悲啸而吟呻，既似老公。又类胡儿，或低眩而择飒，或抵掌而胡舞。
【赞】晋郭璞白猿赞曰：白猿肆巧，由基抚弓，应眄而号，神有先中，数如循环，其妙无穷。
◇猕猴
《楚辞》曰：猕［招隐士猕下有猴字。］兮熊罴，慕类兮以悲。
《韩子》曰：燕王徵巧术人，请以棘刺之端为母猴，母猴成，巧人曰：人主欲观之，必半岁不入宫，不饮酒食肉，雨霁日出，视之晏阴之间，而刺之之母猴乃可见也，燕王曰：养之，不能观也。
《汉书》曰：韩生劝项羽都关中，羽曰：吾闻富贵不还故乡，如衣锦夜行，乃烧宫室，都彭城，韩生曰：人言楚人沐猴而冠，果然。
又曰：长信少府檀长卿，为沐猴与狗斗，盖宽饶奏免之。
【赋】后汉王延寿王孙赋曰：原天地之造化，实神伟之屈奇，道玄微以密妙，信无物而弗为，有王孙之狡兽，形陋观而丑仪，颜状类乎老公，躯体似乎小儿，眼睚〈目禺〉以〈月穴〉恤，视〈目戢〉睫以〈目夬〉睳，鼻〈鼻圭〉齁以〈鼻及〉〈鼻夹〉，耳聿役以適知。口嗛呥以〈齿佥〉〈齿臽〉，唇〈南皮〉〈口習〉以形〈开皃〉，齿崖崖以齴々。嚼〈口任〉囃而嗫唲，储粮食於两颊，稍委输於胃脾，踡菟蹲而狗踞。声历〈口鹿〉而喔咿，或嗝嗝而〈口壳〉々。又〈口适〉嗅其若啼，缘百仞之高木，攀窈褭之长枝，背牢落之峻壑，临不测之幽谿，寻柯条以宛转，或捉腐而登危，或犀跳而电透，乍瓜悬而瓠垂，归琐系於庭厩，观者吸呷而忘疲。
晋阮籍猕猴赋曰：夫猕猴直其微者也，犹累於下陈，体多似而匪类，貌乖殊而不纯，外察慧而无度，故人面而兽身，性偏凌而干进，似韩非之囚秦，杨眉頞而骤眒，似巧言而伪真，整衣冠而伟服，怀项王之思归，躭嗜欲而眄视，有长卿之研姿，沐兰汤而滋秽，匪宋朝之媚人，终嗤弄而处泄，虽近习而不亲。
◇果然
吴录，《地理志》曰：九真胥浦县，有兽名果然，猿狖类也，色青赤有文，居树上，此郡及日南皆有之。
南方草物状曰：果然兽，生在山林上，民人以弓毒射之，剥取皮，皮文青赤白色，缝相连作席，出九真日南郡。
《南州异物志》曰：交州以南，有果然兽，其鸣自呼，身如猿，犬面，通有白色，其体不过三尺，而尾长四尺馀，反尾度身，过其头，视其鼻，仍见两孔，作［《太平御览》九百一十作仰。］向天，其毛长，柔细滑泽，色以白为质，黑为文，视如苍头鸭，胁边班文，集十馀皮，可得一蓐，繁文丽好，细厚温暖。
【赋】魏锺毓果然赋曰：果然似猴象猿，黑颊青身，肉非嘉餚，唯皮为珍。
【启】梁张缵谢皇太子赉果然褥启曰：伏以狐裘熊席，徒负旧名，玄豹青犭军。未能適体，严冰在节，朔飚结宇，吹纶愧暖，挟纊惭温，但勤非伏寝，恩重夜覆，道媿经明，坐叨重席，仰荣俯媿，进退在颜。
◇狌々
《山海经》曰：有兽人面，名曰狌々。
又曰：狌々知人名，其为兽，如豕而人面。
《尔雅》曰：狌狌小而好啼，［今交阯封溪出，状如獾〈犭屯〉，声似小儿啼。］
《礼记》曰：狌々能言，不离禽兽。
《广志》曰：狌狌似狟，声如小儿啼，不闻其言，出交阯封溪县。
《孙卿子》曰：狌々能言笑，亦二足无尾，而君子啜其羹，食其胾，故人非以二足无毛，以知礼也。
《吕氏春秋》：伊［《太平御览》九百零八伊下有尹字。］说曰：肉之美者，狌々之唇。
《淮南子万毕术》曰：归终知来，狌々知往，［归终，神兽。］
《括地图》曰：狌々人面豕身，知人名。
《蜀志》曰：封溪县有兽，曰狌々，体似猪，面似人，音作小儿啼声，既能人语。又知人名，人以酒取之，狌々觉，初蹔尝之，得其味甘而饮之，终见羁缨也。
《华阳国志》曰：永昌郡有狌々，能言，其血可以染朱罽。
南方草物状曰：狌々之兽，生在野，状如〈犭屯〉子，民人捕取，交阯武平兴古有之。
【赞】晋郭璞狌々赞曰：能言之兽，是谓猩猩，厥状似猴，号音若嘤，自然知往，颇识物情。
◇貂
《说文》曰：貂，鼠属也，而大，黄黑，出丁零国。
《广志》曰：貂出扶馀挹娄。
《东观汉记》曰：建武二十五年，乌桓献貂豹皮，诣阙朝贺。
《魏略》曰：扶馀国出貂豽，［奴骨反。］
魏书曰：鲜卑有貂鼲子，皮毛柔软，故天下为名裘。
《魏志》曰：乌丸传，挹娄国出好貂，今所谓挹娄貂是也。
《江表传》曰：辽东太守，遣使诣孙权，送貂皮千枚，欲举国归吴。
【启】梁简文谢敕赉貂坐褥席启曰：东瀛美毳，不著马彪之仪，北朔文茵，岂问张敞所记，阴炭既重，寒井犹冰，特降殊私，温华曲被，虽狐白千金，织成千种，李颁汉被，杨降曹毡，不足以仿佛洪慈，连类圣泽。
◇鼠
《尔雅》曰：鼢鼠，［坟，地中行者。］鼸鼠，鼷鼠，［有毒，螫毒。］鼶鼠，［斯。］鼬鼠，［似龂，赤黄色，大尾，啖鼠，江东呼鼪鼠。］鼩鼠，［劬。］鼭鼠，［时。］鼥鼠，吠，鼫鼠，［石，头似兔，尾有黄色，好在田中，食穀豆。］鼤［问。］鼠，鼨终，鼠，豹文鼮鼠，［汉武时得此鼠，终军知之，赐帛百疋，文采如豹。］鼯鼠夷〈由鸟〉，［似蝙蝠，肉翅，飞且乳，亦名飞生，音如人食火烟。］
方言曰：蝙［边音。］蝠，［福。］自关而东，谓之服翼，或谓之飞鼠，或谓老鼠，或谓之仙鼠，自关而西，秦陇之间，谓蝙蝠，北燕谓之蟔蟙。
《说文》曰：鼠，穴虫之总名也，象形，凡鼠之属皆从鼠，鼨鼠出胡地，可作裘，鼫，五伎鼠也，能飞不能上屋，能缘不能穷木，能浮不能渡谷，能穴不能掩身，能走不能先人。
《易》曰：艮为鼠。
《毛诗》曰：相鼠，刺无礼也，隆文公正其群臣，而刺在位不承先君之礼仪也，相鼠有皮，人而无仪，人而无仪，不死何为。
又曰：硕鼠硕鼠，无食我黍。
《诗义疏》曰：樊光谓即尔雅鼫鼠也，许慎云，鼫鼠，五伎鼠也，今之河东有硕鼠，大能人立，前［《太平御览》九百十一前上有交字。］两脚於头上跳舞，善鸣，食人禾稼，逐则走入树空中，亦有五伎，或谓雀鼠，其形大，故叙云石鼠也，魏今河东河北县也，诗言其方物，宜谓此鼠，非今大鼠。又不食禾苗，本草又谓蝼蛄为石鼠，亦五伎，古今方土名虫鸟，物异名同，故记也。
《左传》曰：齐侯将为臧纥田，纥闻之，见齐侯，与之言伐晋，对曰：多则多矣，抑君似鼠，夫鼠昼伏夜动，不穴於寝庙，畏人故也，今君闻晋之乱而伐焉，宁将事之，非鼠而何，乃弗与田。
《晏子春秋》曰：景公问晏子治国何患，对曰：社鼠者，不可燻，不可灌，君之左右，出卖寒热，入则比周，此之谓社鼠也。
尹《文子》曰：郑人谓玉未理者为璞，周人谓鼠未腊者为璞。
《庄子》曰：且鸟高飞以避矰弋之患，鼷鼠深穴於神丘之下，以避薰凿之患。
又曰：惠子相梁，庄子往见之，或谓惠子曰：庄子欲代子相，於是惠子恐，搜於国中，三日三夜，庄子见之曰：南方有鸟，其名鹓雏，子知之乎，夫鹓雏发南海，飞至北海，非梧桐不止，非竹实不食，非醴泉不饮，於是鸱得腐鼠，鹓雏过之，仰而视之曰：哧，今子欲以梁国哧我耶。
贾谊书云，鄙谚曰：欲投鼠而忌器，此善喻也，近器尚惮，况贵大臣之近於帝王乎。
《列子》曰：虞氏者，梁富人也，登高楼，临大路，设乐陈酒，击博其上，而游侠相随行楼下，博者射中而笑，鸢堕腐鼠而中游侠，游侠相与语曰：虞氏富久矣，常有轻人之志，乃辱我以腐鼠，请灭其家，夜乃攻於虞氏，大灭之，此谓类而非我，［《太平御览》九百十一作也。］
《淮南子万毕术》曰：狐目狸脑，鼠去，於其穴，被发向北，咒杀巫鼠。
《史记》曰：李斯少时为乡中吏，见吏舍中鼠食不絜，人犬数惊之，入仓，见鼠食积粟，居大庑下，无人犬之忧，乃叹曰：人贤不肖如鼠，在所自处耳。
又曰：张汤，杜陵人也，其父为长安丞，出外，汤为儿守舍，而鼠盗肉，其父还怒，乃笞汤，汤掘，遂得盗鼠及馀肉，劾鼠掠治，传爰书，［谓传囚也，爰，易也，以此书易验者。］讯鞫论报，并取鼠与肉，具狱磔堂下，其父见之，视其文辞，如老狱吏。
东方朔神异记曰：北方有曾冰万里，厚百丈，有蛇奚鼠，在冰下出焉，其形如鼠，食草木，肉重万斤，可以作脯，食之已热，其毛长可八尺，可以为蓐，卧之可以却寒，其皮可以蒙鼓，其声千里，有美尾，可来鼠，［此尾所在，鼠辄入此聚。］
京房《易飞候》曰：鼠舞国门，厥咎亡，鼠舞於庭，厥咎诛死。
《汉书》：左冯翊韩延寿，有罪下狱，杨惲上书，讼延寿，郎中丘常谓惲曰：闻君侯讼韩冯翊，当得活，惲曰：事何容易，蛇巠蛇巠者未必全也，我不能自保，真人所谓鼠不容穴，坐衔窭数也。
又曰：苏武使匈奴，匈奴徙武北海上无人处，使牧羝羊，羝羊生乳乃归，武至海上，廪食不至，乃掘野鼠草实而食之。
《广志》曰：白猿长尾白腹，［句疑有讹。］善缘登，若家鼠小异者，鼠，［《太平御览》九百十一鼠上有鼢字。］深目而短尾，苗鼠者，野鼠也，小而短尾，天鼠以皮为裘，今当名其裘为天鹿裘，黄鼠在田野间为群，害穀麦，凡善走，把不得，唯鼠狼能得之。
窦氏家传曰：窦攸治《尔雅》举孝廉为郎，世祖与百寮大会灵台，得鼠，身如豹文。焚之光泽，世祖异之，问群臣莫知，唯攸对曰：名鼮鼠，诏问何以知之，攸曰：见《尔雅》诏案视书，如攸言，赐帛百疋，诏诸侯子弟，从攸受尔雅。
《魏略》曰：大秦国出辟毒鼠，《魏志》曰：公子仓舒早惠，时军国多事，用刑严重，太祖马鞍在库，为鼠所齧，库吏惧罪必死，议欲面缚首罪，犹虑不免，冲谓曰：待三日中，然后自归，冲於是以刀穿单衣，如鼠齧者，谬为失意，貌有愁色，太祖问之，冲对曰：世俗以为鼠齧衣者，其主不吉，今衣见齧，是以忧戚，太祖曰：此妄言耳，无所苦也，俄而库吏以齧鞍闻太祖，太祖笑曰：儿衣在侧尚齧，况马鞍悬柱乎，一无所问。
又曰：臧洪传曰：洪为袁绍所围，粮乏，乃掘鼠而食。
《博物志》曰：鼠食巴豆三年，重三十斤。
《列异传》曰：中山王周南，正始中，为襄邑长，有鼠衣冠出厅事，语曰：尔某日当死，周南不应，至期复出，冠帻绛衣，语曰：尔日中当死，复不应，入，复更出，日［原讹曰：据冯校本改。］適中，鼠曰：周南汝不应，死我，［太平御览九百十一作我死，此倒。］复何道，遂颠蹶而死，即失衣冠，视如常鼠也。
《晋阳秋》曰：太兴中，衡阳区纯作鼠市，四方丈馀，开四门，门有一木人，纵四五鼠於中，欲出门，木人辄以推推之。
《抱朴子·内篇》曰：玉策记称，鼠寿三百岁，满一百岁者则色白，善凭人而卜，名曰仲，能知一年中吉凶，及千里外事也。
《晋太康地记》曰：鸟鼠山在陇西首阳县西南，鼠尾短，形如家鼠，入三四尺，鼠在内，鸟在外，为牝牡。
《梁州记》曰：聟水北聟乡山，有仙人唐公房祠，有一碑，庙北有大坑，碑云，是其旧宅处，公房举宅登仙，故为坑焉，山有易肠鼠一月三吐易其肠，束广微所谓唐鼠者也，［《博物志》曰：唐房升仙，鸡狗并去，唯以鼠恶，不将去，鼠悔，一月三出肠也。］
刘欣期交州记曰：竹鼠如小狗子，食竹根，出封溪县。
《秦州记》曰：乞佛虏乾归，未移抱罕金城，见鼠有数万头，将诸小鼠，各衔马屎，群移而度洮丽二水，悉止抱罕，自是二年而乾归徙焉。
《异苑》曰：西域有鼠王国，鼠大如狗，中者如兔，小者如常鼠，头悉白，然带以金枷，商估有经过其国，不先祈祀者，则齧人衣裳，世得沙门咒原，便获无他，众僧释道安昔至西方，亲见如此，俗谚云，鼠得死人目精则为王。
《幽明录》曰：吴北寺终祚道人，卧斋中，鼠从坎出，言终祚后数日必当死，终祚呼奴，令买犬，鼠云，亦不畏此也，但令犬入此户，必死，须臾犬至，果然，终祚乃下声语其奴曰：明市雇十檐水来，鼠已逆知之，云止欲水浇取我，我穴周流，无所不至，竞日浇灌，了无所获，密令奴更借三十馀人，鼠云，吾上屋居，奈我何，至时处在屋上，奴名周，鼠云，阿周盗二十万钱叛，后试开库，实如所言也，奴亦叛去，终祚当为商贾，闭其户而谓鼠曰：汝欲使我富耳，今远行，勤守吾房中，勿令有所零失也，时桓玄在南州，禁杀牛甚急，终祚载数万钱，窃买牛皮，还东货之，得二十万，还室犹闭，一无所失，怪亦绝，遂大富。
《述异记》曰：宋南谯王刘义宣，镇荆州，府吏蔡铁善卜，宣射得一白鼠，置函中，乃召铁，使卜函中何物，谓中者当厚赏，僻即加重罚，铁兆成，笑曰：具已知矣，公曰：状之，铁曰：兑色之鼠背明户，弯弧射之绝左股，鼠孕三雄而两雌，若不见信，剖腹而立知，公乃使剖鼠腹，皆如铁言，即赐钱一万。
《地镜图》曰：黄金之见，为火及白鼠。
《风角要占》曰：长吏居官厌盗贼法，七月，以生鼠九枚，置笼中，埋子地，秤九百斤土覆坎，深各二尺五寸，筑之合坚固。
《杂五行书》曰：停部，取停部地土涂灶，水火盗贼不经，涂屋四角，鼠不食蚕，涂仓{朁虫}，鼠不食稻，以塞埳，百日鼠种绝。
【赞】晋郭璞鼮鼠赞曰：有鼠豹采，厥号为鼮，汉朝莫知，郎中能名，赏以束帛，雅业遂盛。
又鼯鼠赞曰：鼯之为鼠，食烟栖林，载飞载乳，乍兽乍禽，皮籍孕妇，人为大任。
又鼷鼠赞曰：小鼠曰鼷，实有螫毒，乃食郊牛，不恭是告，厥谴惟明，徵乎其觉。
又鼫鼠赞曰：五能之鼠，伎无所执，应气而化，翻飞鴽集，诗人歌之，无食我粒。
又鼠赞曰：或以尾翔，或以髯凌，飞鼠鼓翰，儵然皆腾，用无常所，唯神斯凭。


木［花叶附］松柏槐桑榆桐
◇木
《春秋元命苞》曰：木之为言触也，气动跃也。
《易》曰：巽为木，坎，其於木也为坚多心，艮，其於木也为坚多节，离，其於木也为科上槁，［坚多心谓刚中也，山木坚直，故多节也，阴含气，故曰科，科，空也，为日所乾，故上槁。］
又曰：地中生木升，君子以积小成高大。
《尔雅》曰：木族生为灌，灌木，丛木也。
《尚书》曰：兖州厥木惟条，［长也。］杨州厥木惟乔，［高也。］
又曰：三曰木，木曰曲直，曲直作酸。
《礼记》：孟春之月，盛德在木，孟春之月，无伐大树，［妨农故也。］
毛诗曰：黄鸟于飞，集于灌木。
又曰：樛木，后妃逮下也。
又曰：南有乔木，不可休息。
又曰：伐木丁丁，鸟鸣嘤嘤。
《礼斗威仪》曰：君乘木而王者，其政升平，则草木丰盛。
《春秋孔演图》曰：麟，木精也。
《六韬》曰：冬冰可折，夏条可结。
《庄子》曰：南伯子綦游于商之丘，见木焉，有异，结驷千乘，隐将庇其类，子綦曰：此何木也，然必异材，从而视其细枝，则拳曲而不可以为栋，俯而视其木根，不可以为棺椁，舐其叶则舌烂，嗅之则使人狂醒，子綦曰：此果不材之木，以至其大矣。
《慎子》曰：廊庙之材，盖非一木之枝也。
《尸子》曰：木之精气为必方。
《孙卿子》曰：玉在山而木润。
《玄中记》曰：百岁之树，其汁赤如血，千岁之树，精为青羊，万岁之树，精为青牛。
又曰：大树之山西，则有采华之树，服之则通万国之言，《博物志》曰：员丘土有不死树，食之乃寿。
《十洲记》曰：聚窟洲，海中申未地，上有大树，与枫木相似，而花叶香闻数百里，名为反魂树，於玉釜中煮取，汁如黑饴，名之为反生香，香气闻数百里，死尸在地，闻气仍活。
《汉书》：晁错上书曰：夫胡貉之地，积阴之处也，木皮三寸，［地寒故也。］《淮南子》曰：凡幹木生鹿木根枝木者生於鹿木，凡见叶落而知岁暮，故叶落而长年悲，［长年人忌木黄，善时。］
谢承《后汉书》曰：方储幼丧父，事母终日，负土成坟，种奇树千株。
洪范，五行曰：三曰木。
声子曰：深根固蒂。
《书》曰：木从绳则正。
《诗》曰：出自幽谷，迁于乔木，荏苒柔木，君子树之。
稽命录［《太平御览》九百五十二作徵。］曰：出号施令合民心，作乐制礼得天心，则草木有益於人者长，以养民，王者得礼之制，泽谷中生赤木。
又，宗庙生木。
又，夫子坟方一里，弟子各以四方奇木来植之。
又，万木细为杪。
传曰：慈母之恕其子折木，鸟能择木。
《阴符》曰：火生於木，祸发必剋。
《国语》：伐木不自其本，必有后生，塞水不自其源，必有后流，除祸不自其本，必有后乱。
人之有孝也，犹树之有枝叶，犹庇荫之，况君子乎。
魏管辂过毌丘俭墓，［原讹武丘山险暮，据冯校本改。］林木虽茂，无形可久，碑诔惟美，无复可守，玄武藏头，苍龙无足，白虎衔尸，朱雀悲哭，四危以备，法当灭族。
子路曰：二亲之寿，怱若尘过隙，草木长，霜露不息，使贤者欲养二亲，其道不行。
《老子》曰：草木之生也柔脆，其死也枯槁。
又曰：合抱之木，生於毫末。
吕令［《太平御览》九百五十二作吕氏春秋。］曰：夫蜦蝉者，精在乎明其火，振其树而已，火不明，虽振何益，明不独在乎火，在闇，当今之世，闇则甚矣，人主有明其德者，天下之士其归也，若蝉之走明火矣。
又曰：木方盛，终日采之而复生，秋风下霜，一夕而零。
欲鸟者先树木。
人之有民，如木之有根，根深则本固。
《文选》：树木者忧其蠹，根杇则叶危。
《淮南子》曰：直木先伐，甘泉先竭。
撗海有鱼，抱大树能语，精名灵阳，午日称仙人者，老树也，［本条太平御览九百五十二作抱朴子。］
《山海经》曰：少室山上有木，名帝休，黄花黑叶，服之不怒。
仙序，王［《太平御览》九百五十二王下有须字。］少年入学，家最远，往来先，流辈怪之，常见如提一木三尺馀，至则柱屋间，流辈知取者，后不见。
《礼》曰：入山行木，无有斩伐。
《离骚》曰：一夫九首，拔木九千。
袅袅兮秋风，洞庭波兮木脱，［《太平御览》九百五十三作木叶下。］
罾何为兮木上。
搴芙蓉於木末。
《论语》：朽木不可雕也。
【诗】魏刘桢诗曰：昔君错畦畤，东土有素木，条柯不盈寻，一尺再三曲，隐生寘翳林，控偬自迫速，得讬芳兰苑，列植高山足。
周庾信咏树诗曰：交柯乍百倾，擢本或千寻，枫子留为式，桐孙待作琴，残核移桃种，空花植枣林，幽居对蒙密，蹊迳转深沉。
陈李爽赋得芳树诗曰：芳树千株发，摇荡三阳时，气软来风易，枝繁度鸟迟，春至花如锦，夏近叶成帷，欲寄边城客，路远讵能持。
陈贺循赋得庭中有奇树诗曰：三春节物始芳菲，游丝细草动春晖，香风飘舞花间度，好鸟和鸣枝上飞，临池间竹偏增绿，依阶映雪远如玉，温室庭前竟不言，鼓吹楼中能作曲，曾闻远别旧难思，攀折会取赠佳期，长条本自堪为带，密叶由来好作帷，星稀汉转月轮明，徘徊夜鹊屡相惊，欲识幽人兰杜迳，山窗芳桂复丛生。
梁何逊咏杂花诗曰：井上发新花，谁言不经染，已如薄紫拂，复以浓红点，状锦无裁缝，依霞有舒敛。
梁萧子范落花诗曰：绿叶生半长，繁英早自香，因风乱胡蝶，未落隐鸝黄，飞来入斗帐，吹去上牙床，非是迎冬质，宁可值秋霜。
梁刘孝威望隔墙花诗曰：隔墙花半隐，犹见动花枝，当由美人摘，讵止春风吹。
周庾信咏园花诗曰：蹔往春园傍，聊过看果行，枝繁类金谷，花杂映河阳，自红无暇染，真白不须妆，燕送归菱井，蜂衔上蜜房，非是金炉气，何关柏殿香，总衣偏定好，应持奉魏王。
周明帝和王褒咏摘花诗曰：玉碗承花落，花落碗中芳，酒浮花不没，花含酒更香。
陈张正见赋得岸花临水发诗曰：奇树满春洲，落蕊映红浮，影间莲花石，光涵濯锦流，漾色随桃水，飘香入桂舟，别有仙潭菊，含芳独向秋。
梁刘孝威咏翦采花诗曰：叶舒非渐大，花发是家开，无论人讶似，蜂见也争来。
梁朱超咏翦采花诗曰：浅深依树色，舒卷听人裁，假令春已度，终住手中开。
梁鲍泉咏翦采花诗曰：花生翦刀里，从来讶逼真，风动虽难落，蜂飞欲向人，不知今日后，谁能逆作春。
梁豫章王萧综悲落叶诗曰：悲落叶，联翩下重叠，重叠落且飞，从横去不归，长枝交荫昔何密，黄鸟关关动相失，夕蕊杂凝露，朝花翻乱日，乱春日，起春风，春风春日此时同，一霜两霜犹可当，五晨六旦飒已黄，乍逐惊风举，高下任飘飏，悲落叶，落叶何时还，夙昔共根本，无复一相关，各随灰土去，高枝难重攀。
【赋】晋刘柔妻王氏春花赋曰：千葩粲其昭晰兮，百卉蒨而同荣，兰圃翘以含芳兮，芝薄振而沉馨，翠颖竞臻，众条频英，或异色同形，或齐芳殊制，自然神香，不可胜计，烂若罗宿之垂光，灼若隋珠之宵列，爽若翡翠之群翔，练若珊瑚之映月，诗人咏以讬讽，良喻美而光德，工女准於妙规，饰王后之首则。
周庾信枯树赋曰：殷仲文风流儒雅，海内知名，世异时移，为东阳太守，常忽忽不乐，顾庭槐而叹曰：此树婆娑，生意尽矣，至白鹿贞松，青牛文梓，根祇盘魄，山崖表里，桂何事而销亡，桐何为而半死，昔之三河徙植，九畹移根，开花建始之殿，落实睢阳之园，声含嶰谷，曲抱云门，将雏集凤，比翼巢鸳，临风亭而唳鹤，对月峡而吟猿，乃有拳曲拥肿，盘坳反覆，节树山连，文横水蹙，匠石惊视，公输眩目，雕镌始就，剞劂仍加，重重碎锦，片片真花，若夫松子古度，平仲君迁，森梢百顷，槎枿千年，秦则大夫受职，汉则将军坐焉，莫不苔埋菌压，鸟剥虫穿，低垂於霜露，撼顿於风烟，东海有白木之庙，西河有枯桑之杜，北陆以杨叶为关，南陵以梅根作冶，小山则丛桂留人，扶风则长松［原讹杜，据冯校本改。］系马，岂独城临细柳之上，塞落桃林之下，若乃山河阻绝，飘零离别，拔本垂泪，伤根流血，火入空心，膏流断节，木魅〈目皋〉睒，山精妖孽，横洞口而欹卧，顿山腰而半折，戴癭冲瘤，藏穿抱穴，况复风云不感，羁旅无归，既伤摇落，弥嗟变衰，淮南云，木叶落，长年悲，斯之谓矣，乃为歌曰：建章二月火，黄河千里槎，若非金谷满园树，即是河阳一县花，桓大司马闻而叹曰：昔年移柳，依依汉南，今看摇落，凄怆江潭，树犹如此，人何以堪。
晋庾阐浮查赋曰：有幽岩之巨木，邈结根乎千仞，体洪佣以秀直，枕朅奇而特俊，冠岑岭以高栖，独雍容於嵒峻，混全朴於不才，倬凌霄而绝韵，故能纡馀盘骫，森萧颓靡，阳飘飚结，华裂水洒，遗美贾於翠璧，蹶悬根於朽壤，曳洪波於海湄，鼓长风而飘荡，旦馺波而乘飞潦，夕举浪而赴奔潮，吹云雾而出洞穴，灌炎石而过沃焦，江河不俄晷，万里不一朝。
【赞】晋郭璞甘水圣木赞曰：醴泉睿木，养龄尽性，增气之和，祛神之冥，何必生知，然后为圣。
又不死树赞曰：万物暂见，人生如寄，不死之树，寿蔽天地，请药西姥，焉得如羿。
【启】梁元帝为妾弘夜姝谢东宫赉合心花钗启曰：未得投壶，先应含笑，不因鸾凤，自能歌舞，夜姝昔往阳台，虽逢四照，曾游澧浦，惯识九衢，未有仍代爵钗，还胜翠羽，饰以南金，装兹丽玉，脩靡夫人，本分章华之里，中山孺子，独荷春宫之恩，有志当熊，无期投阁。
◇松
《毛诗》：徂来［山名。］之松。
又曰：松桶［《太平御览》九百五十三作桷。］有舄，路寝孔硕。
又曰：陟彼景山，松柏丸丸，松柏有挺，旅楹有闲，寝成孔安。
《礼记》曰：其在人也，如松柏之有心也，故贯四时不改柯易叶。
《左传》曰：晋侯使张骼附跞致楚师，求御於郑，郑人卜，宛射犬吉，子太叔戒之曰：大国之人，不可与也，对曰：世无有众寡，其上一也，太叔曰：不然，培塿［塿，小阜也。］无松柏。
又曰：楚夹敖即位，王子围为令尹，［康王弟也。］郑行人子羽曰：是谓不宜，必代之昌，松柏之下，其草不殖，［言楚君弱，令尹强，物不两盛也。］《论语》曰：岁寒然后知松柏之后凋也。
又曰：夏后氏以松。
《礼斗威仪》曰：君乘木而王，则松为常生也。
《穆天子传》曰：天子升长松之墱，［墱坂有长松也。］
《尸子》曰：荆有长松文梓。
《吕氏春秋》曰：故百仞之松，本伤於下，而末槁於上。
《列仙传》曰：仇生赤，当汤时，为木正，常食松脂，自作石室，周武王祠之。
又曰：偓佺好食松实，能飞行逮走马，以松子遗尧，尧不能服，松者，樠松也。
《汉书》曰：贾山言治乱曰：秦东穷燕齐，南极吴楚，江湖之上，濒海之观毕至，道广五十步，三丈而树，厚筑其外，隐以金椎，［作壁如甬道，隐，筑也，以铁椎筑之。］树以青松，为驰道之丽，至於此也。
焦赣《易林》曰：温山松柏，鸾凤以庇。
《汉官仪》曰：秦始皇上封太山，逢疾风暴雨，赖得松树，因复其道，封为大夫松也。
圣贤冢墓记曰：东平思王归国，思京师，后薨，葬东平，其冢上松柏皆西靡。
张勃《吴录》曰：丁固梦松树生其腹上，人谓曰：松字十八公也，后十八年，其为公乎。
《广州先贤传》曰：猗顿至孝，母丧，猗独立坟，历年乃成，居丧逾制，种松柏成行。
《晋书》曰：山涛遭母丧，归乡里，涛虽年老，居丧过礼，手植松柏。
嵩高山记曰：嵩岳有大树松，或百岁千岁，其精变为青牛，或为伏龟，采食其实，得长生。
《抱朴子》曰：天陵偃盖之松，太谷倒生之松，［本书柏篇及《太平御览》九百五十三作柏。］王羲之游四郡记曰：永宁县界海中，有松门，西岸及屿上皆生松，故名松门。
周景式庐山记曰：石门北岩，即松林也，南临石门涧，涧中仰视之，离离如骈麈尾，号麈尾松。
《玄中记》曰：松脂沦入地中，千岁为伏苓。
神境记曰：荥［按当作营。］阳郡南有石室，室后有孤松千丈，常有双鹤，晨必接翮，夕辄偶影，传曰：昔有夫妇二人，俱隐此室，年既数百，化成双鹤。
梦书曰：松为人君，梦见松者，见人君也。
《毛诗》曰：南有乔松，隰有游龙。
又，茑与女萝，施于松柏。
又，桧楫松舟。
《离骚》曰：山中人兮芳杜若，饮泉石兮荫松柏。
又［明本作古诗。］曰：嘉树生朝阳，凝霜封其条，［嘉树，松柏也。］先圣本纪曰：许由欲观帝意，曰：帝坐华堂，面双阙，君之荣，顾亦得矣，余坐华堂，森然有松生於户，云生於牖，虽面双阙，异乎鸾之荣昆仑，余安知其所以取荣哉，帝美由，师之。
玉策云，千载松柏树，枝叶上杪不长，望如偃盖，其中有物，如青牛剃佗青人，服皆万岁。
谢混与从子灵运齐名，时人谓混风韵为高日望葵，萧如寒风振松，康乐凛凛如霜台笼日。
孙兴公前种一株松，枝高势远，邻居曰：松树非不楚楚可怜，但恐无栋梁用耳，枫柳虽合抱，亦何所施，［本条《太平御览》九百五十三作世说。］
张湛好於斋前种松柏，时人曰：张湛屋下陈尸，［本条《太平御览》九百五十三作齐书。］符坚平邺，粮竭，马无草，削松木而食之。
《魏志》：孙权自将军至合肥新城，魏使满宠赴之，募壮士数十，日折松为炬，从上风放火烧，贼退。
《国语》曰：松柏之地，其土不肥。
泰山记，岱宗小天门，有秦时五大夫松在。
《史记》：松柏为百木长也，而守宫阙。
《本草经》曰：松脂一名松肪，渴［《太平御览》九百五十三作温。］中，久服轻身延年。
周太似梦周梓化为松，［本条《太平御览》九百五十八作周书，似作姒。］《庄子》曰：天寒既至，霜雪既降，吾是知松柏之茂。
汉武内传，药有松柏之膏，服之可延年。
青［按青下当脱青字。］陵上松，亭亭南山柏，光寒冬夏茂，根蒂无凋落。
尚书，岱畎丝枲铅松怪石。
【诗】魏刘公幹诗曰：亭亭山上松，瑟瑟谷中风，风声一何盛，松枝一何劲，风霜正惨凄，终岁恒端正，岂不罗霜雪，松柏有本性。
晋傅玄诗曰：飞蓬随飘起，芳草摧山泽，世有千年松，人生讵能百。
晋许询诗曰：青松凝素髓，秋菊落芳英。
晋袁宏诗曰：森森千丈松，磊砢非一节，虽无榱桷丽，较为梁栋桀。
晋张华诗曰：松生垅坂上，百尺下无枝，东南望河尾，西北隐昆崖，网风振山籁，朋鸟夜惊离，悲凉贯年节，葱翠恒若斯，安得草木心，不怨寒暑移。
晋王凝之妻谢氏拟嵇中散诗曰：遥望山上松，隆冬不能彫，原想游下憩，瞻彼万仞条，腾跃未能升，顿足俟王乔，时哉不我与，大运所飘飖。
梁范云咏寒松诗曰：脩条拂层汉，密叶帐天浔，凌风知劲节，负霜见直心。
【赋】齐王俭和竟陵王高松赋曰：山有乔松，峻极青葱，既抽荣於岱岳，亦擢颖於荆峰，若乃朔穷干纪，岁亦暮止，隆冰峨峨，飞雪千里，嗟万有之必衰，独贞华之无已，积皓霰而争光，延微飚而响起。
齐谢朓高松赋曰：若夫脩幹垂荫，乔柯飞颖，望肃肃而既闲，即微微而方静，怀风音而送声，当月路而留影，乃阡眠於广隰，亦迢递於孤岭，青春爰谢，灵物含明，江皋绿草，暧然已平，凌翠山而如翦，施悬萝而共轻，至於星回穷纪，沙雁相飞，同云泱其无色，阳光沉而灭晖，岂雕贞於寒暮，不受令於霜威。
梁沈约高松赋曰：郁彼高松，栖根得地，讬北园於上邸，依平台而养翠，若夫蟠株耸幹之懿，含星漏月之奇，经千霜而得拱，仰百仞而方枝，朝吐轻烟薄雾，夜宿迷鸟羁雌，露虽滋而不润，风未动而先知，既梢云於清汉，亦倒景於华池，轻阴蒙密，乔柯布护，叶断禽踪，枝通猿路，听骚骚於既晓，望隐隐於将暮，暧平湖而漾青绿，拂增绮而笼丹素，於时风急垄首，寒浮塞天，流蓬不息，明月孤悬，檀栾之竹可咏，鄹枚之客存焉，清都之念方远，姑射之想悠然，擢柔情於蕙圃，涌宝思於珠泉，岂徒为善之小乐，离缴之短篇，若此而已乎。
【赞】宋谢惠连松赞曰：松惟灵木，拟心云端，迹绝玉除，刑寄青峦，子欲我知，求之岁寒。
戴逵松竹赞曰：猗屿松竹，独蔚山皋，肃肃脩竿，森森长条。
◇柏
《山海经》曰：白於之山，其上多柏，土山多柏。
又曰：三株树生赤水，其为树如柏，叶皆为珠。
《尚书》曰：荆州贡杶幹栝柏。
《毛诗》曰：新甫之柏，［新甫山名。］
《汉武故事》曰：柏梁台高二十丈，悉以柏，香闻数十里，《列士传》曰：延陵季子，解宝剑带徐君墓柏树。
《列仙传》曰：赤松子好食柏实，齿落更生。
《三辅黄图》曰：汉文帝霸陵，不起山陵，稠种柏。
《东观汉记》曰：李恂，遭父母丧六年，躬自负土树柏，常住冢下。
谢承后《汉书》：陈留虞延，为郡督邮，光武巡狩，至外黄，问延园陵柏树株数，延悉晓之，由是见知。
王隐《晋书》：王褒痛父不以命终，绝世不仕，立屋墓侧，旦夕常至墓前朝拜，辄悲号断绝，墓前一柏树，襃常所攀，涕泣所著，树色与凡树不同。
《晋宫阁名》曰：华林园柏二株。
《泰山记》曰：山南有太山庙，种柏树千株，大者十五六围，长老传云，汉武所种。
《从征记》曰：泰山庙中柏，皆二十馀围，侠两阶，赤眉尝斫一树，见血而止，今斧疮犹在。
《陈留耆旧传》曰：李充丧父，父冢侧有夜盗斫充柏树者，充手刃之。
《述征记》曰：柏谷，谷名也，汉武帝微行所至，长泬宾於柏谷者也，谷中无回车地，夹以高原，柏林荫蔼，穷日幽暗，殆弗睹阳景。
《毛诗》：邶柏舟，卫顷公之诗也。
又，鄘柏舟，共姜自誓也。
《文选》：青青陵上柏。
松柏转萧瑟，瞻彼陵上柏。
麝食柏而香。
汉，［《太平御览》九百五十四作汉书。］朱博为御史大夫，府中列柏，有野乌数千栖其上。
窦武上表曰：今兹大寒，过节城旁，以柏为伤绝。
后汉方储，字圣明，遭母忧，负土成坟，松柏数十株，鸾乌栖其上，白兔游其下。
《晋书》曰：庾蹇，字升襃，或有斩其父墓柏者，莫知其谁，乃召邻人，于墓自责，叩头涕泣，谢祖祢，自后人莫之犯。
郭璞以王丞相为卦，云有震厄，公命驾西步数里，得一柏树，截如公长，置常寝卧处，果震柏粉碎。
宋书，鲁郡孔子旧庙，有柏树二十四株，历汉晋，其大连抱，土人崇敬之，莫犯也。
孙卿子，柏经冬而不凋，蒙霜不变，可谓得其真也。
《抱朴子》曰：大国［前松篇引作谷，此讹。］倒生之柏，皆为天齐其长，地等其久。
《三辅旧事》曰：汉诸陵皆属太常，有人盗者弃市。
《文选》曰：寒露拂陵苕，女萝辞松柏。
松柏隆冬瘁，然后知岁寒。
广雅，一名汁柏。
《国语》：高山峻原，不生草木，松柏之地，其土不肥。
《齐书》曰：王俭，字仲宝，司徒袁粲叹曰：宰相之门也，栝柏豫章，虽小，已有栋梁之器。
《列仙传》：须子食柏实，齿落更生。
柏台，御史台也。
《礼》：如松柏之有心。
【歌】古歌曰：平陵东，松柏桐，不知何人劫义公。
古艳歌曰：南山石嵬嵬，松柏何离离，上枝拂青云，中心十数围，洛阳发中梁，松树窃自悲，斧锯截是松，松树东西摧，持作四轮车，载至洛阳宫，观者莫不叹，问是何山材，谁能刻镂此，公输与鲁班，被之用丹漆，薰用苏合香，本自南山松，今为宫殿梁。
又歌曰：行行随道，经历山陂，马啖柏叶，人啖柏脂，不可常饱，聊可遏饥。
【赋】晋左九嫔松柏赋曰：何奇树之英蔚，讬峻岳之嵯峨，被玄涧之逶迤，带绿水之素波，布秀叶之葱蒨，列疏实之离离，馥幽蔼而永馨，纷翕习以披离，赤松游其下而得道，文宾餐其实而长生，诗人歌其荣蔚，齐南山以永宁。
◇槐
春秋说曰：槐木者，虚星之精。
《尔雅》曰：守宫槐叶，昼聂宵炕。
周官，面三槐，三公位焉，［槐之言怀也。］
《春秋元命包》曰：树槐，听讼其下。
《左传》曰：赵宣子骤谏，公患之，使鉏麑贼之，晨往，寝门辟矣，盛服将朝，尚早，坐而假寐，麑退而叹曰：不忘恭敬，民之主也，贼民之主不忠，弃君之命不信，有一於此，不如死也，触槐而死。
太公《金匮》曰：武王问太公曰：天下神来甚众，恐有试者，何以待之，太公曰：请树槐於王门内，有益者入，无益者距之。
《晏子春秋》曰：齐景公有所爱槐，使人守之，令曰：犯槐者刑，伤槐者死，有醉而伤槐者，且加刑焉。
《庄子》曰：槐之生也，入季春五日而兔目，十日而鼠耳。
《三辅黄图》曰：元始四年，起明堂辟雍，为博士舍三十区，为会市，但列槐树数百行，诸生朔望会此市，各持其郡所出物及经书，相与买卖，雍雍揖让，论议树下，侃侃訚訚。
槐大叶而黑，江东有树，与此相返，名合昏槐，［本条《太平御览》九百五十四作郭璞尔雅注，返作反。］
管子，立沃土，［《太平御览》九百五十四作五沃之土。］其木宜槐。
沈约宋书，孔子夜梦三槐之间，丰沛之祁，［《太平御览》九百五十四作邦。］有赤烟气，驱车对楚西北观之，见刍儿敌鹿，［御览作麟。］伤其左足，薪而覆之。
秦符坚时，关陇人歌曰：长安大街，两边树槐，下走朱轮，上有鸾栖，［本条《太平御览》九百五十四作晋书。］
《淮南子》曰：老槐生久，［《太平御览》九百五十四作火。］血为燐。
槐市学也，以［《太平御览》九百五十四以上有树字。］青槐。
燧人秋取槐檀之火。
天所覆，地所载，六合所包，阴阳所煦，雨露所扶，此皆於父母所关［御览作阙。］於一利［御览作和。］也，父天母地，故槐榆与橘柚合五儿［二字御览作而，五字疑衍。］为兄弟，有苗与三危通而一家。
老槐生火人不怪。
隋高颖，字昭玄，一名敏，领新都大监，每坐槐棠树下以听事，至不依行列，有司伐之，上特令勿去，以示后人，［本条《太平御览》九百五十四作隋书，下祖士雄条同。］
祖士雄庐侧，其庭前有槐树，先荣茂，及雄居丧，亦枯死，服阕还茂，高祖嘉之，名其里为累德里。
晋大司马府，有老槐树，殷仲堪对而叹曰：此树婆娑，生意尽矣，［本条《太平御览》九百五十四作晋书。］
魏陈王曹植魏德论曰：武帝执政日，白雀集於庭槐。
魏都赋曰：槐以荫途。
晋挚虞连理颂曰：东宫正德之内，承华之外，槐树二枝，连理而生，二幹一心，以蕃本根。
庾信枯槐赋，开花建始之殿，结实睢阳之园。
【赋】晋傅选槐赋曰：华叶扶疏，参林萧蔱，松萝寄生，绵连摽末，延袤千亩，蓊郁晻蔼。
魏文帝槐赋曰：文昌殿中槐树，盛暑之时，余数游其下，美而赋之，王粲直登贤门小阁外，亦有槐树，乃就使赋焉，有大邦之美树，惟令质之可佳，讬灵根于丰壤，被日月之光华，周长廊而开趾，夹通门而骈罗，承文昌之邃宇，望迎风之曲阿，脩幹纷其漼错，绿叶萋而重阴，上幽蔼而云覆，下茎立而擢心，伊暮春之既替，即首夏之初期，鸿雁游而送节，凯风翔而迎时，天清和而温润，气恬淡以安治，违隆暑而適体，谁谓此之不怡。
魏陈王曹植赋曰：治冯［《初学记》二十八作凭，上治字衍。］文昌之华殿，森列峙乎端门，观朱榱以振条，据文陛而结根，杨沉阴以博覆，似明后之垂恩，在季春以初茂，践朱夏而乃繁，覆阳精之炎景，散流耀以增鲜。
魏王粲槐树赋曰：惟中唐之奇树，禀天然之淑姿，超畴亩而登殖，作阶庭之华晖，形祎祎以畅条，色采采而鲜明，丰茂叶之幽蔼，履中夏而敷荣，既立本於殿省，植根柢其弘深，鸟取栖而投翼，人望庇而披衿。
晋挚虞槐赋曰：览坤元之产殖，莫兹槐之为贵，爰表庭而树门，膺论道而正位，尔乃观其诞状，察其攸居，丰融湛｛雨对｝，蓊郁扶疏，上拂华宇，下临脩渠，凑以夷迳，带以通衢，鼓柯命风，振叶致凉，开明过於八闼兮，重阴逾乎九房。
晋庾儵大槐赋曰：余去许都，将归洛京，舍于嵩岳之下，而植斯树焉，遂作大槐之赋曰：有殊世之奇树，生中岳之重阿，承苍昊之纯气，吸后土之柔嘉，若夫赤松王乔冯夷之伦，逍遥茂荫，濯缨其滨，望轻霞而增举，垂高畅之清尘，若其含真抱朴，旷世所希，降夏后之卑室，作唐虞之茅茨，洁昭俭以骄奢，成三王之懿资，故能著英声于来世，超群侣而垂晖，仰瞻重幹，俯察其阴，逸叶横被，流枝萧森，下覆灵沼，上蔽高岑，孙鹄徘徊，寡雀悲吟，清风时至，恻怆伤心，将骋轨以轻迈，安久留而涕淫。
◇桑
《尔雅》曰：女桑桋桑，［桋音荑，长条者为女桑，檿桑山桑。］
《山海经》曰：宣山上有桑，大五十尺，其枝四衢，［支交四出。］叶大尺，赤理青华，名之曰帝女之桑。
又曰：阳谷上有扶桑，十日所浴。
《毛诗》曰：蚕月条桑，［条桑，被落枝，采其叶。］
又曰：猗彼女桑，［少枝长条不落，束而采之。］
又曰：肃肃鸨行，集于包桑。
《礼记仪》注曰：后妃斋戒，将夫人世妇出采桑。
《左传》曰：晋公子重耳出奔，及齐，齐桓公妻之，将行，舅犯等谋於桑下，蚕妾在上闻之，以告姜氏，姜氏杀之，［姜氏，重耳妻也。］谓公子曰：子有四方之志，其闻之者，吾杀之矣。
又曰：赵宣子田於首山，舍於翳桑，见灵辄饿，曰：不食三日矣，为之箪食与肉，寘诸櫜以与之，既而与为公介，［介，田(《太平御览》九百五十五作甲。)士也。］倒戟以御公徒而免之，问何故，曰：翳桑之饿人也。
《春秋孔演图》曰：孔子母徵在，游大冢之陂，睡，梦黑帝使请与已交，语曰：女乳必於空桑之中，觉则若感，生丘於空桑之中，［乳，生也。］穆天子传曰：甲寅，天子作居范宫，［离宫别名。］以观桑者，乃饮于桑中，桑林之中，天子命桑虞出桑者，用禁暴民，［虞，主桑者也，不得令民暴犯桑。］
《列子》曰：晋文公会欲伐卫，公子鉏仰而笑，公问何笑，曰：臣之邻人，有送其妻適私家者，道见桑妇，悦而与言，然顾视其妻，亦有招之者矣，臣窃笑此，公悟其言，乃止，引师还，未至而有伐其北鄙者。
《离骚》［《太平御览》九百五十五作楚辞。］曰：路室女之方桑，［路室，客舍也。］孔子遇之以自待，［以其贞信自待。］
《吕氏春秋》曰：伊尹之母，居伊水之上，孕。梦有神告之曰：臼出水而东走，无顾。明日视臼出水，告其邻，东走，顾其邑尽为水，身因化为桑，有侁氏采桑，得婴儿空桑之中，献之於君，君令乳之，命曰伊尹。
《史记》曰：吴公子光伐楚，拔居巢锺离，初楚边邑卑氏之处女，与吴边邑之女争桑，二女家相怒，喧两国边邑，边邑长闻之怒，而攻灭吴之边邑，吴王怒，故遂伐楚两都。
又，货殖传曰：齐鲁千亩桑，其人与千户侯等。
《典术》曰：桑木者，箕星之精神，木虫食叶为文章，人食之，老翁为小童。
《列女传》：齐宿瘤女者，初闵王游东郭，百姓尽观，宿瘤女采桑如故。王怪，召问之，对曰：妾受父母教采桑，不受教观大王，王曰：此奇女也，娉迎之。
又曰：陈辨女者，陈国采桑之女也，晋大夫解君甫使於宋，道过陈，过采桑之女，止而戏之曰：女为我歌，吾将舍女，女乃歌曰：墓门有棘，斧以斫之，夫也不良，国人知之。
《东观汉记》曰：蔡君仲，汝南人，至孝，王莽乱，人相食，君仲取桑椹，赤黑异器，贼问所以，云黑与母，赤自食，贼义之，遗盐二斗。
谢承《后汉书》曰：张堪为渔阳太守，劝民耕种，百姓歌曰：桑无附枝，麦穗两歧，张君为政，乐不可支。
《蜀志》曰：先主舍东南角篱上，有桑树生，高五丈馀，遥望憧憧，如小车盖。往来者皆怪此树非凡，或谓当出贵人。先主少时，与宗中诸儿，於树下戏，言吾必当乘此羽葆车盖。
《益部耆旧传》曰：何祗，梦桑生井中，赵直占曰：桑非井中之物，桑字四十八，君寿恐不过此，祗年四十八而卒。
《搜神记》曰：旧说有人远征，家有一女，马一疋。女思父，乃戏马曰：尔能为我迎得父，吾将嫁汝。马乃顿缰而去，迎得父来。后马见女辄怒，父问之，女具以告。父乃杀马，曝皮於庭。女之皮所曰：尔马也，而欲人为妇，自取屠剥何如。言未竟，蹶然忽起，卷女而行。父失女后，於大桑树枝间，得女及皮，尽化为蚕。绩树上，其茧厚大异常。邻妇取养之，其收亦倍。今世谓蚕为女儿，古之遗语也。
《易》曰：系于苞桑。
《尚书·禹贡》曰：厥贡檿丝，《毛诗》曰：桑之落矣，其黄而陨。
又曰：无折我桑。
《礼记》：古者天子诸侯，必有公桑蚕室，近川而为之，《春秋元命苞》曰：姜嫄游閟宫，其地扶桑，履大人迹，生稷。
陈留申屠蟠，耻郡无义士，遂闭门养志，蓬户莱室，依大桑树，以为栋梁，［本条《太平御览》九百五十五作谢承后汉书。］
又曰：汝南尹昆，为汝阴县功曹，令新到官，问曰：园中有桑，以食蚕，何如，昆曰：非初至所务。
崔晃［《太平御览》九百五十五作鸿。］三十国春秋，后燕录曰：初晃之迁于龙城，植松为社主，及秦灭燕，大风吹拔，后数年，度社处，忽有桑二根生焉，先是辽川无桑，及廆通于晋，求种江南，平州之桑，息［御览作悉。］由晃来。
《晋令》曰：丞尉以官舍有桑果，皆给之，其无桑及不满三百株，皆使吏卒随间，於官舍种桑，满三百株。
《山海经》曰：东北海外，赤水在圆丘南，有三桑，无枝，皆高百仞。
《神异经》曰：东方有树焉，高八十丈，敷张自辅，叶长一丈，广六尺，名曰扶桑，有椹焉，长三尺五寸。
《述异记》曰：桓仲［《太平御览》九百五十五作冲。］为江州刺史，遣人周行庐山，冀睹灵异，既陟崇巘，有一湖，生桑树，有败艑赤鳞鱼，使者渴极，欲往饮水，赤鳞张鳍向之，使者不敢饮。
列女传，秋胡子纳妻五日而妇采桑，［此有脱文。］自投河死，［事具金部。］
《十洲记》曰：扶桑在碧海中，上有天帝宫，东王所治，有椹树，长数千丈，二千围，同根更相依倚，故曰扶桑，仙人食根，［《太平御览》九百五十五作椹。］体作紫色，其树虽大，椹如中夏桑也，九千岁一生实，味甘香。
括地图曰：化民食桑，二十七年，化而身里，九年生翼，十年而死。
《孟子》曰：五亩之宅，树之以桑。
《礼》曰：鸣鸠拂羽，戴胜降桑。
《氾胜之书》曰：五种桑，因取椹著水中濯洗，取子阴乾之，治肥田十亩荒久不耕者，先好耕治之，黍椹子各三升，合种之，黍桑俱生，鉏之，桑令疏条適，黍熟获之，放火烧之，当逆风起火，桑至春生，一亩食三簿蚕。
《本草经》曰：桑根旁行出土上者，名伏蛇，治心痛。
伊陟相太戊，亳有祥桑穀，共生於朝，［本条《太平御览》九百五十五引作书曰。］
《诗》曰：桑之未落，其叶沃若，春日载阳，爰求柔桑。
交交黄鸟，止于桑。
星言夙驾，税于桑田。
烝在桑野，礼曰：季春之月，命野虞，无伐桑柘。
桑弧蓬矢。
衡山多桑。
山海经，定山帝女之桑，汤谷有扶桑，十日所沐浴。
《穆天子传》曰：居范宫，以观桑。
贾后废愍怀太子，时桑生於西厢，长数日枯，十二月，后生太子，［本条《太平御览》九百五十五作《晋书》：后生作后废。］
枯桑知天风，［《太平御览》九百五十五作古诗。］
齐太祖宅在武进，宅南有桑树，擢本三丈，横出四枝如车盖，上年数岁，游於下，从兄敬宗谓曰：此树为汝生也，［本条《太平御览》九百五十五作齐书。］
【诗】后汉宋子侯董娇饶诗曰：洛阳城东路，桃李生路旁，花花自相对，叶叶自相当，春风东北起，花叶正低昂，不知谁家子，提笼行采桑，纤手折其枝，花落何飘飏，请谢彼姝子，何为见损伤，高秋八九月，白露变为霜，终年会飘堕，安得久馨香，秋时自零落，春月复芬芳，何如盛年去，欢如永相忘，吾欲竟此曲，此曲愁人肠，归来酌美酒，挟琴上高堂。
魏陈王曹植艳歌曰：出自蓟北门，遥望湖池桑，枝枝自相植，叶叶自相当。
梁简文帝采桑诗曰：春色暎空来，先发院边梅，细萍重叠长，新花历乱开，连珂往淇上，接幰至丛台，丛台可怜妾，当窗望飞蝶，忌趺行衫领，熨斗成褫俵，寄语采桑伴，讶今春日短，枝高攀不及，叶细笼难满。
梁吴筠采桑诗曰：贱妾思不堪，采桑渭城南，带减连枝绣，发乱凤皇篸，花舞依长薄，蛾飞爱绿潭，无由报君信，流涕向春蚕。
又陌上桑诗曰：袅袅陌上桑，荫陌复垂塘，长条暎白日，细叶隐鸝黄，蚕饥妾复思，拭泪且提筐。
梁刘邈万山见采桑人诗曰：倡女不胜愁，结束下青楼，逐伴西蚕路，相携南陌头，叶尽时移树，枝高乍易钩，丝绳挂且脱，金笼写复收，蚕饥日已暝，讵为使君留。
梁王台卿咏陌上桑诗曰：令月开和景，处处动春心，桂筐须叶满，息惓重枝阴。
陈徐伯阳赋得日出东南隅诗曰：朱城壁日启朱扉，青楼含照本晖晖，远暎陌上春桑叶，斜入秦家缃绮衣，罗敷妆粉能佳丽，镜前新梳倭堕髻，圆笼袅袅挂青丝，铁钩冉冉胜丹桂，蚕饥日晚蹔生愁，忽逢使君南陌头，五马停珂遣借问，双脸含娇特好羞，妾婿府中轻小吏，即今来往专城里，欲识东方千骑归，蔼蔼日暮红尘起。
【赋】魏繁钦桑赋曰：上似华盖，紫极比形，下象凤阙，万桷一楹，丛枝互出，乃错乃并，晔晔隆暑，凉风自生，微条纤绕，随风浮沉，阳蜩鸣其南枝，寒蝉噪其北阴，秋气忽其将来，咸感节而悲吟，玩庇荫之厚惠，情眷眷而爱深。
晋陆机桑赋曰：皇太子便坐，盖本将军直庐也，初世祖武皇帝为中垒将军，植桑一株，世更二代，年渐三纪，扶疏丰衍，抑有瑰异焉，夫何佳树之洪丽，超讬居乎紫庭，罗万根以下洞，矫千条而上征，岂民黎之能植，乃世武之所营，故其形瑰族类，体艳众木，黄中爽理，滋荣烦缛，绿叶兴而盈尺，崇条蔓而曾寻，希太极以延峙，暎承明而广临，华飞鸮之流响，想鸣鸟之遗音，惟历数之有纪，恒依物以表德，岂神明之所相，将我皇之先识，跨百世而勿翦，超长年以永植。
晋潘尼桑树赋曰：从明储以省膳，憩便房以偃息，观兹树之特玮，感先皇之攸植，蔚萧森以四射，邈洪佣而端直，尔乃徘徊周览，俯仰逍遥，俯睨灵根，上眺脩条，洞芳泉於九壤，含溢露於清霄，倚增城之飞观，拂绮窗之疏寮，下迢递以极望，上扶疏而参差，匪众鸟之攸萃，相皇鸾之羽仪，理有微而至显，道有隐而应期，岂皇晋之贞瑞，兆先见而启兹，起寻抱於纤毫，崇万匮於始基。
晋傅咸桑树赋曰：世祖昔为中垒将军，於直庐种桑一株，迄今三十馀年，其茂盛不衰，皇太子入朝，以此庐为便坐，伊兹树之侥倖，蒙生生之渥惠，降皇躬以斯植，遂弘茂於圣世，厥茂伊何，其大连寻，脩柯远扬，洪条梢椮，布簟枝之沃若，播密叶以垂阴，荫华宇而作凉，清隆暑之难任，以厥树之巨伟，登九日於朝阳，且积小以高大，生合抱於毫芒，犹帝道之将升，亦累德以弥光，汤躬祷於斯林，用获雨而兴商，惟皇晋之基命，爰於斯而发祥，从皇储於斯馆，物无改於平生，心恻切以兴思，思有感於圣明，步旁遑以周览，庶仿佛於仪形。
【赞】晋郭璞帝女桑赞曰：爰有洪桑，生滨沦潭，厥围五丈，枝相交参，园客是采，帝女所蚕。
◇榆
《尔雅》曰：藲{艹至}，［诗云，山有枢，今之刺榆也。］无姑，其实夷，［姑榆也，生山中，叶圆厚，剥取皮，合渍之，味辛香，所谓无夷是也。］
《说文》曰：榆，白枌也，榆有刺荚，为芜荑。
《毛诗》曰：山有枢，隰有榆。
周官，司烜氏，四时变国火，［春取榆柳(原讹所，据冯校本改。)之火。］
《礼记》：内则曰：槿荁枌榆兔藁滫髓以滑之。
《春秋元命苞》曰：三月榆荚落。
《管子》曰：五沃之土，其榆条长。
《史记·天官书》曰：凡望云气，平望在桑榆上，馀二千里。
《庄子》曰：鹊上高城之垝，而巢於高榆之颠，城坏巢折，凌风而起，故君子之居世也，得时则义行，失时则鹊起。
《韩诗外传》曰：楚庄王将伐晋，敢谏者死，孙叔敖进谏王曰：臣园中有榆，榆上有蝉，蝉方奋翼悲鸣，饮清露，不知螗螂之在后也。
《汉书》：郊祀志云，高祖祷丰枌榆社，［在丰东北十五里也。］
又，天文志曰：成帝河平元年，旱，伤麦，民食榆皮。
又，循吏传曰：龚遂为渤海太守，劝民务农桑，令种榆，一口一树。
桓谭《新论》曰：刘子骏信方士虚言，为神仙可学，余见其庭下有大榆树，久老剥折，指谓曰：彼树无情，然犹朽蠹，人虽欲爱养，何能使之不衰。
崔寔《四民月令》曰：榆荚成者，收乾以为旨蓄，色变白，将落，收为酱，随节早晚，勿失其適，《魏志》曰：郑浑为魏郡太守，课百姓乏材木，乃课种榆为篱。
嵇康养生论曰：豆令人重，榆令人眠，愚智所知也。
《博物志》曰：食枌榆则眠不欲觉。
晋宫阙名曰：华林园榆十九株。
《杂五行书》曰：舍北种榆九株，蚕大得。
《毛诗义疏》曰：駮駮马，梓榆，駮荦，遥视似駮马。
赵书曰：从幽州大道呼沱河，造浮桥，植行榆五十里，署行宫。
《广志》曰：有姑榆，有郎榆，郎榆无荚，村人［《太平御览》九百五十六作材又。］任车用，至善，蚕［御览作青蠡二字。］者，出渤海东光，以供官。
石虎《邺中记》曰：襄国邺路，千里之中，夹道种榆，盛暑之月，人行其下。
《幽明录》曰：虎［《太平御览》九百六十作虞。］晚家有皂荚树，有神，隔路有大榆树，古传曰：是雌雄，晚被斫，此树枯死。
范子《计然》曰：芜荑出地赤心者善。
《淮南子万毕术》曰：八月榆檽，令人不饥。
《氾胜之书》曰：种木无期，因地为时，三月榆荚雨时，高地强土可种木。
《风俗通》曰：桑车榆毂闻声之，［句有讹文。］
梦书曰：榆为人君，德至仁也，梦采榆叶，受赐恩也，梦居树上，得贵官也。
【诗】古诗曰：天上何所有，历历种白榆。
【书】魏应璩与庞惠恭书曰：频见所上利民之术，植济南之榆，栽汉中之漆。
◇桐
《尔雅》曰：荣，桐木，［梧桐也。］
《尚书》曰：峄阳孤桐。
《礼》曰：季春之月，桐始华。
《毛诗》曰：梧桐生矣，于彼朝阳。
又曰：椅桐梓漆，爰伐琴瑟。
《诗义疏》曰：有青桐赤桐白桐，白桐宜琴瑟，今云南牂牁人，绩以为布。
《周书》曰：清明之日，桐始华，不始华，岁大寒。
《礼斗威仪》曰：君乘火而王，其政平，梧桐为常生。
《庄子》曰：外乎子之神，劳乎子之精，倚树而吟，据梧而暝。
又曰：鸳雏发南海，而飞到北海，非梧桐不止，非竹实不食。
《吕氏春秋》曰：成王与唐叔虞燕居，援梧叶以翦珪，以告曰：以此封汝，虞喜，以告周公，周公请封虞，王曰：余与虞戏，周公曰：臣闻之，天子无戏言，於是遂封叔虞於晋。
邹山记曰：邹山古之峄阳，鲁穆公改为邹，今邹山峄阳，犹多桐树。
齐地记曰：城北十五里，有桐台，即梧宫。
《异苑》曰：晋武帝世，吴郡临平岸出一石，打之无声，以问张华，华云，取蜀中桐材，刻作鱼形，扣之则鸣矣，於是如言，音闻数里。
又，句章吴平，州门前忽生一株青桐树，上有谣歌之声，平恶而斫杀，平随军北虏，首尾三载，死桐欻自还立於故根上，闻声树巅，空中歌曰：死树今更青，吴平寻当归，適闻杀此树，已复有光辉，平寻归，如鬼谣。
祖后怪［《太平御览》九百五十六作祖台之志怪。］曰：骞保坐［御览作至。］檀近［御览作丘。］坞，上北楼宿，暮鼓二中，有人著黄练单衣，白恰，［御览作帢。］得［御览作将。］人持炬火上楼，保惧，藏壁中，须臾，有二婢上帐，使迎一女子上，与白恰人入帐宿，未明，白恰辄先去，保因入帐中，问侍女子，向去者谁，答曰：桐郎，道东庙树是，至暮［御览暮下有鼓字。］二中，桐郎复来，保乃斫取之，缚著楼柱，明日视之，形如人，长三尺馀，槛送诣丞相，渡江未半，风浪起，桐郎得投入水，风波乃息。
《秦记》曰：初长安谣云，凤皇止阿房，符坚遂於阿房城植桐数万株，以至慕容冲入阿房而居，冲小字凤皇。
《广志》曰：梧桐有白者，异［《太平御览》九百五十六作剽。］国有白木，其叶有白毳，取其毳淹清湑，绩织以为布也。
逊山［《初学记》二十八，《太平御览》九百五十六作游名山记。］曰：吹台有高桐，皆百围，峄阳孤桐，方此为劣。
王孚安成记曰：府君讳保，如今树梧于苞两边，［句有衍讹。］柯叶菴蔼，炎暑为之清凉，百姓列宅其间。
《管子》曰：五沃之土，其木宜桐。
《庄子》曰：空门未［《太平御览》九百五十六作来。］风，桐乳致巢，［司马彪注曰：门户空，风叶而生其叶自箕曰投之也，桐子似乳，著鸟之巢，○御览作门户空，风喜投之，桐子似乳，著叶而生，鸟喜巢之，此有讹倒。］
淮南子曰：智有所不足，故桐不可与为弓。
淮南《万毕术》曰：桐木成云，［取十石瓮满中三四日气水置桐盖之，三日如云形，○《太平御览》九百五十六作取十石瓦罂，满中水，置桐盖之，三四日气如云作，此有讹倒。］
董仲舒请雨书曰：秋以桐鱼九枚。
遁甲，梧桐不生则九州异。
《王逸子》曰：木有状［《太平御览》九百五十六作扶。］桑梧桐松柏，皆受气淳矣，异於群类者。
新论曰：神农皇［《太平御览》九百五十六作黄。］帝，削桐为琴。
崔琦七蠲云，爰有梧桐，玄子［《太平御览》九百五十六作生于。］玄谿，传根朽壤，讬险生危。
枚乘七发曰：龙门之桐，百尺无枝，其中郁结〈王仑〉菌，扶疏以分离，其根半死半生，冬则风漂霰雪飞。
张协七命曰：寒山桐，出自大冥，含黄锺以吐幹，据苍岑以孤生。
《孟子》曰：今有场师，舍其梧槚，养其楫［《太平御览》九百五十六作樲。］枣，则为贱场师矣，［弃大取小。］
苏子曰：夫人生一世，若晓露之讬桐叶耳，其兴几何。
《古今注》：昭帝丹凤三年，冯翊人献桐枝，长六尺，九枚，三叶也。
【诗】魏明帝诗曰：双桐生空井，枝叶自相加，通泉浸其根，玄雨润其柯。
晋司马彪与山巨原［按当作源。］诗曰：苕苕椅桐树，寄生於南岳，上陵青云霓，下临千仞谷，处身孤且危，於何讬余足，昔也植朝阳，倾枝俟鸾鷟，今者绝世用，倥偬见迫束，班匠不我顾，牙旷不我录，焉得成琴瑟，何由扬妙曲，卞和潜幽岩，谁能证奇璞，冀望神龙来，扬光已见烛。
宋伏系之咏椅桐诗曰：亭亭椅桐，郁兹庭圃，翠条疏风，绿柯荫宇。
宋鲍昭山行见孤桐诗曰：桐生丛谷里，根孤地寒阴，未霜叶已肃，不风条自吟，不原见彫斫，为君堂上琴。
齐谢朓游东堂咏桐诗曰：孤桐北窗外，高枝百丈馀，枝生既婀娜，叶落更扶疏，无华复无实，何以赠离居，裁为珪与璋，足可命参墟。
梁简文帝赋得双桐生空井诗曰：季月双桐井，新枝杂旧株，晚叶藏迁凤，朝花拂曙乌。
梁王筠奉酬从兄临川桐树诗曰：伊昔擅羽仪，待价龙门垂，优游清露点，徽穆惠风吹，月上阴阳幹，云覆死生枝，公子存高尚，聊用影华池，栖鸾既不重，舞鹤复何施，方同散木{亠爨}，清响竟谁知。
梁沈约咏梧桐诗曰：秋还遽已落，春晓犹未荑，微叶虽可贱，一翦或成珪。
【赋】晋傅咸梧桐赋曰：美诗人之攸贵兮，览梧桐乎朝阳，蔚菶々以萋萋兮，郁株列而成行，夹二门以骈罗，作馆宇之表章。
晋夏侯湛愍桐赋曰：有南国之陋寝，植嘉桐乎前庭，阐洪根以诞茂，丰脩幹以繁生，纳谷风以疏叶，含春雨以濯茎，濯茎夭夭，布叶蔼蔼，蔚童童以重茂，荫蒙接而相盖，蔽阴澹之南表，覆阳阿之北外，於是诘朝之暇，步趾前庑，春以游目，夏以清暑，昔诗人之所称，美厥生之攸奇，植匪岗其不滋，凤非条其不仪。
宋袁淑桐赋曰：越众木之薰徇，胜杂树之藻缛，信爽幹以弱枝，实里素而表绿，若乃根荑条茂，迹旷心冲，贞观於曾山之阳，抽景於少泽之东，被籍兮烟霞，怀珮兮星虹，仪丹丘之瑞羽，栖清都之仙宫。
齐王融应竟陵王教桐树赋曰：梧桐生矣，于邸岫之曾隈，仪龙门而插幹，伫凤羽以抽枝，踪楚宫而留称，籍溜馆以翻声，直不绳而特秀，圆匪规而天成，同岁草以委暮，共辰物而滋荣，岂违心於自外，宁有志於孤贞。
梁沈约桐赋曰：龙门之桐，远望青葱，专岩擅岭，或孤或丛，枝封暮雪，叶暎书红，抗兰橑以栖龙，拂雕窗而团露，喧密叶於凤晨，宿高枝於鸾暮，合影阳崖，摽峰东陆，俯结玄阴，仰成翠屋，乍仿佛於行雨，时徘徊於丹毂，绕齐采於碧林，岂惭光於若木。
又八咏悲落桐曰：悲落桐，悲落桐早霜露，燕至叶未抽，鸿来枝已素，幽根未蟠结，孤株复危绝，初不照光景，终年负霜雪，勿言草木贱，徒照君末光，末光不徒照，为君含噭咷，阳柯绿水弦，阴枝苦寒蜩，厚德非所任，不敢虚其心，若逢阳春至，吐绿照清浔。
【赞】郭璞梧桐赞曰：桐寔嘉木，凤凰所栖，爰伐琴瑟，八音克谐，歌以永言，噰々喈喈。
宋孝武孤桐赞曰：珍无隐德，产有必甄，资此孤幹，献枝楚山，梢星云界，衍叶炎廛，名列贡宝，器赞虞弦。


射书画围棋弹棋博樗蒲投壶塞藏钩四维象戏
◇射
《世本》曰：逢蒙作射。
《山海经》曰：轩辕国，在穷山际，其不寿者八百岁，人面蛇身，尾交首，不敢西射，畏轩辕之丘。
《礼记》曰：士使之射，不能则辞以疾，悬弧之义。
又曰：射有似乎君子，失诸正鹄，反求诸其身。
又曰：孔子射於矍相之圃，盖观者如堵。
《左传》曰：晋将战，潘尫之党与养由基蹲甲而射之，彻七札焉。
《列子》曰：甘蝇古之善射者，彀弓而兽伏鸟下。
《尸子》曰：荆庄王命养由基射蜻蛉，王曰：吾欲得之，养由基援弓射之，拂左翼，王大喜。
又曰：鸿鹄在上，鞟弩以待，若发善否，问二五弗知，非二五难计也，欲鸿之心乱也。
《庄子》曰：以十钧射者，见天而不见云，以七钧射者，见鹄而不见鸧，以五钧射者，见鸧而不见雀。
《老子》曰：天之道，其犹张弓乎，高者抑之，下者举之，有馀者损之，不足者与之。
《韩诗外传》曰：楚熊渠子夜行，见寝石，以为伏虎，弯弓射之，没金饮羽，下视知其石也，因复射石，矢摧无迹，渠子见其诚心，金石为之开，而况於人乎。
《史记》曰：李广为右北平太守，出猎，见草中石，以为虎而射之，中，没镞，视之石，因复射之，终不复入，广所居郡，闻有虎，自射之，及居右北平，射虎，虎腾伤广，广亦竟射杀之，广为人长猿臂，其善射亦天性也，虽子他人学者，莫能及。
又曰：匈奴大入上郡，天子使中贵人从，勒习兵击匈奴，中贵人将骑从，见匈奴三人与战，三人还，射伤中贵人，杀其骑将尽，中贵人走广，广曰：是必射雕者也。
《淮南子》曰：越人学远参天，而发镝在五步内，今学者欲学古而不知变，是越人射也。
《汉书》曰：匈奴畏郅都之威，刻木象都之状，交弓射之，莫之能一中。
魏书曰：文帝共上常猎，为虎所逐，顾射，应声而倒，太祖壮其挚勇，使将武骑。
《吴志》曰：太史慈，猿臂善射，弦不虚发，尝从孙策讨麻保贼，贼缘上楼上行骂，以手持楼棼，慈引弓射之，矢贯手著棼，围外万人，莫不称善，其妙如此。
《典论》曰：文帝自序曰：少好弓马，逐禽辄十里，射出百步，后濊犭百贡良弓，代献名马，时岁暮春，和风扇物，弓燥手柔，草浅兽肥，於邺西猎，终日，获獐鹿九，雉兔二十。
【诗】梁元帝落日射罴诗曰：促宴引枚邹，中园观兽侯，日度堋阴广，风横旗影浮，移竿标入箭，叠鼓送争筹，附枝时可息，言从清夜游。
周庾信北园射堂诗曰：轩堂聊可习，仙的不难登，转箭初辟竿，横弓先望堋，惊心一雁落，连臂两猿腾，直知王济巧，谁见魏舒能，空心不死树，无叶未枯藤，择贤方至此，传卮欣得朋。
◇书
《淮南子》曰：昔仓颉作书，而天雨粟，鬼夜哭，［事具百穀部。］
家语曰：宓子贱仕鲁，为单父宰，恐君听用谗人，使己不得行其政，故请君近吏二人，与俱至官，令二吏书，辄掣其肘，书不善，则从而怒之，二吏患焉，辞归鲁，宓子曰：书甚不善，勉而归矣，二吏归报於君曰：宓子使臣书，而掣摇臣肘，书恶而又怒臣，邑吏皆笑，所以去之而来也，君以问孔子，孔子曰：宓子齐君子也，其才任霸王之佐，屈节治单父，将以自试，意者其以此谏乎，公悟，太息叹曰：寡人乱宓子之政，而责其善者数矣。
《汉书》曰：元帝多才艺，善史书，［应劭曰：周宣王太史史藉(汉书元帝纪注作籀。)所作大篆也。］鼓琴瑟，吹洞箫。
又曰：宣帝时，中郎将张彭祖，少与帝微时同席砚书，及帝即尊位，彭祖以旧恩，封阳都侯，［事具文部砚篇。］
又曰：陈遵大率常醉，然事亦不废，长八尺馀，长头大鼻，容貌甚伟，略涉传记，赡於文辞，性善书，与人尺牍，主皆藏去，以为之荣。
《后汉书》曰：张奂长子芝，字伯玉［玉字衍。］英，最知名，芝及弟昶，善草书，至今称之。
又曰：显宗问班固，卿弟子安在，固对与官写书受直，以养老母，帝乃除超为兰台令史。
《三辅决录》曰：赵袭敦煌太守，先是杜伯度崔子玉，以工草书称於前世，袭与罗晖，亦以能草，颇自矜夸，故张伯英书与袭同郡太仆朱赐书曰：上比崔杜不足，下方罗赵有馀。
王隐《晋书》曰：索靖，敦煌人，靖草法，武帝爱之，时尚书令卫瓘，世号得伯英之筋，一台二妙，天下为希。
【赋】晋阳［按当作杨。］泉草书赋曰：惟六书之为体，美草法之最奇，杜垂名於古昔，皇著法乎今斯，字要妙而有好，势奇绮而分驰，解隶体之细微，散委曲而得宜，乍杨柳而奋发，似龙凤之腾仪，应神灵之变化，象日月之盈亏，书踪竦而值立，衡平体而均施，或敛束而相抱，或婆娑而四垂，或攒翦而齐整，或上下而参差，或阴岑而高举，或落择而自披，其布好施媚，如明珠之陆离，发翰摅藻，如春华之杨枝，提墨纵体，如美女之长眉，其滑泽肴易，如长溜之分歧，其骨梗强壮，如柱蛇楚之不基，断除弓尽，如工匠之尽规，其芒角吟牙，如严霜之傅枝，众巧百态，无尽不奇，宛转翻覆，如丝相持。
齐王僧虔书赋曰：情凭虚而测有，思沿想而图空，心经於则，目像其容，手以心麾，毫以手从，风摇挺气，妍孊深功，尔其隶明敏婉，蠖绚蒨趍，将摛文匪缛，讬韵笙簧，仪春等爱，丽景依光，沉若云郁，轻若蝉扬，稠必昂萃，约实箕张，垂端整曲，栽邪制方，或具美於片巧，或双兢於两伤，形绵靡而多态，气陵厉其如芒，故其委貌也必妍，献体也贵壮，迹乘规而骋势，志循检而怀放。
【势】后汉蔡邕篆书势曰：体有六篆，妙巧入神，或象龟文，或比龙鳞，纡体放尾，长翅短身，扬波震激，鹰跱鸟震，延颈胁翼，势似凌云。
晋卫恒四体书势曰：弘农张伯英，转精其巧，家之衣帛，必先书后染，临池学书，池水尽黑，下笔必为楷则，号怱怱不暇草，寸纸不遗，仲将谓之草圣。
晋索靖书势曰：盖草圣之为状也，婉若银钩，漂若惊鸾，舒翼未发，若举复安，虫蛇蚴虬，或往或还，颓阿那以羸形，欻奋亹而桓桓，及其逸游眄乡，乍正乍邪，骐骥暴怒逼其辔，海水窊隆扬其波，玄熊对路于山岳，飞燕相追而差池，举而察之。又似和风吹林，偃草扇树，枝条从风，转相比附，窈娆廉苫，随体散布，纷扰扰以绮靡，中持疑而犹豫，玄螭狡兽嬉其间，腾猿飞鼬相奔趣，陵鱼奋尾，骇龙反据，投空自窜，张设牙距。
晋刘邵飞白书势曰：鸟鱼龙蛇，龟兽仙人，蛟脚偃波，楷隶八分，世施常妙，索草锺真，爰有飞白之丽，貌艳势珍，若乃敷坼毫芒，纤手和会，素幹冰解，兰墨电掣，直准箭驰，屈拟蠖势，繁节参谭，绮靡循杀，有若烟云拂蔚，交纷刻继，韩卢接飞，宋鹊游逝。
【启】梁庾肩吾谢东宫古迹启曰：窃以仙岩遗转，入握成尘，孔壁藏文，随开已蠹，石书有暗，厨尽犹飞，岂有迹经四代，年逾十纪，芝英云气之巧，未损松铅，鹊反鸾惊之势，不侵蒲竹，必使酒肆来人，池流色变，将损北海之续，还代西河之简。
梁元帝上东宫古迹启曰：师宜八分之巧，元帝三体之妙，史籀李斯之篆，梁鸿曹喜之书，莫不总华桂宫，盈满甲馆，窃以鸾惊之势，既闻之於索靖，鹰跱之巧。又显之於蔡邕，是以游雾重云，传敬礼之法，鸟鴶鱼颃，表杨泉之赋，颇好六文，多惭三礼，尚方大篆，既其牢落，柱下方书，何曾仿佛，空慕河间之聚书，竟徵东平之献表，齐攸尺牍，顾已缺然，北海楷隶，终成难拟。
【书】梁简文帝答湘东王上王羲之书曰：试笔成文，临池染墨，疏密俱巧，真草皆得，似望城扉，如瞻星石，不营云飞之散，何待曲辱之丹，方当奉彼廷中，置之帐里，乍楷铜钩，时悬欹案，戢意之深，良不能已。
◇画
《韩子》曰：客为齐王画者，问之，画孰最难，对曰：狗马最难，孰最易，曰：鬼魅最易，狗马人所知也，旦暮於前，不可类之，故难，鬼魅无形，无形者不可睹，故易。
《汉书》曰：上至平城，为匈奴所围，七日乏食，陈平使画工图美女，间遣人遗阏氏，云汉有美女，姿质若是，将欲献单于，阏氏以为然，从容言於单于，乃始得出。
又曰：甘露三年，单于始入朝，上忽思股肱之美，图画其人於麒麟阁。
又曰：金日磾母，教诲二子，甚有法度，上闻而嘉之，病死，诏图画於甘泉宫，曰休屠王阏氏，日磾见画尝拜，向之涕泣。
又曰：元帝宫人既多，乃令画工图之，欲有呼者，辄披图召焉，其中常者，悉皆行货赂，王昭君姿容甚丽，志不可苟求，工遂毁其状，后匈奴来和，求美女於帝，帝以昭君充行，既召见而惜之，名字已去，不欲中改，於是遂行。
范晔《后汉书》曰：永平初，马援女立为皇后，显宗图画建武中名臣列将於云台，以椒房故，独不及援，东平王苍观图，言於帝曰：何故不图伏波像，帝笑而不言。
《风俗通》曰：门户铺首，谨案百家书云，公输班之水，见蠡，曰：见汝形，蠡適出头，般以足画图之，蠡引闭其户，终不可得开，般遂施之门户，云人闭藏如是，固周密矣。
陈思王画赞序曰：盖画者，鸟书之流，昔明德马后，美於色，厚於德，帝用嘉之，尝从观画，过虞舜庙，见娥皇女英，帝指之戏后曰：恨不得如此为妃。又前见陶唐之像，后指尧曰：嗟乎，群臣百僚，恨不得为君如是，帝顾而笑，故夫画所见多矣。
《世说》曰：晋陵顾恺，善画绝世，好写起人形，欲图殷荆州堪，曰：我形恶，卿不烦尔，恺曰：明府正当为眼耳，若明点童子，飞白拂上，使如轻云之蔽月。
又曰：顾长康画人，或数年不点目睛，人问何事如此，曰：四体妍蚩，本无关於妙处，传神写照，正在阿堵中。
又曰：顾恺画裴叔则，颊上益三毛，看画者定觉，益毛有神明，殊胜向未安时，顾［世说巧艺篇顾下有长康画三字，此蒙上条，当脱画字。］谢幼舆在岩里，人问所以，顾［世说顾下有曰谢二字。］云，一丘一壑，自谓过人，此子自宜置於丘壑之中。
又曰：顾长康道画，云手挥五弦易，目送归鸿难。
【赋】晋傅咸画像赋曰：先画卞和之像者，虽具其事在素，定见其泣血残刖之刑，情以凄然，辞曰：惟年命之遒短，速流光之有经，疾没世而不称，贵立身而扬名，既铭勒於锺鼎。又图像於丹青，览光烈之攸画，睹卞子之容形，泣泉流以雨下，洒血面而瀸缨，痛两趾之双刖，心恻凄以伤情，虽发肤之不毁，觉害仁以偷生，向厥趾之不刖，孰夜光之见明，人之不同，爰自在昔，臧知柳而不进，和残躯以证璧。
【赞】梁元帝职贡图赞曰：北通玄兔，南渐朱鸢，交河悠远，合浦回邅，兹海无际，阴山接天，遐哉鸟穴，永矣鸡田。
【启】梁元帝谢上画蒙敕褒赏启曰：臣簿领馀暇，窃爱丹青，云台之像，终微仿佛，宣室之图，更难议拟，成蝇罕术，画马疏工，人非世将，恩深晋帝之赏，迹愧景山，宠逾魏皇之诏。
又谢东宫赉陆探微画启曰：工逾画马，巧迈图龙，试映玉池，即看鱼动，还傍金屏，复疑蝇集，史迁暂睹，悬识留侯之貌，汉帝一瞻，便见王嫱之像。
◇围棋
《左传》曰：太叔文子谓甯喜曰：视君不如弈棋，其何以免乎，弈者举棋不定，不胜其耦，而况置君而弗定乎。
《博物志》曰：尧造围棋，丹朱善棋。
《说文》曰：弈，围棋也。
尹《文子》曰：以智力求者，喻如弈，弈进退取与，攻劫放舍，在我者也。
《蜀志》曰：魏军次于兴平，假费祎节，率众往御，光禄大夫来敏至祎许别，求围棋，于时羽檄交驰，严驾已讫，祎与敏留意对戏，色无厌倦，敏曰：聊观试君耳，信可人，必能辨贼者，祎至，敌遂退。
《魏志》曰：王粲观人围棋，局坏，粲复为之，棋者不信，以袍盖局，使更以他局为之，用相比校，不误一道。
《博物志》曰：桓谭蔡邕善音乐，冯翊山子道王九真郭酆等，善棋，太祖皆与争能。
《晋中兴书》曰：陶侃为荆州，见佐史博弈戏具，投之於江，曰：围棋尧舜以教愚子，博殷纣所造，诸君并国器，何以此为。
《语林》曰：王中郎以围棋是坐隐，支公以棋为手谈。
《俗说》曰：殷仲堪在都，尝往看棋，诸从在瓦官寺前宅上，于时袁羌与人共在窗下围棋，仲堪在里，问袁易义，袁应答如流，围棋不辍，袁意傲然，殊有馀地，殷撰辞致难，每有往复。
【赋】后汉马融围棋赋曰：略观围棋，法於用兵，三尺之局，为战斗场，陈聚士卒，两敌相当，怯者无功，贪者先亡，先据四道，守角依傍，缘边遮列，往往相望，离离马目，连连雁行，踔度间置，徘徊中央，收取死卒，无使相迎，当食不食，反受其殃，离乱交错，更相度越，守规不固，为所唐突，深入贪地，杀亡士卒，狂攘相救，先后并没，计功相除，以时早讫，事留变生，拾棋欲疾，营或窘乏，无令诈出，深念远虑，胜乃可必。
晋曹摅围棋赋曰：昔班固造弈旨之论，马融有围棋之赋，拟军政以为本，引兵家以为喻，盖宣尼之所以称美，而君子之所以游虑也，既好其事，而壮其辞，聊因翰墨，述而赋焉，其辞曰：局则邓林之木，鲁班所造，雉方砥平，素质玄道，犀角象牙，是错是砺，内含光润，形亦应制，於是二敌交行，星罗宿列，云会中区，网布四裔，合围促阵，交相侵伐，用兵之象，六军之际也，张甄设伏，挑敌诱寇，纵败先锋，要胜后复，寻道为场，频战累斗，夫保角依边，处山营也，隔道相望，夹水兵也，二斗共生，皆目并也，持棋合，［句有脱文。］连理形也，览斯戏以广思，仪群方之妙理，讶奇变之可嘉，思孙吴与白起，世既平而功绝，局告成而巧止，当无为之馀日，差见玩於君子。
晋蔡洪围棋赋曰：命班尔之妙手，制朝阳之柔木，取坤象於四方，位将军乎五岳，然后画路表界，立质朱文，曲直有正，方而不圆，筭涂授卒，三百惟群，任巧於无主，譬采菽乎中原，於是摅妙思，奋玄筹，玩服色，尚骍驹，旅进旅退，二骑迭驱，翻翻马合，落落星敷，各啸歌以发愤，运变化以相符，乍似戏鹤之干霓。又类狡兔之绕丘，散象乘虚之飞电，聚类绝贯之积珠，然后枕以大罗，缮以城郭，缀以悬险，经以绝落，眇望翼舒，翱翔容弈，弯掌南指，情实西射，杨尘奄迹，虽动详悉，或临局寂然，惟棋是陈，静昧无声，潜来若神，抑舒之役，成子之贤也，或声手俱发，喧哗譟扰，色类不定，次措无已，再衰三竭，锐气已朽，登轼望轶，其乱可取也，尔乃心斗饹竞，势使挥谦，携手诋欺，朱颜相嫌，然局不弘席，子不盈卷，秉二仪之极要，握众巧之至权，若八卦之初兆，遂消息乎天文，屈则尺蠖，舒则龙翻，崔嵬云起，巃鹢浪传，崟岑山结，沓如雾分，静若清夜之列宿，动若流彗之互奔，殿未结而筭了，隶首不得窥其门，局覆乱而不惑，研桑不足识其源，或设死而称枉，皋陶不能治其怨，或巧逸以乐胥，后夔不足以之赞，我云势貌多以，孰能究传，远求近取，予一以贯。
梁武帝围棋赋曰：围奁象天，方局法地，抨则广羊文犀，子则白瑶玄玉，方眼无斜，直道不曲，尔乃建将军，布将士，列两阵，驱双轨，徘徊鹤翔，差池燕起，用忿兵而不顾，亦凭河而必危，痴无成术而好斗，非智者之所为，运疑心而犹豫，志无成而必亏，今一棋之出手，思九事而为防，敌谋断而计屈，欲侵地而无方，不失行而致寇，不助彼而为强，不让他以增地，不失子而云亡，落重围而计穷，欲佻巧而行促，剧疏勒之屯邅，甚白登之困辱，或龙化而超绝，或神变而独悟，勿胶柱以调瑟，专守株而待兔，或有少棋，已有活形，失不为悴，得不为荣，若其苦战，未必能平，用折雄威，致损令名，故城有所不攻，地有所不争，东西驰走，左右周章，善有翻覆，多致败亡，虽畜锐以将取，必居谦以自牧，譬猛兽之将击，亦俯耳而固伏，若局势已胜，不宜过轻，祸起於所忽，功坠於垂成，至如玉壶银台，车厢井栏，既见知於曩日，亦在今之可观，或非劫非时，两悬两生，局有众势，多不可名，或方四聚五，花六持七，虽涉戏之近事，亦临局而应悉，或取结角，或营边鄙，或先点而亡，或先撇而死，故君子以之游神，先达以之安思，尽有戏之要道，穷情理之奥秘。
梁宣帝围棋赋曰：引如征鸿赴沼，布若群鹊依枝，类林麓之隐隐，匹星汉之离离，蜂起百涂，从横万制，或无厌而反失，或先羸而后济。
【弈旨】后汉班固弈旨曰：北方之人，谓棋为弈，弘之说之举大略，局必方正，象地则也，道必正直，神明德也，棋有白黑，阴阳分也，骈罗列布，效天文也，四象既陈，行之在人，盖王政也，或虚设豫置，以自卫护，盖象庖牺网罟之制，隄防周起，障塞漏决，有似夏后治水之势，一孔有阙，坏颓不振，有似瓠子汎滥之败，作伏设诈，突围横行，田单之奇，要厄相劫，割地取赏，苏张之姿，参分有胜而不诛，周文之德，逡巡儒行，保角依旁，却自补续，虽败不亡，缪公之智，中庸之方，上有天地之象，次有帝王之治，中有五霸之权，下有战国之事，览其得失，古今略备。
【弈势】魏应玚弈势曰：盖棋弈之制所尚矣，有像军戎战阵之纪，旌旗既列，权虑蜂起，骆驿雨集，鱼鳞雁峙，奋维阐翼，固卫边鄙，或饰遁伪旋，卓轹軿列，羸师延敌，一乘虚绝，归不得合，两见擒灭，淮阴之谟，拔旗之势也，或匡设无常，寻变应危，寇动北垒，备在南麾，中棋既捷，四表自亏，亚夫之智，耿弇之奇也，或假道四布，周爰繁昌，云合星罗，侵逼郊场，师弱众寡，临据孤亡，披扫彊御，广略土疆，昆阳之威，官渡之方也，挑诱既战，见欺敌对，纷拏相救，不量进退，群聚俱陨，力行唐突，瞋目恚愤，覆局崩溃，项将之咎，楚怀之悖也，时或失谬，收奔摄北，还自保固，完聚补塞，见可而进，先负后剋，燕昭之贤，齐顷之德也，长驱驰逐，见利忘害，轻敌寡备，所丧弥大，临疑犹豫，筭虑不详，苟贪少获，不知所亡，当断不断，还为所谋，项羽之失，吴王之尤也，持棋相守，莫敢先动，由楚汉之兵，相拒索巩也。
【铭】后汉李尤围棋铭曰：诗人幽忆，感物则思，志之空闲，玩弄游竟，局为宪矩，棋法阴阳，道为经纬，方错列张。
【启】梁任孝恭谢示围棋启曰：隐雷自天，昆虫已听，浮阴在汉，柱蛇楚先霑，笑古人不工，知前事之已拙，既妙藉手传，乃事因辞见，微而能显，婉以成章，孝恭人实下愚，才归末品，效嚬丑友，学步蹇归，文业未彰，武功已坠，内愧齐竽，外羞鲁服，滥出簪缨，非增后车之数，谬颁计食，空贵长安之米。
【序】梁沈约棋品序曰：弈之时义大矣哉，体希微之趣，舍奇正之情，静则合道，动必適变，若夫入神造极之灵，经武纬文之德，故可与和乐等妙，上艺齐工，支公以为手谈，王生谓之坐隐，是以汉魏名贤，高品间出，晋宋盛士，逸思争流，虽复理生於数，研求之所不能涉，义出乎几，爻彖未之或尽，圣上听朝之馀，因日之暇，回景纡情，降临小道，以为凝神之性难限，入玄之致不穷，今撰录名氏，随品详书，俾粹理深情，永垂芳於来叶。
◇弹棋
魏文帝《典论》曰：余於他戏弈之事，少所嘉，唯弹棋略尽其功，乃为之赋曰：昔［《太平御览》七百五十五昔下有京字。］师先工，有马合乡侯东方世安张公子，予尝恨不得与彼数子者对。
《世说》曰：弹棋始自魏，宫内装奁［原讹器，据冯校本改。］戏也，文帝於此技亦特好，用手巾拂之，无不中，有客自云能，帝使为之，客著葛巾拂棋，妙逾於帝。
【诗】周王襃弹棋诗曰：投壶生电影，六博值仙人，何如镜奁上自有拂轻巾，隔涧疑将别，陇头如望秦，握笔徒思赋，辞短竟无陈。
【赋】后汉蔡邕弹棋赋曰：荣华灼烁，萼不韡韡，於是列象棋，雕华丽，丰腹敛边，中隐四企，轻利调博，易使骋驰，然后栰掣，兵棋夸惊，或风飘波动，若飞若浮，不迟不疾，如行如留，放一弊六，功无与俦。
魏文帝弹棋赋曰：惟弹棋之嘉巧，邈超绝其无俦，苞上智之弘略，允贯微而洞幽，局则荆山妙璞，发藻扬晖，丰腹高隆，庳根四颓，平如砥砺，滑若柔荑，棋则玄木北幹，素树西枝，洪纤若一，脩短无差，象筹列植，一据双螭，滑石雾散，云布四垂，然后直叩先纵，二八次举，缘边间造，长邪迭取，尔乃详观夫变化之理，屈伸之形，联翩靃绎，展转盘萦，或暇豫安存，或穷困侧倾，或接党连兴，或孤据偏停，于时观者，莫不虚心竦踊，咸侧息而延行，或雷抃以大噱，或战悸而不能语。
魏丁廙弹棋赋曰：文石为局，金碧齐精，隆中夷外，緻理肌平，卑高得適，既安且贞，棋则象齿选乎南藩，礼身重，［句有脱文。］腹隐头骞，骁悍说敏，不轻不轩，列数二六，取象官军，微章采列，烂焉可观，於是二物既设，主人延宾，粉石雾散，六师列陈，迹行王首，左右相亲，成列告誓，三令五申，事中军政，言含礼文，号令既通，兵棋启路，运若回飚，疾似飞兔，前中却舞，贾其馀怒，风驰火燎，令牟取五，恍哉忽兮，诚足慕也，若夫气竭力残，弱胆怯心，进不及敌，中路为擒，仁而不武，春秋所箴，刚优劲勇，忿速轻急，推敌阻隧，我废彼立，君子去是，过犹不及。
晋夏侯惇弹棋赋曰：嬿深宇以舒情，遘众艺以广娱，观奇巧之朅丽，伟弹棋之妙殊，局则昆山之宝，华阳之石，或烦蜿龙藻，或分带班駮，或发色玄黄，或皦的鳞白，悉鲁匠之精能，倾工心於雕错，形方隆而应矩，焜煜霞以倏铄，尔乃延良人，洽坐际，隆局施，轻棋列，徐正控往来，必有中而告憩，相形投巧，左抚右拔，挥纤指以长邪，［原讹耶，据冯校本改。］因偃掌而发八，陵超逾落，归趣援势，纷交务而踖合，乘流密以遥曳，若乃释正弹，循乱扬，［原讹场，据冯校本改。］滑石周散势纵横，畀拨捶撇应无方，侈若天星之列，闪若流电之光，或擗柏散烂，挥霍便娟，或奋振唐唐，颓水参连，棋单局匮，等分纪残，胜者含和，负者丧颜，惜情娱之未遂，恨白日之微遄，实机艺之端首，固君子之所欢也。
【序】梁简文帝弹棋论序曰：观夫模穹苍而挺质，写博厚而成形，峙五岳而摽奇，停四海而为量，协日月之数，应律吕之期，总玄黄之武略，校孙吴之应变，语其用心，壮哉之戏也，尔乃观壮士之出师，望兵棋之式道，上昇则抟翼穹天，赴下则建瓴高屋，乘危则栈山航海，历险则束马悬车，完五忆霸国之勋，全六想陈平之智，反八均高阳之数，四角思汉后之歌，飞几同晋侯之琴，徘徊异邺中之辇，牵牛觉乘槎之来，织女拟云軿之去，故古人或言之礼乐，或比之仁让，或喻以修身，或齐诸道德，良有旨也。
【启】梁元帝谢东宫赐弹棋局启曰：绎本惭游艺，弥愧拂巾，凤峙鹰扬，信难议拟，鸟跂星悬，曾何仿佛，莲花未易，玉屑不工，缘边之法，庶遵细柳之阵，徘徊之势，方希明月之楼，子桓有锡，闻於遂古，季绪蒙赐，即事可传。
◇博
《说文》曰：博局戏六著十二棋也，古者乌曹作博。
《山海经》曰：休与之山，其上有石焉，名曰帝台之棋，五色而文，状如鹑卵，［事具山部。］
《穆天子传》曰：天子与井公博，三日而决。
《列子》曰：虞氏者，梁之富人，置高楼大路，设酒击博楼上，［事具人部游侠篇。］
尹《文子》曰：博尽关塞之宜，得周通之路，而不能制齿之大小，在遇者也。
《家语》曰：哀公问孔子曰：吾闻君子不博，有之，孔子曰：有之，为其兼行恶道也。
《说苑》曰：晋灵公骄奢，造九层之台，谓左右，敢谏者斩，孙息闻之，求见，公曰：子何能，孙息曰：臣能累十二棋，加九鸡子其上，公曰：吾少学，未尝见也，子为寡人作之，孙息即正颜色，定志意，以棋子置上，加鸡子其上，左右慴息，灵公俯伏，气息不续，公曰：危哉，孙息曰：公为九层之台，三年不成，危甚於此，［事具人部谏篇。］
【论】吴韦昭博弈论曰：盖闻君子耻当年而功不立，疾没世而名不称，故曰：学如不及，犹恐失之，是以勉精厉操，晨兴夜寐，不遑宁处，若甯越之勤，董生之笃，渐清德义之渊，栖迟道艺之域，且以西伯之圣，姬公之才，犹有日昃待旦之劳，况在臣庶，而可以已乎，历观古今功名之士，皆积累殊异之迹，劳神苦体，契阔勤思，平居不堕其业，穷困不易其素，是以卜式立志於耕牧，黄霸受道於囹圄，终有荣显之福，以成不朽之名，今世之人，不务经术，好习博弈，废事弃业，忘寝与食，穷日尽明，继以脂烛，当以临局交争，雌雄未决，人事旷而不修，宾旅阙而不接，虽有太牢之馔，韶夏之乐，不暇存也，然其所志不出一枰之上，所务不过方罫［古买。］之间，胜敌无封爵之赏，获地无兼土之实，伎非六艺，用非经国，立身者不阶其术，徵进者不由其道，求之於战，则非孙吴之伦，考之於道艺，则非孔氏之门，以变诈之务，则非忠信之事，以劫杀为名，则非仁者之意，而空妨日废业，终无补益，何异设木而击之，置石而投之哉，且君子之居室也，勤身以致养，其在朝也，竭命以纳忠，故老［《文选》五十二作孝。］友之行立，贞纯之名彰，方今圣朝乾乾，务在得人，博选良才，旌简旄俊，设呈［《文选》作程。］试之科，垂金爵之赏，诚千载之嘉会，百世之良遇也。
◇樗蒲
《异苑》曰：昔有人乘马山行，遥岫里有二老翁，相对樗蒲，遂下马，以策拄地而观之，自谓俄顷，视其马鞭，漼然已烂，顾瞻其马，鞍骸枯朽，既还至家，无复亲属，一恸而绝。
《博物志》曰：老子入胡，作樗蒲。
庾翼集，参军于瓒，陈节戏事曰：夫嬉戏都名动相剥，非为治之本，自今樗蒲〈木郑〉马，诸不急戏，宜一断之，翼答曰：今唯许其围棋，馀悉断。
【赋】后汉马融樗蒲赋曰：昔有玄通先生，游于京都，道德既备，好此樗蒲，伯阳入戎，以斯消忧，抨则素旃紫罽，出乎西邻，缘以缋绣，紩以绮文，杯则摇木之幹，出自昆山，矢则蓝田之石，卞和所工，含精玉润，不细不洪，马则玄犀象牙，是磋是砻，杯为上将，木为君副，齿为号令，马为翼距，筹为策动，矢法卒数，於是芬葩贵戚，公侯之俦，坐华榱之高殿，临激水之清流，排五木，散九齿，勒良马，取道里，是以战无常胜，时有逼遂，临敌攘围，事在将帅，见利电发，纷纶滂沸，精诚一叫，入卢九雉，磊落踸踔，并来猥至，先名所射，应声粉溃，胜贵欢悦，负者沉悴。
◇投壶
《礼记》曰：投壶之礼，主人奉矢，司射奉中，使人执壶，主人谓曰：某有枉矢哨壶，请以乐宾。
《神仙传》曰：玉女投壶，天为之笑。
《东观汉记》曰：祭遵薨，博士范升上疏曰：遵为将军，取士皆用儒术，对酒娱乐，必雅歌投壶。又建为孔子立后，奏置五经大夫，虽在军旅，不忘俎豆。
《魏略》曰：邯郸淳，字淑，［魏志王粲传注作子叔，《太平御览》七百五十三作元淑。］作投壶赋千馀言，奏之，文帝以为工，赐帛十匹。
古歌曰：上金殿者，玉樽延贵客，入门黄金堂，东厨，具肴膳，椎牛烹猪羊，主人前进酒，琴瑟为清商，投壶对弹棋，博弈并复行，何劭作王弼传曰：弼性好弘理，乐游宴，解音律，善投壶。
【赋】魏邯郸淳投壶赋曰：古者诸侯间於天子之事，则相朝也，以正班爵，讲礼献功，於是乃崇其威仪，恪其容貌，繁登降之节，盛揖拜之数，机设而弗倚，酒澄而弗举，肃肃济济，其惟敬焉，敬不可久，礼成於饫，乃设大射，否则投壶，植兹华壶，凫氏所铸，厥高二尺，盘腹脩颈，饰以金银，文以彫镂，象物必具，距筵七尺，杰焉植驻，矢维二四，或柘或棘，丰本纤末，调劲且直，执算奉中，司射是职，曾孙侯氏，与之乎皆得，然后观夫投者，闲习察妙，巧之所极，骆驿联翩，爰爰兔发，翻翻隼集，不盈不缩，应壶顺入，何其善也，每投不空，四矢退效，既入跃出，荏苒偃仰，黾勉趋下，馀势振掉。又足乐也，拟议於此，命中於彼，动之如志，靡有违也，譬诸为政，群职罔弛，左右毕投，效奇数钧，列置功算。称善告贤，三载考绩，幽明始分也，比投不释，增是自遂，虽往有功，义所不贵，春秋贬翚，亦犹是类也，若乃撮矢作骄，累掇联取，一往之纳二，巧无与耦，斯乃绝伦之才，尤异之首也，柯列葩布，匪罕匪绸，虽就置犹弗然，矧迥绝之所投，惟兹巧之妙丽，亦希世之寡俦，调心术於混冥，適容体於便安，纷纵奇於施舍，显必中以微观，悦与坐之耳目，乐众心而不倦，朅玮百变，恶可穷赞。
◇塞
《说苑》曰：塞，行棋相塞，谓之塞也。
《管子》曰：秋行五政，一曰秋禁，二曰博塞。
《穆天子传》曰：天子与井公塞也。
《庄子》曰：臧与穀相与牧羊，问臧奚事，挟策读书，问穀奚事，博塞以游，事业不同，亡羊均也，伯夷死於首阳之下，盗跖死於东陵之上，所死不同，残生均也。
《汉书》曰：吾丘寿王，以格五召待诏，［孟康曰：乘五阁不得行，故云格五也。］
【赋】后汉边孝先塞赋曰：可以代博弈者，曰塞其次也，试习其术，以惊睡救寐，免昼寝之讥而已，然而徐核其因通之极，乃亦精妙而足美也，故书其较略，举其指归，以明博弈无以尚焉，曰：始作塞者，其明哲乎，故其用物也约，其为乐也大，犹土鼓块枹，空桑之瑟，质朴之化，上古所耽也，然本其规模，制作有式，四道交正，时之则也，棋有十二，律吕极也，人操厥半，六爻列也，赤白色者，分阴阳也，乍亡乍存，像日月也，行必正直，合道中也，趋隅方折，礼之容也，迭往迭来，刚柔通也，周则复始，乾行健也，局平以正，坤德顺也，然则塞之为义，盛矣大矣，广矣博矣，质象于天，阴阳在焉，取则于地，刚柔分焉，施于人，仁义载焉，考之古今，王霸备焉，览其成败，为法式焉。
◇藏钩
《风土记》曰：义阳臈日饮祭之后，叟妪儿童，为藏钩之戏，分为二曹，以效胜负，若人偶即敌对，人奇即人为游附，或属上曹，或属下曹，名为飞乌，以齐二曹人数，一钩藏在数手中，曹人当射知所在，一藏为一筹，三筹为一都。
辛氏《三秦记》曰：昭帝母钩弋夫人，手拳而有国色，先帝宠之，世人藏钩法此也，［事具居处部宫殿篇。］
【赋】晋庾阐藏钩赋曰：叹近夜之藏钩，复一时之戏望，以道生为元帅，以子仁为佐相，思蒙笼而不启，目蜅泠而不畅，多取决於公长，乃不咨於大匠，钩运掌而潜流，手乘虚而密放，示微迹於可嫌，露疑似之情状，辄争材以先叩，各锐志於所向，意有往而必乖，策靡陈而不丧，退怨叹於独见，慨相顾於惆怅，夜景焕烂，流光西驿，同明［疑当作朋。］诲其夙退，对者催其连射，攘袂以发奇，探意外而求迹，奇未发而妙待，意愈求而累僻，疑空拳之可取，手含珍而不摘，督猛炬而增明，从因朗而心隔，壮颜变成衰容，神材比为愚策。
◇四维
【赋】东晋李秀四维赋曰：四维戏者，卫尉挚侯所造也，画纸为局，截木为棋，取象元，一分而为二，准阴阳之位，拟刚柔之策，而变动云为，成乎其中，世有哲人，黄中通理，探赜索隐，开物建始，造四维之妙戏，邈众艺之特奇，尽盈尺之局，乃拟象乎两仪，立太极之正统，班五常之列位，刚柔异而作配，趍舍同而从类，或盘纡诘屈，连延骆驿，或间不容息，舍棋则获，围成未合，骄棋先出，九道并列，专都独毕。
◇象戏
周武帝造象戏。
王襃为象经序曰：一曰天文，以观其象，天日月星，是也，二曰地理，以法其形，地水木金土，是也，三曰阴阳，以顺其本，阳数为先，本於天，阴数为先，本於地，是也，四时，［句有脱文。］以正其序，东方之色青，其馀三色，例皆如之，是也，五曰筭数，以通其变，俯仰则为天地日月星，变通则为水火金木土，是也，六曰律吕，以宣其气，在子取未，在午取丑，是也，七曰八卦，以定其位，至震取兑，至离取坎，是也，八曰忠孝，以惇其教，出则尽忠，入则尽孝，是也，九曰君臣，以事其礼，不可以贵凌贱，直而为曲，不可以卑畏尊，隐而无犯，是也，十曰文武，以成其务，武论七德，文表四教，是也，十一曰礼仪，以制其则，居上不骄，为下尽敬，进退有度可法，是也，十二曰观德，以考其行，定而后求，义而后取，时然后言，乐然后笑，是也，或升进以报德，义以迁善，或黜退以贬过，事在惩恶，或以沉审为贵，正其瞻视，或以徇齐为功，明其纠察，得失表於隆替，在贱必申，怠敬彰於劝沮，处尊思屈，片言崇於拱璧，一德逾於华衮。
【赋】周庾信象戏赋曰：观夫造作权舆，皇王厥初，法凝阴於厚德，仰冲气於清虚，於［於下疑脱是字。］绿简既开，丹局直正，理洞研几，原穷作圣，若叩洪锺，如悬明镜，白凤遥临，黄云高映，可以变俗移风，可以莅官行政，是以局取诸乾，仍图上玄，月轮新满，日晕初圆，模羽林之华盖，写明堂之璧泉，坤以为舆，刚柔卷舒，若方镜而无影，似空城而未居，促成文之画，亡灵龟之图，马丽千金之马，符明六甲之符，於是搢笏当次，依辰就席，回地理於方珪，转天文於圆璧，分荆山之美玉，数蓝田之珉石，南行赤水之符，北使玄山之策，居东道而龙青，出西关而马白，既舒玄象，聊定金抨，昭日月之光景，乘风云之性灵，取四方之正色，用五德之相生，从月建而左转，起黄锺而顺行，阴翻则顾兔先出，阳变则灵乌独明，况乃豫游仁寿，行乐徽音，水影摇日，花光照林，乍披图而久玩，或开经而熟寻，虽复成之於手，终须得之於心，乃有龙烛衔花，金炉浮气，月落桂垂，星斜柳坠，犹豫枢机，嫌疑泾渭，顾望回惑，心情怖畏，应对坎而冲离，忽当申而取未。